(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΒ΄

Παρασκευή 22 Σεπτεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Ν. Δένδια, Θ. Φορτσάκη, Ι. Πλακιωτάκη, Ι.Κεφαλογιάννη, Μ. Αντωνίου και Σ. Δανέλλη, σελ.
2. Επί διαδικαστικού θέματος, σελ.
3. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
α) Προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την ανάληψη δράσης της κυβέρνησης για την αποτελεσματική αντιμετώπιση των ψεύτικων ειδήσεων (fake news), σελ.
β) Προς τον Υπουργό Ναυτιλίας και Νησιωτικής Πολιτικής, με θέμα: "Σε ποιες ενέργειες θα προβείτε για την αντιμετώπιση της κατάστασης στο Σαρωνικό; Υπάρχει σχεδιασμός και σαφές χρονοδιάγραμμα; Πότε εκτιμάτε ότι θα αποκατασταθεί η ζημιά και η περιβαλλοντική ισορροπία; Ποια είναι η μέριμνα για την αποζημίωση των πληγέντων επαγγελματιών και πολιτών; Πως θα διασφαλίσετε ότι μια τέτοια καταστροφή θα αποφευχθεί στο μέλλον;, σελ.
2. Συζήτηση της υπ' αριθμόν 36/25/14-9-2017 επίκαιρης επερώτησης είκοσι τριών (23) Βουλευτών της Νέας Δημοκρατίας προς τον Υπουργό Ναυτιλίας και Νησιώτικης Πολιτικής, με θέμα: "Εγκληματική ολιγωρία στην αντιμετώπιση της Οικολογικής Καταστροφής στον Σαρωνικό", σελ.

ΠΡΟΕΔΡΕΥΟΝΤΕΣ ΓΕΩΡΓΙΑΔΗΣ Μ. , σελ.
ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΒΙΤΣΙΩΤΗΣ Μ. , σελ.
ΓΕΩΡΓΙΑΔΗΣ Μ. , σελ.
ΚΡΕΜΑΣΤΙΝΟΣ Δ. , σελ.
ΦΙΛΗΣ Ν. , σελ.

Β. Επί προσωπικού θέματος:
ΓΕΩΡΓΙΑΔΗΣ Σ. , σελ.
ΔΡΙΤΣΑΣ Θ. , σελ.
ΣΙΜΟΡΕΛΗΣ Χ. , σελ.

Γ. Επί των επικαίρων ερωτήσεων:
ΑΣΗΜΑΚΟΠΟΥΛΟΥ Ά. , σελ.
ΘΕΟΧΑΡΟΠΟΥΛΟΣ Α. , σελ.
ΚΟΥΡΟΥΜΠΛΗΣ Π. , σελ.
ΠΑΠΠΑΣ Ν. , σελ.

Δ. Επί της επίκαιρης επερώτησης:
ΑΜΥΡΑΣ Γ. , σελ.
ΒΑΡΒΙΤΣΙΩΤΗΣ Μ. , σελ.
ΓΕΩΡΓΙΑΔΗΣ Σ. , σελ.
ΔΡΙΤΣΑΣ Θ. , σελ.
ΘΕΟΔΩΡΑΚΗΣ Σ. , σελ.
ΚΑΒΑΔΕΛΛΑΣ Δ. , σελ.
ΚΑΜΜΕΝΟΣ Δ. , σελ.
ΚΑΤΣΑΦΑΔΟΣ Κ. , σελ.
ΚΟΥΜΟΥΤΣΑΚΟΣ Γ. , σελ.
ΚΟΥΡΟΥΜΠΛΗΣ Π. , σελ.
ΛΟΒΕΡΔΟΣ Α. , σελ.
ΜΑΝΩΛΑΚΟΥ Δ. , σελ.
ΜΠΑΚΟΓΙΑΝΝΗ Θ. , σελ.
ΠΑΝΑΓΙΩΤΑΡΟΣ Η. , σελ.
ΠΛΑΚΙΩΤΑΚΗΣ Ι. , σελ.
ΣΑΝΤΟΡΙΝΙΟΣ Ν. , σελ.
ΣΚΡΕΚΑΣ Κ. , σελ.
ΤΡΑΓΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΒ΄

Παρασκευή 22 Σεπτεμβρίου 2017

Αθήνα, σήμερα στις 22 Σεπτεμβρίου 2017, ημέρα Παρασκευή και ώρα 10.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ** **ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πρώτη με αριθμό 1497/18-9-2017 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλουπρος τον Υπουργό Ψηφιακής Πολιτικής, Τηλεπικοινωνιών και Ενημέρωσης,σχετικά με την ανάληψη δράσης της Κυβέρνησης για την αποτελεσματική αντιμετώπιση των ψεύτικων ειδήσεων (fake news).

Τον λόγο έχει η κ. Ασημακοπούλου για δύο λεπτά, για να παρουσιάσει την επίκαιρη ερώτηση.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Καλημέρα, κύριε Πρόεδρε κι ευχαριστώ.

Κύριε Υπουργέ, έχω την αμέριστη προσοχή σας;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Μάλιστα, κυρία Ασημακοπούλου.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Κύριε Υπουργέ, είμαστε εδώ για να συζητήσουμε το θέμα των ψευδών ειδήσεων, των fake news. Ξέρω ότι το έχετε υπ’ όψιν σας, έχω δει τις εξαγγελίες που κάνατε και στο πρόσφατο ταξίδι σας στο Μόντρεαλ.

Η συζήτηση προέκυψε βασικά από το γεγονός ότι το ΑΠΕ αναφερόμενο σε συνέδριο στην Εσθονία, μετέδωσε ότι μόνο οχτώ από τις είκοσι επτά χώρες-μέλη συμμετείχαν, ενώ στην πραγματικότητα, με βάση την επίσημη ανακοίνωση, ήταν δεκαεννιά. Αυτό ήταν το έναυσμα, αν θέλετε, για ένα θέμα, το οποίο θα συμφωνήσουμε όλοι πως είναι ένα παλιό θέμα, αλλά έχει πάρει νέες διαστάσεις και δη λόγω της χρήσης των μέσων κοινωνικής δικτύωσης. Γι’ αυτό και η «GOOGLE», για παράδειγμα, έχει κάνει βελτιώσεις στη μηχανή αναζήτησής της, για να βελτιώσει την αξιοπιστία του περιεχομένου, γι’ αυτό και το Facebook συνεργάζεται με δημοσιογραφικούς οίκους στη Γαλλία για να πάρει ανάλογες πρωτοβουλίες, γι’ αυτό και υπάρχουν από ευρωπαϊκές κυβερνήσεις αυτήν τη στιγμή, όπως για παράδειγμα από το CDU στο γερμανικό Κοινοβούλιο, μία πρωτοβουλία για ένα σχέδιο δράσης για τις ψευδείς ειδήσεις. Το ίδιο συμβαίνει στη Βρετανία, γίνεται μια έρευνα κοινοβουλευτική η οποία έχει εξετάσει το θέμα. Και βεβαίως και η Επίτροπος Γκάμπριελ, η οποία μας επισκέφθηκε χθες, μας ενημέρωσε ότι υπάρχει και μια πρωτοβουλία σε επίπεδο Ευρωπαϊκής Επιτροπής για τη σύσταση μίας επιτροπής εμπειρογνωμόνων και διαβούλευση επί του θέματος αυτού.

Το πρώτο λοιπόν κομμάτι της ερώτησης έχει να κάνει με το αν υπάρχει κάποιο σχέδιο δράσης από πλευράς του Υπουργείου και γενικώς ποια είναι η πρόθεσή σας στην αντιμετώπιση αυτού.

Το λέω αυτό φέρνοντας στο πρώτο κομμάτι της παρέμβασής μου και δύο καινούργια δεδομένα. Το ένα είναι ότι βλέπω σήμερα στην «ΑΥΓΗ», κύριε Υπουργέ, να λέτε ότι για πρώτη φορά υπάρχει ψηφιακή υπογραφή στο δημόσιο. Ρωτήστε και την κ. Γεροβασίλη, τη συνάδελφό σας. Ο Κυριάκος Μητσοτάκης, όταν ήταν αρμόδιος Υπουργός, είχε κάνει πριν από τέσσερα χρόνια την ψηφιακή υπογραφή. Οπότε, ας μην πανηγυρίζει η «ΑΥΓΗ». Αυτό είναι το πρώτο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, ζητώ την ανοχή σας για δέκα δευτερόλεπτα.

Το δεύτερο αφορά κάτι που διάβασα σήμερα σε μια έγκριτη εφημερίδα. Η εταιρεία δημοσκοπήσεων «COMMON VIEW», για την οποία το ΕΣΡ μας λέει ότι δεν υπάρχει στο μητρώο και την οποία το Μέγαρο Μαξίμου πρόβαλε μέσα από non paper -και την πρόβαλε επίσης και η ΕΡΤ, το κρατικό κανάλι- φαίνεται όχι μόνο να μην υπάρχει, αλλά να έχει και κάποια διασύνδεση με σύμβουλο του Υπουργού Επικρατείας κ. Βερναρδάκη. Έτσι επικαλούνται τα δημοσιεύματα. Οπότε, ήθελα την αντίδρασή σας και σε αυτό.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Υπουργός κ. Παππάς.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Κατ’ αρχάς, θα ήθελα να υπογραμμίσω ότι μιλάμε για ένα παλιό φαινόμενο, το οποίο έχει νέο όνομα. Η ανάλυσή του πηγαίνει αρκετά παλιά. Μία αναφορά θα κάνω στο βιβλίο του Τσόμσκι και του Χέρμαν «Κατασκευή της συναίνεσης». Οι δύο συγγραφείς σε αυτό το βιβλίο επικεντρώθηκαν το 1988 σε τρία χαρακτηριστικά της εποχής. Πρώτον, στη μεγάλη συγκέντρωση των μέσων. Δεύτερον, στις μεγάλες και συγκεντρωμένες διαφημιστικές καμπάνιες. Τρίτον, στη σχέση πολιτικών με δημοσιογράφους, όπου οι δημοσιογράφοι «προστατεύουν» την υψηλή πηγή τους, μη γράφοντας ποτέ κάτι που αυτή την πηγή θα μπορούσε να τη δυσαρεστήσει ή να την εκθέσει. Οι συγγραφείς, με αυτά τα τρία χαρακτηριστικά, στοιχειοθετούν το επιχείρημα ότι υπάρχει μία κατασκευή της συναίνεσης, η οποία μπορεί να αναπαράξει και ψεύδη, τα οποία μπορεί και να τα προστατεύσει από τον δημόσιο έλεγχο.

Τώρα δεν είμαστε εκεί. Τα μέσα είναι πολλαπλά. Οι διαφημιστικές καμπάνιες είναι μικρότερες και στοχευμένες και, βεβαίως, οι πολιτικοί, οι εκπρόσωποι του λαού, μπορούν να απευθύνονται, χωρίς τη διαμεσολάβηση των δημοσιογράφων, στο κοινό. Θα μπορούσε κανείς να πει ότι αυτό είναι κάτι το θετικό. Δηλαδή, έχει γίνει πιο ανοιχτός και δημοκρατικός ο δημόσιος διάλογος.

Βεβαίως, εδώ εγείρονται ζητήματα υπό το φως και των δυνατοτήτων των νέων τεχνολογιών. Διότι μπορεί ο καθείς να γράψει κάτι, έναν ψευδή ισχυρισμό, και εν ριπή οφθαλμού αυτός ο ψευδής ισχυρισμός να διαχυθεί στο διαδίκτυο και να διεκδικήσει την «αλήθεια» του.

Κατά συνέπεια, ένα πρόσθετο πρόβλημα είναι ότι οι άνθρωποι έχει παρατηρηθεί ότι τείνουν να διαβάζουν ειδήσεις οι οποίες συμφωνούν με αυτό που έχουν στο μυαλό τους από την αρχή. Επομένως, δυσκολεύεται η διαδικασία κατά την οποία ο καθείς από εμάς έρχεται και σε επαφή με μία άποψη η οποία είναι αντίθετη με αυτή που έχει ήδη διαμορφωμένη στο μυαλό του. Και δεν είναι τυχαίο, βεβαίως, ότι το βρετανικό λεξικό για το 2016 επέλεξε ως λέξη της χρονιάς τον όρο «μετααλήθεια» (post truth).

Νομίζω ότι εδώ δεν λέω κάτι καινούργιο, αλλά τη διαδρομή θα τη γνωρίζετε κι εσείς, κυρία Ασημακοπούλου. Μπορεί κάτι να γραφτεί σε ένα μέσο κοινωνικής δικτύωσης το πρωί, να αναπαραχθεί από μία ιστοσελίδα το μεσημέρι και να το δούμε στις ειδήσεις το βράδυ. Δηλαδή, το ζήτημα των ψευδών ειδήσεων δεν είναι ζήτημα μόνο των μέσων κοινωνικής δικτύωσης. Είναι ζήτημα και των παραδοσιακών μέσων.

Τι κάνει η Ελλάδα; Δεν θα αναφερθώ, όπως κάνατε κι εσείς, δεν χρειάζεται να τα επαναλαμβάνουμε. Ήδη η Ευρωπαϊκή Ένωση έχει δρομολογήσει κάποιες πρωτοβουλίες. Κι εδώ διεκδικούμε η Ελλάδα να έχει πάρα πολύ ενεργό συμμετοχή και στην ομάδα εμπειρογνωμόνων, να καταθέσουμε τις θέσεις μας -κι εδώ νομίζω ότι μπορούμε να το κάνουμε και μετά από διαβούλευση των κομμάτων- γι’ αυτή την ιστορία των fake news και για το αν η Ευρωπαϊκή Ένωση πρέπει να προχωρήσει σε νομοθεσία.

Εμείς έχουμε ήδη δημιουργήσει το Μητρώο των online media, το οποίο είναι μία, καθώς φαίνεται, ευρωπαϊκή πρωτοπορία. Το δημόσιο χρησιμοποιεί το εκτόπισμά του, την μόχλευση που μπορεί να έχει, ακριβώς για να επιβάλει κάποιους κανόνες, μία ρύθμιση. Δηλαδή, τι λέμε. Λέμε ότι όποιος δεν είναι στο μητρώο δεν μπορεί αν έχει κρατική διαφήμιση. Θα μπορούσε το μητρώο να αξιοποιηθεί για την καταπολέμηση των fake news; Θα έλεγα ναι, υπό τον όρο ότι αυτό θα γίνει με όρους αυτορρύθμισης. Η ίδια, δηλαδή, η κοινότητα των διαδικτυακών μέσων ενημέρωσης, και οι ιδιοκτησίες, αλλά και οι εργαζόμενοι σε αυτά, να βρουν έναν τρόπο ούτως ώστε αυτό να αυτορρυθμίζεται. Νομίζω ότι μπορεί να ξεκινήσει ένας γόνιμος διάλογος.

Από εκεί και πέρα, έχουμε ήδη έρθει σε επαφή με το Πάντειο Πανεπιστήμιο για τη διοργάνωση μαζικών ανοιχτών διαδικτυακών μαθημάτων, με αντικείμενο την παιδεία στα μέσα και βεβαίως, ο Γενικός Γραμματέας Ενημέρωσης, ο κ. Κρέτσος και η κ. Γιαννακάκη επεξεργάζονται νομοσχέδιο το οποίο θα έχει ως στόχο να καταπολεμήσει την εγκληματικότητα που απορρέει από το μίσος και τη διασπορά μηνυμάτων μίσους.

Στη δευτερολογία μου τα υπόλοιπα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Παρακαλώ, κυρία Ασημακοπούλου, έχετε τον λόγο για τρία λεπτά.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Κύριε Παππά, επιτέλους μου αποκαλύψατε την πηγή έμπνευσής σας για το σχέδιο το οποίο δρομολογείται στο Υπουργείο σας. Η πηγή είναι αυτό το βιβλίο; Από εκεί εσείς έχετε εμπνευστεί; Γιατί αυτό μου περιγράψατε τώρα. Ακριβώς αυτό το οποίο προσπαθείτε να κάνετε με την απολύτως καθεστωτικού τύπου προσπάθειά σας να ελέγξετε τον χώρο της ενημέρωσης.

Συγκέντρωση μέσων. Πόσο πιο καλή συγκέντρωση μέσων από έναν νόμο -ο οποίος μπορεί να εκρίθη βέβαια αντισυνταγματικός- που δίνει στον Υπουργό το δικαίωμα να καθορίζει πόσα κανάλια θα υπάρχουν και πόσα θα κοστίζει η άδειά τους; Εσείς το τερματίσατε στο θέμα συγκέντρωση μέσων!

Πάμε στο θέμα της διαφημιστικής πίτας. Σας υπενθυμίζω εδώ, παραμονές Δεκαπενταύγουστου, το καταπληκτικό σύστημα για τη διαφήμιση που φέρατε εδώ, -βεβαίως, μετά από μία τεράστια πολιτική κυβίστηση το πήρατε πίσω- το οποίο υποχρέωνε, υποτίθεται, όλους να διαφημίζονται μέσα από αυτό το σύστημα. Έλεγχος της διαφημιστικής πίτας.

Το Μητρώο online είναι ένας άλλος τρόπος ελέγχου της κατανομής της διαφήμισης. Το είπατε και μόνος σας. Δεν είναι κακό εργαλείο διαφάνειας να υπάρχει ένα μητρώο των συστημάτων online, αλλά ο δικός σας στόχος, όπως είπατε, είναι να μοιράζετε με αυτό την κρατική διαφήμιση.

Πολιτική με δημοσιογράφους, το τρίτο κομμάτι της έμπνευσής σας. Σήμερα συζητάμε τη διασπορά ψευδών ειδήσεων. Δεν με ακούσατε πριν γι’ αυτό που σας ρώτησα; Δεν βλέπετε εσείς τα πρωτοσέλιδα τα οποία έχουν σχέση με την «COMMON VIEW», με αυτή την ανύπαρκτη εταιρεία, που υποτίθεται ότι είναι από νεαρούς επιστήμονες και στην πραγματικότητα υπάρχει το email -το οποίο μετά απεσύρθη από τη σελίδα, αλλά βρίσκεται το ηλεκτρονικό του ίχνος και το παρουσιάζουν δημοσιεύματα σήμερα- ενός συνεργάτη του Υπουργού Επικρατείας, του κ. Βερναρδάκη; Δεν έχετε να μας πείτε κουβέντα γι’ αυτό σήμερα;

Δεν έχει να μας πει τίποτα το Μέγαρο Μαξίμου, το οποίο χρησιμοποίησε αυτή τη δημοσκόπηση σε non paper για να δημιουργήσει εντυπώσεις οι οποίες δεν έχουν καμμία σχέση με την πραγματικότητα που βιώνει η Ελλάδα σήμερα, ότι δηλαδή όλα πάνε καλύτερα και ο κόσμος είναι χαρούμενος και ευτυχισμένος με αυτήν την Κυβέρνηση;

Σας δείχνω εδώ, κύριε Υπουργέ, την απάντηση που μας έστειλε το Εθνικό Συμβούλιο Ραδιοτηλεόρασης, το οποίο ρώτησε ο διευθυντής του γραφείου του κ. Μητσοτάκη και το οποίο μας απαντά ότι σχηματίστηκε φάκελος για το θέμα της εταιρείας «COMMON VIEW», η οποία δεν βρίσκεται στο μητρώο φορέων και επιχειρήσεων δημοσκοπήσεων.

Πάω πίσω, στο τρίτο κομμάτι της προσπάθειάς σας, στη διασύνδεση πολιτικών με δημοσιογράφων. Αυτή η δημοσκόπηση έπαιξε στο κρατικό κανάλι του οποίου πολιτικά προΐσταστε, κύριε Υπουργέ! Και σας είπα ότι έναυσμα για τη σημερινή μας συζήτηση είναι η συμπεριφορά του Αθηναϊκού Πρακτορείου Ειδήσεων του οποίου επίσης προΐσταστε.

Νομίζω, λοιπόν, ότι οφείλετε μία απάντηση, διότι αυτά τα οποία συμβαίνουν έχουν βαθιά θεσμικά και αντιδημοκρατικά θέματα. Πρέπει να μας απαντήσετε. Σας ζητώ να μας απαντήσετε και να τοποθετηθείτε ευθαρσώς, κύριε Υπουργέ, για το θέμα της δημοσκόπησης την οποία επικαλέστηκε το Μέγαρο Μαξίμου σε non paper.

Όλοι ξέρουμε εξάλλου ότι σε αυτήν την Κυβέρνηση την επικοινωνιακή στρατηγική τη χαράζετε εσείς.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κύριος Υπουργός.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ξεκινώντας θα ήθελα να πω μια κουβέντα για το ΑΠΕ.

Το ΑΠΕ νομίζω ότι έχει δώσει τις απαντήσεις και είναι λίγο άκομψο εγώ να το υπερασπίζομαι επί της ουσίας. Αλλά το τι έγινε στην Εσθονία νομίζω ότι θα έπρεπε να είναι και ένα μάθημα στην παράταξή σας όχι για το πόσοι και εάν πήγαν, στο οποίο επίσης το Αθηναϊκό Πρακτορείο δικαιώθηκε απολύτως, αλλά για την ευκολία με την οποία διολισθήσατε εκείνες τις ημέρες σε μία γλώσσα επικίνδυνη συνολικά για τον δημοκρατικό μας πολιτισμό. Αυτό πρέπει να είναι το βασικό σας μάθημα.

Η ΕΡΤ πρέπει να ξέρετε ότι αναφέρθηκε σε σχολιασμό ο οποίος έγινε από κυβερνητικά στελέχη. Αυτό είναι μια υποχρέωση όλων των καναλιών να το κάνουν. Δεν το κάνουν βεβαίως όλα. Διότι υπάρχουν κανάλια τα οποία αγνοούν συστηματικά ακόμα –θα μπορούσαν να το κάνουν μέσω της κριτικής τους- τις κυβερνητικές θέσεις. Δεν ανταποκρίνονται, δηλαδή, στο δημοσιογραφικό τους καθήκον, να παραθέτουν και τις θέσεις τις οποίες διατυπώνει η Κυβέρνηση.

Όσον αφορά τις δημοσκοπήσεις, πολύ φοβάμαι ότι αντιδράτε σπασμωδικά συνολικά ως παράταξη. Διότι είχατε έναν άλλο σχεδιασμό. Κάποιοι σας είχαν υποσχεθεί ότι θα μπει το φθινόπωρο και θα βγαίνουν οι δημοσκοπήσεις στις οποίες θα προηγείστε με είκοσι πέντε μονάδες διαφορά. Έχει τελειώσει αυτή η περίοδος. Πρέπει να το αντιληφθείτε, να καθήσετε να συζητήσετε λίγο ψύχραιμα για το τι θα κάνετε τα υπόλοιπα δύο χρόνια της δικής μας διακυβέρνησης, διότι περάσαμε σε μια καινούργια φάση. Έκλεισε το παράθυρο της ευκαιρίας που είχατε να φτιάξετε ένα κλίμα ότι η δική μας διακυβέρνηση είναι απολύτως απονομιμοποιημένη. Και είστε ενώπιον μιας σφοδρής αισιόδοξης, όμως, για την ελληνική οικονομία πραγματικότητος. Και θα πρέπει να προσαρμόσετε και την τακτική σας.

Όσον αφορά τα fake news, είπα στην πρώτη μου τοποθέτηση ότι μπορεί να δημιουργηθεί πραγματικά ένας μηχανισμός ο οποίος να το ελέγχει αλλά με όρους αυτορρύθμισης. Να μην γίνεται από το Υπουργείο, αλλά από την κοινότητα των ανθρώπων που υπηρετούν τη διαδικτυακή ενημέρωση. Φοβάμαι, όμως, ότι εάν συγκροτηθεί μία τέτοια δομή, θα πρέπει να δαπανά όλο της τον χρόνο για να αναδεικνύει, να συμμαζεύει τις δικές σας προβληματικές τοποθετήσεις στα social media.

Από πού να ξεκινήσει κανείς; Από τον Αρχηγό σας ο οποίος ποστάρισε υποτιθέμενο θάνατο αστυνομικού, που είχε τραυματιστεί το 2007; Καταθέτω το σχετικό tweet, τιτίβισμα, στα μέσα κοινωνικής δικτύωσης.

(Στο σημείο αυτό το ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νικόλαος Παππάς, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά την «ΑΓΙΑ ΖΩΝΗ ΙΙ» –είναι δίπλα μου και ο κ. Κουρουμπλής- το μόνο που δεν ακούσαμε είναι ότι οδηγούσε ο ίδιος τη φορτηγίδα. Είναι –λέει- μέλος του ΣΥΡΙΖΑ ένας ο οποίος είναι στην ιδιοκτήτρια εταιρεία! Το μαζέψατε και αυτό πίσω. Πάμε παρακάτω: «Ο Τριντό και ο Μακρόν πήραν τηλέφωνο τον Τσίπρα για την «EL DORADO»». Το μαζέψατε και αυτό.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Θα απαντήσετε, κύριε Υπουργέ;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα σας πρότεινα ειλικρινά για κάθε δέκα ψευδείς ειδήσεις, να καταθέτετε μία δημιουργική πρόταση. Είμαι βέβαιος ότι σε πολύ λίγο χρονικό διάστημα θα έχουμε δεκάδες δημιουργικές προτάσεις από τη μεριά σας τις οποίες θα μπορούμε και να συζητήσουμε.

Και βεβαίως, εδώ θέλω να επιμείνω στο εξής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ένα λεπτό, κύριε Πρόεδρε, εάν επιτρέπετε και εάν επιτρέπει η κυρία Βουλευτής.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Μήπως στο ένα λεπτό μου απαντήσετε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Σας είπα για τις δημοσκοπήσεις και σας συστήνω να μην αντιδράτε σπασμωδικά. Έχουν γίνει πολλές δημοσκοπήσεις.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Και εγώ σας ζήτησα να απαντήσετε για την «COMMON VIEW» και για τον κ. Βερναρδάκη.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Μην αντιδράτε σπασμωδικά. Νομίζω ότι έπρεπε να έχει η παράταξή σας συσσωρευμένη πείρα για να έχει λίγο και την αρετή της υπομονής. Δεν την είχατε την πρώτη διετία. Θα την αποκτήσετε, θέλετε δεν θέλετε, στο δεύτερο κομμάτι της τετραετίας μας.

Και, για να θεμελιώσω το επιχείρημα ότι το πρόβλημα των ψευδών ειδήσεων δεν είναι πρόβλημα των μέσων κοινωνικής δικτύωσης, θα καταθέσω στα Πρακτικά το περιβόητο γράφημα του τηλεοπτικού σταθμού «SKAI» όπου οι αθεόφοβοι, επειδή η χώρα μπαίνει στην ανάπτυξη και δεν θέλουμε να το πούμε και να το παραδεχτούμε αυτό, αντιστρέψανε τον άξονα του χρόνου. Ο χρόνος πηγαίνει προς τα πίσω για να βγει το γράφημα με μία καμπύλη καθοδική. Αυτά είναι! Αυτές είναι οι πρακτικές!

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Να καταθέσετε το πρόγραμμα της Θεσσαλονίκης να ξέρουμε τι είναι ψευδείς ειδήσεις!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Και νομίζω, βεβαίως, πραγματικά, επειδή είχα και την ευκαιρία αυτό να το επικοινωνήσω και σε διεθνές ακροατήριο, είναι και στις Ηνωμένες Πολιτείες πάρα πολύ πολωμένα τα πράγματα, αλλά δεν είμαι σίγουρος ότι φτάνουν σε τέτοιες ακρότητες διαστρέβλωσης της πραγματικότητας.

Το βασικό ζήτημα στο οποίο πρέπει και εσείς να έχετε τον νου σας, όχι προσωπικά, αλλά η παράταξή σας, είναι ότι «scripta manent» και κυρίως «falsa scripta manent».

(Στο σημείο αυτό ο Υπουργός κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Προχωρούμε στην επόμενη επίκαιρη ερώτηση.

Θα συζητηθεί η δεύτερη με αριθμό 1501/19-9-2017 επίκαιρη ερώτηση πρώτου κύκλου του Βουλευτή Επικρατείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Αθανάσιου Θεοχαρόπουλου προς τον Υπουργό Ναυτιλίας και Νησιωτικής Πολιτικής,με θέμα: «Σε ποιες ενέργειες θα προβείτε για την αντιμετώπιση της κατάστασης στον Σαρωνικό; Υπάρχει σχεδιασμός και σαφές χρονοδιάγραμμα; Πότε εκτιμάτε ότι θα αποκατασταθεί η ζημιά και η περιβαλλοντική ισορροπία; Ποια είναι η μέριμνα για την αποζημίωση των πληγέντων επαγγελματιών και πολιτών; Πώς θα διασφαλίσετε ότι μια τέτοια καταστροφή θα αποφευχθεί στο μέλλον;».

Τον λόγο έχει ο κ. Θεοχαρόπουλος για δύο λεπτά, για να παρουσιάσει την επίκαιρη ερώτηση.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, οι εξελίξεις στην υπόθεση του ναυαγίου του δεξαμενόπλοιου «ΑΓΙΑ ΖΩΝΗ ΙΙ» είναι σοκαριστικές.

Εσείς υποτιμήσατε από την πρώτη στιγμή τη διάσταση της καταστροφής. Αντί να επέμβετε αρχικά και να αντιμετωπίσετε την κατάσταση έστω και στο και πέντε δηλώνατε ότι όλα είναι υπό έλεγχο. Αναρωτιέμαι αν ειλικρινά αντιλαμβάνεστε τι σημαίνει έλεγχος. Μετά την αδικαιολόγητη καθυστέρησή σας τα μέτρα που ελήφθησαν στη συνέχεια ήταν αναντίστοιχα του μεγέθους της ρύπανσης με αποτέλεσμα οι εστίες της να επεκταθούν σε μεγάλη θαλάσσια έκταση της Αττικής. Φτάσατε στο σημείο να προβείτε σε απαράδεκτες δηλώσεις, κύριε Υπουργέ, να συνιστάτε στους πολίτες τις πρώτες ημέρες να πάνε για κολύμπι στις ακτές της Αττικής. Πάλι καλά που δεν τους είπατε ότι λόγω της ρύπανσης θα είναι φθηνότερες και οι ξαπλώστρες, μόνο αυτό δεν ακούσαμε εκείνες τις ημέρες.

Στη συνεδρίαση πριν δύο ημέρες της Επιτροπής Προστασίας του Περιβάλλοντος για την αντιμετώπιση της ρύπανσης, συνειδητά ή ασυνείδητα, δείξατε για άλλη μια φορά ότι δεν έχετε συναίσθηση της κατάστασης. Αντί να ενημερώσετε ουσιαστικά για τις ενέργειες της Κυβέρνησής σας επί του θέματος μας βομβαρδίσατε για ημέρες και ώρες και πληροφορίες για συσκέψεις επί των συσκέψεων. Όλο συσκέψεις κάνατε μετά την Τετάρτη, που γυρίσατε από το Λονδίνο, σύμφωνα με την ενημέρωση που κάνατε στην Επιτροπή Περιβάλλοντος, αλλά αποτέλεσμα τίποτα.

Πέραν της εκτεταμένης οικολογικής καταστροφής το ναυάγιο οδήγησε σε τεράστιες οικονομικές και κοινωνικές επιπτώσεις στον Σαρωνικό. Παραλίες, αλιευτικές και τουριστικές περιοχές έχουν καταστραφεί. Η οικονομική και εμπορική δραστηριότητα στις περιοχές αυτές, επίσης άλλες δραστηριότητες, όπως ο αθλητισμός, δημόσιες και δημοτικές υποδομές έχουν πληγεί ανεπανόρθωτα και βέβαια η δημόσια υγεία απειλείται.

Με όση ειλικρίνεια σας έχει μείνει και αναλογιζόμενος τη σοβαρότητα και την υπευθυνότητα που απαιτείται για την αποτελεσματική αντιμετώπιση της ρύπανσης παρακαλώ να απαντήσετε σε συγκεκριμένα ερωτήματα: Σε ποιες ενέργειες ακριβώς προτίθεστε να προβείτε από εδώ και στο εξής; Έχετε ολοκληρωμένο σχεδιασμό και χρονοδιάγραμμα; Αν ναι, ποιος είναι αυτός;

Πώς θα διασφαλίσετε στο πλαίσιο αυτό τον συντονισμό σας με την τοπική αυτοδιοίκηση; Τις πρώτες ημέρες οι δήμαρχοι έλεγαν ότι είναι εντελώς μόνοι σε αυτήν τη διαδικασία. Δεν είχαν καμμία ενημέρωση από το Υπουργείο. Και καλά, βρισκόσασταν στο Λονδίνο, δεν μπορούσατε να επιστρέψετε -και αυτό δεν μπορούμε να το κατανοήσουμε, δεν μας έχετε πει τον λόγο, αλλά εν πάση περιπτώσει- από εκεί δεν μπορούσατε να συντονίσετε κάποιες ενέργειες προσωπικά εσείς σε μια τέτοια κρίσιμη περίσταση για τη χώρα;

Βάσει των ενεργειών αυτών που προτίθεστε να προβείτε πότε εκτιμάτε ότι θα αποκατασταθεί η ζημιά και περιβαλλοντική ισορροπία;

Τέλος, κύριε Υπουργέ, θέλω να σας θέσω ένα ακόμα ερώτημα καθοριστικής σημασίας, που αφορά στην αποζημίωση των πληγέντων επαγγελματιών και πολιτών. Δηλώσατε ότι έχουν ήδη ξεκινήσει και προχωρούν οι διαδικασίες για τις αποζημιώσεις όσων θίγονται από το «IOPC FUNDS» στην περίπτωση που δεν αρκεί η κάλυψη από την ασφαλιστική εταιρεία. Μπορείτε να μας ενημερώσετε σχετικά; Επειδή η έρευνα σχετικά με τα αίτια και τις ευθύνες και το ναυάγιο είναι σε εξέλιξη, δηλώσατε, μάλιστα, σε συνέντευξή σας ότι δεν μπορείτε να κάνετε προφητείες.

Απαντήστε, λοιπόν, στους επιχειρηματίες και στους πολίτες, που πλήττονται και αγωνιούν και που κάθε άλλο παρά προφητείες προσδοκούν, πότε και πώς σχεδιάζεται η αποζημίωσή τους. Θα εξαρτηθεί -και σε ποιο βαθμό- από τα αποτελέσματα των πορισμάτων;

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Θα απαντήσει ο Υπουργός Ναυτιλίας και Νησιωτικής Πολιτικής κ. Κουρουμπλής.

Κύριε Υπουργέ, έχετε τον λόγο για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, κυρίες και κύριοι συνάδελφοι, αγαπητέ κύριε Θεοχαρόπουλε, είναι πάρα πολύ ενδιαφέρουσα η επίκαιρη ερώτηση και οφείλω να ομολογήσω ότι εκδηλώνει την ανησυχία ενός κοινοβουλευτικού άνδρα για ένα πάρα πολύ σοβαρό γεγονός που έχει συμβεί. Όμως, κύριε Θεοχαρόπουλε, αυτό το γεγονός έχει συμβεί εδώ και δεκατρείς με δεκατέσσερις μέρες και δεν είχατε την ευγενή καλοσύνη να μου τηλεφωνήσετε ή να επισκεφθείτε το Υπουργείο και να μου καταθέσετε αυτή την αγωνία, που θα ήταν και σ’ εμένα πολύ χρήσιμη. Αλλά, εντάξει, είναι επιλογή.

Θέλω, λοιπόν, να σας πω πως σε ό,τι αφορά την έρευνα για τα αίτια είναι μια διαδικασία που βρίσκεται σε εξέλιξη από τρεις διαφορετικούς φορείς, κυρίως από τη δικαιοσύνη, αλλά και από ανεξάρτητη αρχή και από το ίδιο το Υπουργείο. Όταν θα έχουμε τα αποτελέσματα, τότε θα τα ανακοινώσουμε με σεβασμό στην κοινωνία, γιατί αυτή η σχέση μας συνδέει με την κοινωνία: σχέση σεβασμού. Και αντιλαμβανόμαστε τι έχει συμβεί και το μέγεθος. Και έχουμε το κουράγιο να πούμε στην κοινωνία ότι η μόνη που δεν φταίει είναι η κοινωνία των περιοχών αυτών.

Από εκεί και πέρα, ευθύνες υπάρχουν και θα βρεθούν. Το να λέτε, όμως, ότι δεν κάναμε αυτό που έπρεπε να κάνουμε, είναι άδικο. Και καλά να αδικείτε εμένα. Εδώ μόνο που δεν είπαν ότι οδηγούσα το πλοίο! Πρέπει να πάω να κάνω μια επανεξέταση στις αρμόδιες επιτροπές για να διαπιστωθεί ότι πραγματικά δεν θα μπορούσα να το είχα κάνει!

Θέλω, λοιπόν, να σας πω ότι από την πρώτη στιγμή έχουμε αποκαταστήσει επαφή με τον Διεθνή Οργανισμό Κεφαλαίου Αποζημίωσης για Απορρυπάνσεις.

Όμως, επειδή είστε ένας άνθρωπος που ειλικρινά σας εκτιμώ και ξέρω ότι είστε προσεκτικός πολλές φορές στο τι λέτε, πρέπει να σας πω ότι χρειάζεται κι εδώ μια διαχείριση προσεκτική από όλους μας, διότι συνδέεται η όποια χρηματοδότηση με τα αίτια του ατυχήματος. Γι’ αυτό θα πρέπει να είμαστε λίγο προσεκτικοί όταν προχωρούμε σε διαπιστώσεις.

Ωστόσο, θέλω να σας διαβεβαιώσω ότι είναι στην κεντρική μας σκέψη τα προβλήματα που έχουν προκύψει σε ανθρώπους επαγγελματίες και θα τα αντιμετωπίσουμε από όποιες πηγές μπορούμε, πραγματικά, να αντλήσουμε πόρους. Και λέω εδώ με κατηγορηματικό τρόπο ότι θα είμαστε δίπλα σε όλους αυτούς τους ανθρώπους. Άλλωστε, όλοι αυτοί για τους οποίους μιλάτε, ξέρουν πολύ καλά την αξιόπιστη σχέση και την εμπιστοσύνη που μας συνδέει, αυτούς, το Υπουργείο και εμένα προσωπικά. Το ξέρουν πάρα πολύ καλά.

Από εκεί και πέρα, κύριε Θεοχαρόπουλε, θέλω να σας πω ένα απλό πράγμα. Από την πρώτη στιγμή -από τη Δευτέρα, στις 11 του μηνός- ζητήσαμε να είναι καθημερινά -και έδωσε εντολή ο κ. Φάμελλος- οι Επιθεωρητές του Υπουργείου Περιβάλλοντος εκεί. Ζητήσαμε από το ΕΛΚΕΘΕ να αρχίσει να κάνει έρευνες.

Ανοίξαμε διάλογο με όλες τις περιβαλλοντικές οργανώσεις, που πραγματικά αγωνιούν για αυτό το συμβάν και πιστεύω ότι τις πρώτες εκτιμήσεις θα τις έχουμε σε ένα μήνα.

Όμως, ξέρετε, κύριε Θεοχαρόπουλε, τι συμβαίνει; Μπορείτε να κάνετε μια ερώτηση για το τι περιβαλλοντικές έρευνες είχαν γίνει σε ανάλογο συμβάν στον κόλπο της Ελευσίνας, που μόλυνε ακτές μήκους είκοσι χιλιόμετρων και αν υπάρχει τέτοια έκθεση στο Υπουργείο Ναυτιλίας; Γιατί, επιτέλους, δεν μπορεί να μιλάει ο καθένας εύκολα και αβασάνιστα και αδαπάνως.

Αυτά είχα να πω.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Θεοχαρόπουλε, έχετε τον λόγο για τρία λεπτά για τη δευτερολογία σας.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, για άλλη μια φορά δεν πήρα συγκεκριμένες απαντήσεις στα ερωτήματα που σας έθεσα και παραμένουν εκκρεμείς οι απαντήσεις.

Η Κυβέρνησή σας έχει βάλει τα πάντα στον αυτόματο πιλότο και, δυστυχώς, σε αυτή την κρίσιμη περίπτωση δεν λειτουργεί.

Εσείς προσωπικά, κύριε Κουρουμπλή, δηλώσατε ευθέως ότι την ευθύνη διαχείρισης τέτοιων περιπτώσεων και του σχεδίου απορρύπανσης την έχει το Λιμενικό Σώμα. Δεν αισθανθήκατε την υποχρέωση να είστε εδώ και να προΐστασθε σε όλες τις διαδικασίες από την αρχή, τις πρώτες ημέρες, σε σχέση με το Λιμενικό Σώμα; Πέραν του γεγονότος ότι με αυτόν τον τρόπο προσπαθείτε να αποποιηθείτε και ορισμένων ευθυνών, θεωρείτε ότι όλες οι ευθύνες υπάρχουν στις διοικητικές υπηρεσίες και δεν αναλαμβάνετε καμμία πολιτική ευθύνη.

Όμως, για να είμαι ειλικρινής, κύριε Υπουργέ, το ίδιο ακριβώς κάνει και ο Πρωθυπουργός. Στην πρόσφατη ομιλία του στο Υπουργικό Συμβούλιο δεν ανέλαβε καμμία πολιτική ευθύνη, δεν παρουσίασε κανένα σχέδιο, παρά μόνο είπε ότι συγκάλεσε σύσκεψη την Παρασκευή -πριν από μια εβδομάδα, με καθυστέρηση πέντε ολόκληρων ημερών- για να διερευνηθούν τα αίτια και να αποδοθούν ευθύνες.

Επιχειρείται, λοιπόν, από την πλευρά της Κυβέρνησης μεθοδικά μια προσπάθεια μετάθεσης των ευθυνών μόνο σε διοικητικούς παράγοντες. Όμως, είστε αντιμέτωπος με ερωτήματα, που βαρύνουν και εσάς, κύριε Υπουργέ, ερωτήματα σχετικά με το αξιόπλοο του δεξαμενόπλοιου, με το αν λειτουργούσαν όλοι οι ελεγκτικοί μηχανισμοί την ώρα της βύθισης, αλλά κυρίως με ερωτήματα σχετικά με την ετοιμότητα και την καθυστέρηση αντίδρασης του κρατικού μηχανισμού. Εν τέλει, το θέμα είναι αν κάνατε επίσημα ή ανεπίσημα αίτημα για να μαζευτεί το πετρέλαιο, αν καθυστερήσατε τρεις ή τέσσερις ημέρες. Ακόμη, όμως, δεν δίνετε συγκεκριμένη απάντηση.

Η ουσία δεν είναι καν πόσο καθυστερήσατε, αλλά αν καθυστερήσατε. Και η κωλυσιεργία σας είναι πέρα για πέρα αδικαιολόγητη, εγκληματική, στη συγκεκριμένη περίπτωση. Για παράδειγμα, η εκπρόσωπος Τύπου του Ευρωπαϊκού Οργανισμού Ναυτικής Ασφάλειας είπε ότι ο οργανισμός διαθέτει για τα κράτη-μέλη της Ευρωπαϊκής Ένωσης δεκαέξι πλοία, τα οποία είναι διαθέσιμα είκοσι τέσσερις ώρες μετά την υποβολή του αιτήματος. Εσείς απαντήσατε προχθές στην επιτροπή: «Δεν μπορούσαμε, γιατί ήταν στη Μάλτα το πιο κοντινό», αλλά από ό,τι βλέπουμε σας διαψεύδει ξανά η εκπρόσωπος Τύπου και λέει ότι βρίσκεται και στην Βουλγαρία και στην Κύπρο.

Θα δώσετε, λοιπόν, απαντήσεις για τα συγκεκριμένα ερωτήματα, που σας θέτουμε, με τις συγκεκριμένες εξελίξεις, που έρχονται στο φως της δημοσιότητας;

Κύριε Κουρουμπλή, θα έπρεπε να έχετε παραιτηθεί. Και αφού δεν το κάνατε εσείς, έπρεπε να έχει ζητήσει την παραίτησή σας ο κ. Τσίπρας. Δεν είναι δυνατόν να μην αναλαμβάνετε την ευθύνη και να λέτε ότι φταίνε μόνο οι υπηρεσίες. Η υπηρεσία έχει πολιτικό προϊστάμενο και υπάρχουν ευθύνες και για την καθυστέρηση και για την κωλυσιεργία και για όλα όσα γίνονται αυτές τις εβδομάδες.

Είπατε πριν από λίγο ότι η μόνη που δεν φταίει είναι η κοινωνία. Αυτό σας άκουσα να λέτε πριν από λίγο. Δεν συνεννοηθήκατε με τον εκπρόσωπο των Οικολόγων Πράσινων στην Κυβέρνησή σας, που τα χρέωσε όλα στην κοινωνία. Είπε ότι για όλα φταίει η κοινωνία, δεν φταίει μια κυβέρνηση μόνο. Συνεπώς, δεν μπορείτε να συνεννοηθείτε ούτε εντός της Κυβέρνησής σας.

Αναρωτηθήκατε για ένα ανάλογο συμβάν στην Ελευσίνα παλαιότερα. Κοιτάξτε, δεν μπαίνω σε καμμία τέτοια συζήτηση. Ο κόσμος θέλει απαντήσεις στα ερωτήματα. Το να αρχίζουμε να λέμε ποια ρύπανση είναι μεγαλύτερη και ποια μόλυνση είναι μεγαλύτερη και ποιανού έτους είναι μεγαλύτερη, πραγματικά αδικεί αυτή τη στιγμή όλο το πολιτικό σύστημα. Να απαντήσετε στα συγκεκριμένα ερωτήματα, γιατί είστε υπεύθυνος για αυτά τα οποία έχουν συμβεί.

Πείτε, λοιπόν, με ποιον τρόπο, ως Κυβέρνηση, θα εγγυηθείτε την αναζήτηση και την απόδοση ευθυνών, οι οποίες γιγαντώνονται, κύριοι Υπουργοί, ιδιαίτερα μετά το φιάσκο του νέου δεξαμενόπλοιου, που είχε αναλάβει την απάντληση του πετρελαίου, στο οποίο βρέθηκαν και κατασχέθηκαν ποσότητες, χωρίς πιστοποιητικά, Γιγαντώνονται, λοιπόν, διότι η λαθρεμπορία καυσίμων ήρθε ξανά στο προσκήνιο και αυτή τη φορά με ενδείξεις ότι ένα ολόκληρο κύκλωμα εταιρειών, που συχνά συνεργάζονται και μεταξύ τους, δρούσε και δρα ανεξέλεγκτα.

Και όντως, όπως λέτε και εσείς, ο ελληνικός λαός δεν έχει μνήμη χρυσόψαρου. Θυμάται πολύ καλά ότι η σημερινή Κυβέρνηση ήταν αυτή που δεσμευόταν στις προγραμματικές δηλώσεις ότι κτυπώντας τους λαθρεμπόρους θα εισέπραττε τουλάχιστον 1 δισεκατομμύριο ευρώ.

Υπουργοί της Κυβέρνησής σας –τρεις θυμάμαι- έχουν δηλώσει ότι χάνουμε πάνω από 2,5 δισεκατομμύρια ευρώ το έτος. Και οι τρεις Υπουργοί έχουν αποχωρήσει από την Κυβέρνηση, αλλά το λαθρεμπόριο καυσίμων είναι εδώ.

Ήταν να γίνει η δίκη χθες για την περίπτωση ενδεχόμενου λαθρεμπορίου στο πλοίο που ανέλαβε την απάντληση. Τέσσερις μάρτυρες, από τους οποίους οι δυο ήταν από το δικό σας Υπουργείο, δεν έχουν παρευρεθεί στη δίκη. Έχουν δώσει μια επιχειρηματολογία, αλλά επιτέλους, θα πρέπει να υπάρξει αντιμετώπιση του λαθρεμπορίου καυσίμων.

Έτοιμο σύστημα εισροών-εκροών είχατε και δεν χρησιμοποιείται. Σταματήστε, λοιπόν, να πρωτοτυπείτε εις βάρος της χώρας και της κοινωνίας. Αναλάβετε, επιτέλους, τις ευθύνες σας.

Ατυχία δεν είναι ότι το ναυάγιο έγινε τη νύχτα, όπως είπατε σε μια συνέντευξή σας. Ατυχία είναι ότι σ’ αυτή τη θέση, ως Υπουργός Ναυτιλίας και Νησιωτικής Πολιτικής, τελικά είστε εσείς, που δεν μπορέσατε να αντιδράσετε σ’ αυτή την περίπτωση. Δυστυχώς για τη χώρα, αυτή είναι η αλήθεια, κύριε Κουρουμπλή.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο για τρία λεπτά και θα έχετε τον χρόνο και στην επίκαιρη επερώτηση να το εξηγήσετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Επειδή υπάρχει η επερώτηση, θα παρακαλέσω τον κ. Θεοχαρόπουλο να παραμείνει στην Αίθουσα, εάν έχει υπομονή, γιατί εκεί θα τοποθετηθούν όλα τα κόμματα και θα απαντήσω συνολικά.

Πάντως, κύριε Θεοχαρόπουλε, αδικείτε τον εαυτό σας. Ειλικρινά σας το λέω. Παρασύρεστε από το κλίμα που προσπαθούν κάποιοι, που θεωρούν ότι η μνήμη της κοινωνίας είναι μνήμη χρυσόψαρου, κάποιοι από τα μέσα μαζικής ενημέρωσης και από την Αξιωματική Αντιπολίτευση, για να χτυπήσουν την Κυβέρνηση και ιδίως το συγκεκριμένο πρόσωπο.

Είναι κατανοητό. Όμως, κύριε Θεοχαρόπουλε, μην έχετε την εντύπωση ότι εσείς εκπροσωπείτε την κοινωνία και εμείς είμαστε κάτι άλλο. Ούτε έχετε περισσότερη αγωνία ούτε περισσότερη ευαισθησία. Εγώ σας αναγνωρίζω την ίδια, αλλά όχι και περισσότερη. Να είμαστε συνεννοημένοι.

Δεν θέλω να αναφέρομαι προσωπικά, κύριε Θεοχαρόπουλε, αλλά οι δημόσιοι άνδρες, όταν έρχονται στη Βουλή, έρχονται διαβασμένοι. Έρχονται διαβασμένοι! Και εάν δεν το καταλαβαίνετε αυτό που λέω, θα το καταλάβετε σε λίγη ώρα. Αυτό έχω να σας πω, για να είμαστε συνεννοημένοι. Πόσο εύκολα εκσφενδονίζετε κατηγορίες γι’ αυτό ή για εκείνο, η τάδε εκπρόσωπος είπε αυτό κλπ.. Διαβάστε καλά, λοιπόν, για να μην λέτε πράγματα, για τα οποία μετά θα μετανιώσετε και θα αποδειχθεί ότι είστε αδιάβαστοι.

Τώρα, σε ό,τι αφορά τις ευθύνες μου ούτε αυτό δεν ξέρετε. Δεν κάνατε ποτέ τον κόπο να έρθετε μια φορά στο Υπουργείο, που είστε ένας τόσο μελετηρός και σε αγωνία ευρισκόμενος κοινοβουλευτικός άνδρας. Δεν ήρθατε μια φορά στο Υπουργείο, να με ρωτήσετε τι γίνεται εδώ στο Υπουργείο. Έχετε το δικαίωμα. Το κάνατε ποτέ, κύριε Θεοχαρόπουλε; Είστε Αρχηγός κόμματος. Ήρθατε ποτέ στο Υπουργείο να μου ζητήστε εξηγήσεις τι κάνουμε σ’ αυτό το Υπουργείο ή να μας ελέγξετε ή να μας καθοδηγήσετε, να μας πείτε τις ιδέες σας; Παρά μόνο έρχεστε και λέτε να παραιτηθώ. Θα το κρίνουν άλλοι αυτό, κύριε Θεοχαρόπουλε, όχι εσείς.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Η κοινωνία.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Η κοινωνία το έχει κρίνει, εάν θέλετε να μιλήσουμε και γι’ αυτό. Έχει κρίνει τον καθένα και του έχει αποδώσει τις ανάλογες εξουσίες. Μην θέλετε να πάμε εκεί. Δε νομίζω ότι εξυπηρετεί.

Θα περιμένετε, λοιπόν, στην Αίθουσα. Θα δοθούν όλες οι απαντήσεις εδώ, σε όλα τα κόμματα, με ηρεμία, με ψυχραιμία, με υπευθυνότητα και τότε θα δούμε πόσο καλοί μαθητές είστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, δεν απαντά στην ερώτησή μου, αλλά με καλεί ο Υπουργός να παραστώ σε μια άλλη ερώτηση. Επί της διαδικασίας, θα έπρεπε να απαντήσει σε όλα τα ερωτήματα, από τα οποία δεν απάντησε κανένα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Θα πρέπει να ακούσω τα κόμματα και μετά.

**ΠΡΟΕΔΡΕΥΩΝ (Δημήτριος Κρεμαστινός):** Συνεχίζουμε.

Ο Γενικός Γραμματέας της Κυβέρνησης κ. Καλογήρου, μας πληροφορεί ότι δεν θα συζητηθεί η πρώτη με αριθμό 1496/18-9-2017 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Μεταναστευτικής Πολιτικής με θέμα: «Εγκλωβισμένοι στη χώρα μας χιλιάδες πρόσφυγες και παράνομοι μετανάστες», λόγω κωλύματος του κυρίου Υπουργού.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Βαρβιτσιώτη, έχετε τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Ευχαριστώ, κύριε Πρόεδρε.

Ο κ. Μουζάλας συστηματικά αποφεύγει να έρθει στη Βουλή. Οι Βουλευτές της Νέας Δημοκρατίας έχουμε καταθέσει από τον Μάιο επερώτηση για τα θέματα που αφορούν τον κ. Μουζάλα. Από τον Μάιο μέχρι σήμερα, ο Υπουργός δεν έχει βρει μία μέρα να έρθει να απαντήσει στη Βουλή, τη στιγμή που τα νησιά γεμίζουν από καινούργιους μετανάστες, τη στιγμή που όλες οι τοπικές κοινωνίες είναι ανάστατες, τη στιγμή που πλέον είναι περισσότεροι οι μετανάστες στη Σάμο από τους κατοίκους της Σάμου.

Επιτέλους, θα έρθει ποτέ ο κύριος Υπουργός στη Βουλή; Έχω καταθέσει και άλλες ερωτήσεις για την επόμενη εβδομάδα και θα τον περιμένω εδώ, αλλά οφείλει σαν Υπουργός να βρίσκεται και να απαντά στην κοινή γνώμη και στο Κοινοβούλιο για τα θέματα που του τίθενται.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Βαρβιτσιώτη.

Η τρίτη με αριθμό 1489/13-9-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, με θέμα: «Ανεπαρκής αντιμετώπιση του περιβαλλοντικού προβλήματος στο Δήμο Κορδελιού-Ευόσμου», δεν θα απαντηθεί λόγω κωλύματος του Αναπληρωτή Υπουργού Περιβάλλοντος και Ενέργειας κ. Φάμελλου, διότι θα παραστεί σε ειδική εκδήλωση του Υπουργείου στη Δράμα για την εβδομάδα βιώσιμης αστικής κινητικότητας.

Κυρίες και κύριοι συνάδελφοι, ο Βουλευτής κ. Νικόλαος Δένδιας ζητεί άδεια ολιγοήμερης απουσίας στο εξωτερικό από 26 Σεπτεμβρίου 2017 έως 2 Οκτωβρίου 2017.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Επίσης, ο Βουλευτής κ. Θεόδωρος Φορτσάκης ζητεί άδεια ολιγοήμερης απουσίας στο εξωτερικό από 28 Σεπτεμβρίου 2017 έως 2 Οκτωβρίου 2017 για συμμετοχή σε επιστημονικό συνέδριο.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Επίσης, ο Βουλευτής κ. Ιωάννης Πλακιωτάκης ζητεί άδεια ολιγοήμερης απουσίας στο εξωτερικό από τις 26 Σεπτεμβρίου 2017 έως 30 Σεπτεμβρίου 2017.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Ο Βουλευτής κ. Ιωάννης Κεφαλογιάννης ζητεί άδεια ολιγοήμερης απουσίας στο εξωτερικό από 27 Σεπτεμβρίου 2017 έως 4 Οκτωβρίου 2017, προκειμένου να μεταβεί στις Ηνωμένες Πολιτείες.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

(ΑΛΛΑΓΗ ΣΕΛΙΔΑΣ)

**ΠΡΟΕΔΡΟΣ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 36/25/14-9-2017 επίκαιρη επερώτηση των Βουλευτών της Νέας Δημοκρατίας κ.κ. Ευάγγελου - Βασίλειου Μεϊμαράκη, Ιωάννη Πλακιωτάκη, Κωνσταντίνου Σκρέκα, Άννας - Μισέλ Ασημακοπούλου, Μιλτιάδη Βαρβιτσιώτη, Γεώργιου Βλάχου, Μαυρουδή Βορίδη, Σοφίας Βούλτεψη, Σπυρίδωνος - Αδώνιδος Γεωργιάδη, Γεράσιμου Γιακουμάτου, Νικόλαου Δένδια, Νικήτα Κακλαμάνη, Άννας Καραμανλή, Κωνσταντίνου Κατσαφάδου, Όλγας Κεφαλογιάννη, Βασίλειου Κικίλια, Γεώργιου Κουμουτσάκου, Γεωργίας Μαρτίνου, Θεοδώρας Μπακογιάννη, Αθανάσιου Μπούρα, Αικατερίνης Παπακώστα - Σιδηροπούλου, Ιωάννη Τραγάκη, Κωνσταντίνου Χατζηδάκη προς τον Υπουργό Ναυτιλίας και Νησιωτικής Πολιτικής, με θέμα: «Εγκληματική ολιγωρία στην αντιμετώπιση της Οικολογικής Καταστροφής στον Σαρωνικό».

Τον λόγο θα λάβουν οι ακόλουθοι Βουλευτές: Ο κ. Πλακιωτάκης, πρώτος επερωτών Βουλευτής, για δέκα λεπτά στην πρωτολογία και πέντε λεπτά στη δευτερολογία του, η κ. Ντόρα Μπακογιάννη για πέντε λεπτά στην πρωτολογία και τρία στη δευτερολογία της, το ίδιο ο κ. Τραγάκης, το ίδιο ο κ. Βαρβιτσιώτης, το ίδιο ο κ. Σκρέκας, ο κ. Κατσαφάδος για τρία λεπτά στην πρωτολογία και δύο λεπτά στη δευτερολογία του και ο κ. Κουμουτσάκος για τρία λεπτά στην πρωτολογία και δύο λεπτά στη δευτερολογία του.

Θα απαντήσει ο Υπουργός Ναυτιλίας και Νησιωτικής Πολιτικής κ. Κουρουμπλής.

Ως Κοινοβουλευτικοί Εκπρόσωποι, εκ μέρους των κομμάτων, δηλώθηκαν οι εξής: Ο κ. Γεωργιάδης για τη Νέα Δημοκρατία, ο κ. Δρίτσας για τον ΣΥΡΙΖΑ, ο κ. Λοβέρδος για τη Δημοκρατική Συμπαράταξη ΠΑΣΟΚ -ΔΗΜΑΡ, ο κ. Παναγιώταρος για τον Λαϊκό Σύνδεσμο - Χρυσή Αυγή, η κ. Μανωλάκου για το Κομμουνιστικό Κόμμα Ελλάδας, ο κ. Καμμένος για τους ΑΝΕΛ, ο κ. Καβαδέλλας για την Ένωση Κεντρώων και ο κ. Αμυράς για το Ποτάμι. Από τους Κοινοβουλευτικούς Εκπροσώπους, ο πρώτος, δηλαδή ο κ. Γεωργιάδης, θα μιλήσει για δώδεκα λεπτά στην πρωτολογία του, για έξι λεπτά στη δευτερολογία του και για τρία λεπτά στην τριτολογία του, ενώ οι υπόλοιποι Κοινοβουλευτικοί Εκπρόσωποι, κατά τον Κανονισμό, θα μιλήσουν για έξι λεπτά.

Ο κ. Πλακιωτάκης έχει τον λόγο για δέκα λεπτά, προκειμένου να πρωτολογήσει.

**ΙΩΑΝΝΗΣ ΠΛΑΚΙΩΤΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν από δώδεκα ημέρες γίναμε μάρτυρες ενός μοναδικού ναυαγίου, το οποίο προκάλεσε μία πρωτοφανή οικολογική καταστροφή στον Σαρωνικό, με τεράστιες βέβαια επιπτώσεις, οι οποίες ακόμη δεν έχουν αποτυπωθεί.

Η τραγελαφική διαχείριση -και επιχειρησιακή αλλά κυρίως επικοινωνιακή- από πλευράς της Κυβερνήσεως ανέδειξαν το πολιτικό Βατερλό της Κυβέρνησης, αλλά και του Υπουργού, ο οποίος, σε καμμία περίπτωση, δεν ανέλαβε τις πολιτικές του ευθύνες. Παράλληλα, ανέδειξε την αναποτελεσματικότητα του κρατικού μηχανισμού και κυρίως του μηχανισμού του Υπουργείου Ναυτιλίας.

Η Νέα Δημοκρατία, κυρίες και κύριοι συνάδελφοι, από την πρώτη στιγμή παρακολουθεί με σοβαρότητα και υπευθυνότητα το συγκεκριμένο ναυτικό ατύχημα και ναυάγιο. Από την πρώτη στιγμή, επισκεφτήκαμε, με κλιμάκιο συναδέλφων Βουλευτών, την περιοχή της Σαλαμίνος και μετά από δύο μέρες ο Πρόεδρος του κόμματος επισκέφτηκε τις πληγείσες περιοχές από το μεγάλο ναυτικό ατύχημα.

Επίσης, καταθέσαμε αίτημα στην αρμόδια Επιτροπή Περιβάλλοντος για να συζητηθεί το συγκεκριμένο ναυτικό ατύχημα και, βεβαίως, συζητούμε σήμερα την επίκαιρη επερώτηση, την οποία είχαμε καταθέσει,προκειμένου να αναδείξουμε τις ανακρίβειες και ανακολουθίες του αρμοδίου Υπουργού και των αρμοδίων φορέων. Και, βεβαίως, καταθέσαμε μια σειρά από ερωτήματα.

Ως κερασάκι, βέβαια, στην τούρτα έχουμε την αντίδραση του Πρωθυπουργού, ο οποίος, κατόπιν εορτής, μεταφέρει αρμοδιότητες από το Υπουργείο Ναυτιλίας στους νηογνώμονες, -ξέχασε να μας πει- ο κ. Τσίπρας ότι πρέπει να «παραιτήσει» τον κ. Κουρουμπλή. Ακόμη, δεν ασχολήθηκε με το πότε θα ολοκληρωθεί η συγκεκριμένη απορρύπανση και κυρίως, με το πώς θα αντιμετωπιστούν οι επιπτώσεις από το συγκεκριμένο ναυτικό ατύχημα. Διότι αυτή τη στιγμή, κυρίες και κύριοι συνάδελφοι, υπάρχει μια πρωτόγνωρη καταστροφή στους επιχειρηματίες, στους ιδιώτες, στους αλιείς, στους δήμους και κανείς δεν γνωρίζει πότε και αν θα αποζημιωθούν.

Κύριε Κουρουμπλή, σας άκουσα να υποστηρίζετε με σθένος στην ομιλία σας στην Επιτροπή Περιβάλλοντος, ότι πιστεύετε πως ήσασταν αποτελεσματικοί. Πραγματικά, έχετε επίγνωση του τι λέτε ή να εκλάβουμε αυτό που είπατε ως ανέκδοτο, για να ελαφρύνουμε την ατμόσφαιρα; Αντί να δηλώσετε την παραίτησή σας μετά από αυτή την τεράστια οικολογική καταστροφή, που προκαλέσατε με την οργανωτική και πολιτική σας ανυπαρξία, έχετε το θράσος να μιλάτε; Κύριε Κουρουμπλή, πού νομίζετε ότι απευθύνεστε; Σε ιθαγενείς; Αντί να απολογείστε για τη συμπεριφορά σας, εμπλουτίζετε τον κοινοβουλευτικό διάλογο με κορώνες ανευθυνότητας;

Μας λέτε ότι σε ένα μήνα με σαράντα μέρες τα πράγματα θα είναι εντελώς διαφορετικά. Από πού προκύπτει αυτό; Έχετε επίσημα στοιχεία να μας καταθέσετε; Από πού το γνωρίζετε; Εκτός κι αν μετά το ατύχημα έχετε και μαντικές ικανότητες. Μήπως αραδιάζετε μυθεύματα της φαντασίας σας, για να αποπροσανατολίσετε την κοινή γνώμη και να χειριστείτε επικοινωνιακά και μόνο το ζήτημα;

Μας είπατε ότι στις 3 τα ξημερώματα τις Κυριακής μιλήσατε με τον Αρχηγό του Λιμενικού Σώματος και του είπατε ότι πρέπει να κινητοποιηθούν όλα τα σχέδια και όλες οι δυνάμεις του Λιμενικού και να τεθεί ο ίδιος επικεφαλής. Να σας πω κατ’αρχάς, κύριε Κουρουμπλή, ότι τα σχέδια δεν μπορούν να κινητοποιηθούν, αλλά μόνο να ενεργοποιηθούν. Μήπως, τελικά, αυτή η συνομιλία δεν πραγματοποιήθηκε ποτέ, αλλά ήταν μεταξύ ύπνου και ξύπνιου στη Θεσσαλονίκη; Γιατί αν πραγματικά έγινε μια τέτοια συνομιλία και δώσατε τέτοιες εντολές, πραγματικά εγείρονται ακόμη περισσότερα ερωτηματικά, που χρήζουν άμεσης διερεύνησης. Διότι αν είχαν εκτελεστεί οι εντολές σας, δεν θα είχε συμβεί αυτή η μεγάλη οικολογική καταστροφή.

Περνάω τώρα, κύριε Κουρουμπλή, επί της ουσίας. Από την ώρα που συμβαίνει το ναυτικό ατύχημα στις 02.30΄ τα ξημερώματα στις 10 Σεπτεμβρίου -και αυτό το μεγάλο ναυτικό ατύχημα γίνεται στην καρδιά του Πειραιά, στην καρδιά της ναυτικής Ελλάδος, υπό συνθήκες νηνεμίας, λίγα χιλιόμετρα πιο πέρα από το Υπουργείο σας- ποιο είναι το πρώτο πράγμα, που πρέπει να κάνετε, προκειμένου να αντιμετωπίσετε το τραγικό αυτό συμβάν;

Θα έπρεπε να έχετε ενεργοποιήσει, κύριε Κουρουμπλή, το Εθνικό Σχέδιο Αντιμετώπισης Εκτάκτων Αναγκών κατά της ρύπανσης. Εσείς τι κάνατε; Πότε ενεργοποιήθηκε το συγκεκριμένο εθνικό σχέδιο;

Για ενημέρωση των συναδέλφων Βουλευτών, το Εθνικό Σχέδιο κατά της ρύπανσης ουσιαστικά ενεργοποιεί όλους τους δημόσιους και ιδιωτικούς κρατικούς φορείς, οι οποίοι, βεβαίως, συνεπικουρούνται από επιτελείς αξιωματικούς, από εκπροσώπους άλλων φορέων της κεντρικής διοίκησης και των φορέων των οικείων δήμων και της περιφέρειας. Πότε ενημερώθηκαν όλοι αυτοί;

Υπήρξε συντονιστής αξιωματικός, ο οποίος ανέλαβε τη συγκεκριμένη επιχείρηση, κύριε Κουρουμπλή; Ενεργοποιήθηκε η Κεντρική Συμβουλευτική Επιτροπή, προκειμένου εμπειρογνώμονες να διευκολύνουν τον Εθνικό Συντονιστή, ώστε να αποφεύγονται μη επιστημονικές ερμηνείες;

Εδώ ακούσαμε καταπληκτικά πράγματα, όπως ότι τα υπόγεια ρεύματα ήταν αιτία που μεταφέρθηκε η πετρελαιοκηλίδα, λες και η πετρελαιοκηλίδα είναι ένα μεταφυσικό φαινόμενο και δεν μπορεί να παρακολουθείται από εναέρια μέσα, δεν μπορούμε να προβλέψουμε, χρησιμοποιώντας μέσα μετεωρολογίας, αεροπλοΐας, ναυσιπλοΐας.

Κύριε Κουρουμπλή, τι κάνατε απ’ όλα αυτά;

Έχουμε, λοιπόν, το τραγικό ατύχημα. Το πρώτο πράγμα που έπρεπε να κάνετε και να φροντίσει ο θάλαμος επιχειρήσεων, ο Εθνικός Συντονιστής, είναι να ποντιστούν τα πλωτά φράγματα. Κατά δήλωση σας, το πρώτο πλωτό φράγμα μπαίνει στις 9.30΄ το πρωί, επτά ώρες μετά τη βύθιση, και το δεύτερο -κατά δήλωσή σας στην αρμόδια επιτροπή- μπαίνει αργά το απόγευμα, στις 18.00΄ το απόγευμα. Γιατί στις 18.00΄ το απόγεμα, κύριε Κουρουμπλή;

Αυτά συνέβησαν την Κυριακή. Τη Δευτέρα, ο κ. Κουρουμπλής περιχαρής βγαίνει στον «Real FM» και δηλώνει ότι η κατάσταση ελέγχεται, ότι το πλοίο ήταν αξιόπλοο, ότι έχουμε περιορίσει τις συνέπειες του ναυτικού ατυχήματος. Και την επόμενη το βράδυ, η πετρελαιοκηλίδα έχει φτάσει στη Σαλαμίνα! Τι γίνεται στη Σαλαμίνα; Χρησιμοποιούνται για όλες τις παραλίες τα πλωτά φράγματα; Διότι αν είχαν χρησιμοποιηθεί πλωτά φράγματα σε όλες τις παραλίες της Σαλαμίνας, με την αλλαγή του καιρού δεν θα είχαμε τη μεταφορά της πετρελαιοκηλίδας.

Ένα άλλο που, επίσης, θέλω να σημειώσω, κύριε Υπουργέ -και νομίζω ότι θα πρέπει να δώσετε, επιτέλους, μια συγκεκριμένη απάντηση επί του γεγονότος- είναι το εξής: Τελικά, δεν γνωρίζετε πόσο φορτίο είχε το πλοίο που ναυάγησε; Στην επιτροπή, τι μας είπατε; Ότι είχε δύο χιλιάδες πεντακόσιες πενήντα τόνους μαζούτ. Καύσιμα για την κίνηση του πλοίου υπήρχαν; Στο δελτίο Τύπου στις 10-9-2017 και ώρα 13.40΄ -επειδή σας αρέσουν οι λεπτομέρειες- αναφέρετε ότι το πλοίο ήταν έμφορτο με δύο χιλιάδες διακόσιους μετρικούς τόνους fuel oil και τριακόσιους εβδομήντα μετρικούς τόνους marine gas oil. Στο δελτίο Τύπου στις 12-9-2017 και ώρα 13.31΄ αναφέρετε ότι το πλοίο ήταν έμφορτο με τρεις χιλιάδες διακόσιους μετρικούς τόνους. Στο δελτίο Τύπου στις 14-9-2017 και ώρα 22.30΄αναφέρετε, «Αυτό το πλοίο, ξέρετε, δεν είχε diesel, είχε μαζούτ». Ο κ. Σαντορινιός, σε συνέντευξη που έδωσε στις 18-9-2017 και ώρα 8.21΄στην εκπομπή «Σήμερα» του τηλεοπτικού σταθμού «ΣΚΑΙ» ανέφερε ως ποσότητα δυόμισι χιλιάδες περίπου τόνους πετρελαιοειδών.

Τελικά, τι ποσότητες έφερε το πλοίο; Δεν ανέφερε με τον απόπλου του τις ποσότητες στη Λιμενική Αρχή; Έγιναν κανονικά οι τελωνειακές διατυπώσεις και η συμπλήρωση των εγγράφων φόρτωσης; Διασώθηκαν τα έγγραφα και τα βιβλία φόρτωσης του πλοίου; Έγινε αντιπαραβολή με τα στοιχεία της Λιμενικής Αρχής και του τελωνείου; Πώς μπορεί κανείς να περιμένει επιτυχή έκβαση της συγκεκριμένης επιχείρησης απορρύπανσης, αν δεν γνωρίζει τις ποσότητες που ήταν φορτωμένο το πλοίο;

 Πώς θα διαπιστωθούν τυχόν παράνομες πράξεις; Και έχουμε και το επίσης καταπληκτικό, το πλοίο το οποίο αναλαμβάνει την απάντληση του πετρελαίου, να κρίνεται μη αξιόπλοο.

Τελικά, ελέγχετε ή δεν ελέγχετε το Υπουργείο σας, κύριε Κουρουμπλή; Και πιστεύετε, μετά από όλα αυτά, ότι θα πρέπει να είστε ένας αξιόπιστος Υπουργός; Γιατί μας είπατε στην Επιτροπή Περιβάλλοντος ότι δεν ζητήσαμε ενημέρωση από το Υπουργείο. Ποια ακριβώς ενημέρωση; Για το πότε θα πάμε για μπάνιο; Για το εάν ήταν ημέρα ή νύχτα το ναυάγιο; Για το εάν την πετρελαιοκηλίδα την παρέσυραν τα θαλάσσια ρεύματα;

Κύριε Κουρουμπλή, πιστεύετε σοβαρά ότι μπορούμε να συζητήσουμε υπό αυτές τις διατυπώσεις;

Έρχομαι τώρα και στο πλοίο του EMSA, διότι κι εκεί αποδείχθηκε, τελικά, σύμφωνα και με το επίσημο δελτίο Τύπου του οργανισμού ότι ψευδόσασταν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Πλακιωτάκη, θα πάρετε και τον χρόνο της δευτερολογίας;

**ΙΩΑΝΝΗΣ ΠΛΑΚΙΩΤΑΚΗΣ:** Όχι, κύριε Πρόεδρε, ολοκληρώνω.

Τι λέει ακριβώς το παραπάνω δελτίο; «Αμέσως μετά τα μεσάνυχτα της 12ης Σεπτεμβρίου προς 13 Σεπτεμβρίου δεχθήκαμε αίτημα από το Ευρωπαϊκό Κέντρο Συντονισμού, από τις ελληνικές αρχές, για την αποστολή ενός απορρυπαντικού σκάφους. Τρεις ώρες αργότερα, ο Ευρωπαϊκός Οργανισμός Ναυτικής Ασφάλειας, ο EMSA, προσέφερε αυτό το πλοίο και περίπου στις 09:30΄της ίδιας ημέρας λάβαμε επιβεβαίωση ότι το πλοίο βρισκόταν ήδη επιτόπου και είχε ξεκινήσει τις επιχειρήσεις απορρύπανσης».

Κύριε Κουρουμπλή, αργήσατε! Είπατε, βέβαια, ότι το σκάφος αυτό βρισκόταν σε άλλη αποστολή. Ξέρετε πότε ολοκληρώθηκε η άλλη αποστολή, κύριε Κουρουμπλή, γιατί προφανώς αναφέρεστε στην επιχείρηση του «BLUE STAR PATMOS»; Την Παρασκευή τελείωσε η επιχείρηση του «BLUE STAR PATMOS». Και εάν παρέμεινε στο σημείο αυτό μέχρι και την ημέρα που το ζητήσατε εσείς, ήταν πιο σημαντικοί οι λόγοι της παραμονής του συγκεκριμένου σκάφους στην Ίο, αντί να έρθει άμεσα, προκειμένου να συμβάλει και αυτό στο σχέδιο απορρύπανσης;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, κύριε Κουρουμπλή, εφόσον το πλοίο ήταν έμφορτο, γιατί δεν επέβαινε πλήρωμα σε αυτό; Τι έλεγχοι γίνονται την τελευταία διετία για το θέμα αυτό και ποια είναι τα αποτελέσματα;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Πλακιωτάκη, ολοκληρώστε.

**ΙΩΑΝΝΗΣ ΠΛΑΚΙΩΤΑΚΗΣ:** Κύριε Κουρουμπλή, νομίζω ότι ετέθησαν πολλά ζητήματα. Αφήστε, λοιπόν, τις επικοινωνιακές κορώνες και απαντήστε επί της ουσίας, διότι εσείς μόνος σας αναλάβατε την πολιτική ευθύνη.

Προφανώς, ένας Υπουργός δεν έχει την επιχειρησιακή ευθύνη να συντονίσει τις ενέργειες ενός ναυτικού ατυχήματος. Όμως, εσείς ο ίδιος, όταν τη Δευτέρα το πρωί ενημερώσατε τον ελληνικό λαό ότι όλα πάνε καλά, αυτομάτως αναλάβατε και την επιχειρησιακή ευθύνη.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Πλακιωτάκη, παρακαλώ ολοκληρώστε!

**ΙΩΑΝΝΗΣ ΠΛΑΚΙΩΤΑΚΗΣ:** Ολοκληρώνω.

Και, βεβαίως, το έργο ενός Υπουργού δεν είναι μόνο να έχει την πολιτική ευθύνη των υπηρεσιών του. Το έργο ενός Υπουργού είναι να αναλαμβάνει και τις ευρωπαϊκές πρωτοβουλίες και όλες εκείνες τις ενέργειες, προκειμένου κυρίως να αποζημιωθούν οι πληγέντες.

Αυτές έπρεπε να είναι οι ενέργειές σας, κύριε Κουρουμπλή, και περιμένουμε απαντήσεις και όχι κορώνες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Η κ. Μπακογιάννη έχει τον λόγο.

**ΘΕΟΔΩΡΑ ΜΠΑΚΟΓΙΑΝΝΗ:** Κυρίες και κύριοι συνάδελφοι, είναι βαρύ το κλίμα και στη δική σας Κοινοβουλευτική Ομάδα σήμερα. Εγώ θέλω να απευθυνθώ στη δική σας Κοινοβουλευτική Ομάδα και να σας ρωτήσω εάν πραγματικά συμφωνείτε ότι αυτή η τεράστια καταστροφή, η οποία συνετελέσθη, χαρακτηρίζεται από αυτά που είπα χθες στον κ. Κουρουμπλή, τα πέντε άλφα: άγνοια, αδράνεια, ανικανότητα, αδιαφορία και αλαζονεία.

Θέλω να επαναλάβω κάτι απλό και να σας ρωτήσω: Ένας Υπουργός βρίσκεται στη Θεσσαλονίκη για τον Πρωθυπουργό του, για να παρακολουθήσει την ομιλία του Πρωθυπουργού, και στις 02:45΄ το πρωί ενημερώνεται ότι έγινε ναυάγιο και ότι υπάρχει διαρροή πετρελαίου στη θάλασσα. Ο Υπουργός αυτός παραμένει στη Θεσσαλονίκη, παρακολουθεί τη συνέντευξη του κυρίου Πρωθυπουργού, φωτογραφίζεται με τους άλλους Υπουργούς και τα στελέχη του ΣΥΡΙΖΑ και προχωρεί, σαν να μην συμβαίνει τίποτα. Μπαίνει στο αεροπλάνο του την Κυριακή και πάει στο Λονδίνο.

 Τι πρέπει να σκεφτώ εγώ; Ότι ο Υπουργός δεν κατάλαβε ότι υπάρχει ένα πρόβλημα. Αυτή είναι καλόπιστη ερμηνεία και είμαι έτοιμη να την δώσω. Δεν κατάλαβε τίποτα. Δεν κατάλαβε ότι υπήρχε κίνδυνος οικολογικής καταστροφής και κατόπιν τούτου, ακολούθησε το πρόγραμμά του. Αυτό σημαίνει -υποθέτω- ότι πήρε τηλέφωνο -όπως λέει ο ίδιος- τον Αρχηγό του Λιμενικού, του είπε όλα αυτά, μπήκε στο αεροπλάνο και έφυγε. Και γυρίζει τρεις ημέρες μετά!

Και τι έχει γίνει αυτές τις τρεις ημέρες, κυρίες και κύριοι συνάδελφοι; Έχει γίνει η μεγαλύτερη οικολογική καταστροφή, την οποία έχει ζήσει το Λεκανοπέδιο της Αττικής όλα τα τελευταία χρόνια, τουλάχιστον όσα χρόνια θυμάμαι εγώ και κάνω πολιτική. Δεν θα επαναλάβω αυτά τα απολύτως τεκμηριωμένα, τα οποία είπε ο εισηγητής μας κ. Πλακιωτάκης. Τα έχετε ακούσει όλες αυτές τις ημέρες πάρα πολλές φορές.

Υπάρχει, όμως, ένα μείζον πολιτικό ερώτημα: Η ανάληψη της ευθύνης από ποιον θα γίνει, κυρίες και κύριοι συνάδελφοι; Ποιος έχει τελικά την ευθύνη; Ποιος έχει την ευθύνη, όχι για το ότι έγινε αυτή η καταστροφή, όχι για το ότι βούλιαξε το πλοίο, αλλά για το πώς προχωράμε από εκεί και πέρα; Δεν υπάρχει κανείς; Είναι ποτέ δυνατόν να φθάνουμε στο σημείο να λέμε ότι δεν ξέρουμε ούτε πόσο πετρέλαιο είχε το πλοίο ούτε πότε έγινε η διαρροή ούτε πότε σταμάτησε η διαρροή; Είναι δυνατόν να μην έχουμε ενημερώσει κανέναν στον EMSA; Όλα αυτά, βέβαια, τα έχετε ακούσει χιλιάδες φορές. Δεν χρειάζεται να σας τα πω. Δεν κινητοποιούμε κανέναν και φωνάζουμε -ω, του θαύματος!- ένα άλλο λαθρεμπορικό πλοίο να κάνει την απάντληση του πετρελαίου του πλοίου, που βούλιαξε.

Με συγχωρείτε, κυρίες και κύριοι συνάδελφοι, αυτά ούτε στην Ουγκάντα δεν γίνονται. Και παρά ταύτα, έχουμε την αλαζονεία να καθόμαστε σε αυτά τα έδρανα και να λέμε ότι δεν τρέχει τίποτα και ότι όλα αυτά είναι ένα τυχαίο γεγονός.

Θέλω πραγματικά, να ακούσω από συναδέλφους, τους οποίους εκτιμώ εδώ μέσα, αν είναι ποτέ δυνατόν αυτή να είναι η αντίδραση ενός πολιτικά ευαίσθητου ανθρώπου, που έχει τη στοιχειώδη δημοκρατική ευαισθησία. Είναι δυνατόν να μην λέει, «Αναλαμβάνω την ευθύνη και εν πάση περιπτώσει φεύγω;».

Και έρχομαι στο θέμα του Πρωθυπουργού. Για μένα είναι μείζονος σημασίας η αντίδραση του Πρωθυπουργού. Έχω δει πολλούς Πρωθυπουργούς να κρύβονται. Δεν είναι η πρώτη φορά. Πρωθυπουργό που να κρύβεται με τέτοια ταχύτητα, όπως ο κ. Τσίπρας, δεν έχω ξαναδεί ποτέ. Πρωθυπουργό του οποίου η εντολή από τους επικοινωνιολόγους είναι «Προσοχή, ποτέ με πρόβλημα φωτογραφία!», δεν έχω ξαναδεί ποτέ.

Φωτιές; Εμφανιζόμαστε αφού σβήσανε. Ναυάγιο; Δεν έχω επικοινωνήσει με κανέναν, κυρίες και κύριοι συνάδελφοι! Με κανέναν! Δεν έχω κατέβει να δείξω το έμπρακτο ενδιαφέρον μου! Θα μου πείτε: Αυτός θα συντόνιζε; Ναι, αυτός θα συντονίσει, διότι υπάρχει ένα μείζον θέμα σήμερα και σας το λέω για το αύριο: Το Διεθνές Ταμείο Απορρύπανσης είναι ένας οργανισμός, ο οποίος κρίνει πάρα πολύ αυστηρά, διότι υπάρχουν πολλοί μπαγαπόντες στην ναυτιλία, ως γνωστόν. Κατόπιν τούτου, κρίνει πάρα πολύ αυστηρά πώς και γιατί έγιναν τα ναυάγια, για να μπορέσει μετά να προχωρήσει στις αποζημιώσεις. Για να μπορέσει να προχωρήσει στις αποζημιώσεις στην καλύτερη δυνατή των περιπτώσεων -εγώ παίρνω την καλύτερη- τι χρειάζεται;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Χρειάζεται άμεσα ένα συντονιστικό όργανο, το οποίο θα αποτελείται από τον Υπουργό Εμπορικής Ναυτιλίας, Περιβάλλοντος κ.ο.κ., για την καταγραφή του μεγέθους της ζημιάς. Θα πρέπει, δηλαδή, να καταγραφούν τα εξής: Τι κόστισε αυτή η ιστορία στους ψαράδες μας; Τι κόστισε αυτή η ιστορία στους εστιάτορες; Τι κόστισε αυτή η ιστορία σε όλο το παραλιακό μέτωπο; Τι κόστισε αυτή η ιστορία στους δικούς μου, τους ανθρώπους που πουλάνε ψάρια στη Βαρβάκειο, οι οποίοι δεν πουλάνε στους «παμπλουτίδιδες», πουλάνε στους ανθρώπους με κοινωνικές ανάγκες και πουλάνε αφρόψαρα. Και χθες και σήμερα και δώδεκα ημέρες τώρα, η Βαρβάκειος είναι άδεια. Άρα, σε αυτούς τους ανθρώπους απευθύνεται. Αυτοί χρειάζονται αποζημίωση.

Πώς θα πάρουμε, κυρίες και κύριοι συνάδελφοι, την αποζημίωση; Εάν τεκμηριώσουμε σωστά το μέγεθος και αν, βεβαίως, ταυτόχρονα προχωρήσουμε στον απόλυτο έλεγχο για το τι έγινε.

Πείτε μου, σας παρακαλώ, το εξής: Τι εικόνα δίνει αυτή η Κυβέρνηση σήμερα, όταν αποδεικνύεται ότι ο κ. Καμπούρης -ο ιδιοκτήτης αυτός- όταν πήρε τα πετρέλαια του ΕΛΠΕ, δεν είχε πληρώσει; Ποιος τα πλήρωσε αυτά τα πετρέλαια; Είναι δυνατόν δώδεκα μέρες μετά να μην ξέρουμε ποιος πλήρωσε το πετρέλαιο;

Είναι δυνατόν σήμερα που μιλάμε να γράφει η «ΚΑΘΗΜΕΡΙΝΗ» ότι στη δίκη του καραβιού που πιάστηκε για λαθρεμπόριο, το οποίο είχε πάρει εντολή από εσάς να προχωρήσει να κάνει την απάντληση, δεν πήγε ένας δικηγόρος του ελληνικού κράτους για να προστατεύσει τα συμφέροντα του ελληνικού λαού;

Είναι δυνατόν να συμβαίνουν αυτά; Σε ποια χώρα ζούμε; Ποιανού τα συμφέροντα, τελικά, υπηρετούμε, κυρίες και κύριοι συνάδελφοι του ΣΥΡΙΖΑ και των ΑΝΕΛ, για να καταλάβω και εγώ; Διότι εγώ δεν το έχω καταλάβει. Και σας τα λέω αυτά, διότι ξέρω ότι σε αυτήν την Αίθουσα υπάρχουν άνθρωποι οι οποίοι έχουν τα ίδια συναισθήματα με μένα γι’ αυτή την ιστορία. Ε, αυτοί οι άνθρωποι σήμερα θα πρέπει να έχουν το θάρρος να μιλήσουν, διότι η ζημιά η οποία έχει γίνει, δεν αφορά τους ΣΥΡΙΖΑ και τους ΑΝΕΛ, ούτε τον Πρωθυπουργό σας που χαριεντίζεται στην Κρήτη και κάνει εξαγγελίες. Αυτή η ζημιά αφορά τον ελληνικό λαό, αφορά τα συμφέροντα του ελληνικού λαού!

Κλείνοντας, θέλω να σας πω το εξής: Θα με θυμηθείτε. Και το πετρέλαιο και το κόστος θα περάσει όλο στις πλάτες του συνόλου του ελληνικού λαού με τη δική σας Κυβέρνηση και τη δική σας ανικανότητα!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο κ. Τραγάκης για πέντε λεπτά.

**ΙΩΑΝΝΗΣ ΤΡΑΓΑΚΗΣ:** Κυρίες και κύριοι συνάδελφοι, μία από τις ομορφότερες περιοχές της χώρας, ο Σαρωνικός κόλπος, θυμίζει σήμερα σκηνή τραγωδίας. Η οικολογική καταστροφή διαρκείας -κρατείστε τη λέξη «διαρκείας»- που συντελείται από τα ξημερώματα της Κυριακής 10 Σεπτεμβρίου -έχουν περάσει ήδη δώδεκα, δεκατρείς ημέρες- με τη βύθιση του δεξαμενόπλοιου «Αγία Ζώνη ΙΙ» είναι πολύ μεγάλη. Το αναγνώρισε και ο Πρωθυπουργός. Είπε στο Υπουργικό Συμβούλιο, «μεγάλη εστία ρύπανσης».

Πλέον τα σημάδια της ρύπανσης έχουν φθάσει μέχρι τη Σαρωνίδα. Οι επιστήμονες εκτιμούν πως το κύριο ζήτημα μακροπρόθεσμα -θα ήθελα να σας παρακαλέσω να το προσέξετε αυτό- θα είναι οι ποσότητες που θα καταλήξουν στον πυθμένα και οι οποίες δύσκολα μπορούν να συλλεγούν. Ήδη η μη κυβερνητική οργάνωση «Αρχιπέλαγος» έχει αναρτήσει ένα βίντεο από το βυθό της Σαλαμίνας, όπου φαίνεται πόσο μαζούτ έχει κατακάτσει στον πυθμένα, το οποίο οπωσδήποτε επηρεάζει όλο το οικολογικό σύστημα.

Ο Διευθυντής του ΕΛΚΕΘΕ, ο κ. Χαζηανέστης, ανέφερε ότι μετά το ατύχημα που είχε γίνει στην εξέδρα άντλησης «Deepwater Horizon» το 2010 στο Μεξικό, όπου χύθηκαν, βέβαια, χιλιάδες τόνοι πετρελαίου, για να αποκατασταθεί το οικοσύστημα χρειάζονται εκατό χρόνια.

Όταν το 2000 το δεξαμενόπλοιο «Eurobulker X» ναυάγησε στον Ευβοϊκό κόλπο και υπήρξε μία διαρροή πεντακοσίων τόνων απλού πετρελαίου και όχι μαζούτ, χρειάστηκε ενάμισης χρόνος για την αποκατάσταση μόνο του περιβάλλοντος και όχι του οικοσυστήματος.

Επίσης, ο καθηγητής κ. Κουρέτας, ο οποίος είναι και Πρόεδρος της Ελληνικής Εταιρείας Τοξικολογίας, είπε ότι το 20% επικάθεται στον πυθμένα της θάλασσας.

Αυτό που για την Αττική και τους κατοίκους της είναι μία τραγωδία, για την Κυβέρνηση είναι, για μια ακόμα φορά, πεδίο μικροπολιτικής -τι άλλο;- και επικοινωνιακής διαχείρισης του πολιτικού κόστους και του πολιτικού μέλλοντος των αρμοδίων Υπουργών, οι οποίοι είναι ανίκανοι να αναλάβουν οποιαδήποτε ευθύνη. Απόδειξη; Οι τραγελαφικοί ισχυρισμοί τους. Καμμία σοβαρότητα, όπως αποδείχθηκε εκ του αποτελέσματος.

Οι πρώτες κρίσιμες ώρες αδράνειας, η υποεκτίμηση της κατάστασης από τους καθ’ ύλην αρμόδιους, ήταν καθοριστικές για την εξάπλωση της πετρελαιοκηλίδας και ενδεικτικές μιας ξεχαρβαλωμένης δημόσιας διοίκησης αφ’ ενός και αφ’ ετέρου μιας ανεύθυνης και ανίκανης πολιτικής ηγεσίας.

Τα ερωτήματα είναι πολλά. Ένα ερώτημα το οποίο δεν έχει απαντηθεί είναι το εξής: Πόσοι και με ποια ιδιότητα βρίσκονταν στο πλοίο που ναυάγησε και τι εθνικότητας είναι; Ο κύριος Υπουργός στις 14 Σεπτεμβρίου είπε, «Αν πάτε και δείτε τη Σαλαμίνα, δεν υπάρχει πρόβλημα». Και, μάλιστα, είπε, «Μπορείτε να κολυμπήσετε». Και έφτασε η φωτογραφία του Βέλγου φωτογράφου Gyselinck προχθές -που έκανε και το γύρο του κόσμου βέβαια- η οποία έδειχνε την κυρία που είχε κάνει μπάνιο στο Παλαιό Φάληρο και ήταν γεμάτη πετρέλαιο. Και αυτή η φωτογραφία είχε πάρα πολλές ανταποκρίσεις.

Γιατί το πλοίο πήρε δύο παρατάσεις του αξιόπλοου μέσα στο καλοκαίρι και δεν πήγε σε τακτική επιθεώρηση; Γιατί παίρνετε, όπως λέτε τώρα, από το Λιμενικό Σώμα την αρμοδιότητα των παρατάσεων και των ελέγχων και την πάτε στους νηογνώμονες;

Είχατε απαντήσει ότι το λιμενικό είχε δώσει τρεις παρατάσεις και ο νηογνώμονας δεκαεννέα. Τι από τα δυο ισχύει; Μπορείτε να μας απαντήσετε; Τι ακριβώς έγινε τις κρίσιμες ώρες, από τη στιγμή που έγινε γνωστό, για να αντιμετωπιστεί το μέγεθος της καταστροφής; Μας δώσατε τα στοιχεία λεπτό προς λεπτό. Αυτό δεν λέει τίποτα. Εμείς οι πολιτικοί κρινόμαστε εκ του αποτελέσματος. Και από το αποτέλεσμα φαίνεται ότι είστε ανίκανοι και δεν πρέπει να είστε σε αυτή τη θέση. Υποτιμήσατε το μέγεθος της τραγωδίας!

Στις 12 Σεπτεμβρίου το πρωί με τον κ. Πλακιωτάκη και τον κ. Αθανασίου πήγαμε στη Σαλαμίνα και κάναμε μια επιθεώρηση εκεί. Υπήρχε μια εκτεταμένη ρύπανση περίπου δυόμισι χιλιομέτρων. Ξέρετε σε ποιο σημείο μόνο είχε μπει προστατευτικό δίχτυ; Σε έναν μικρό ορμίσκο στη Σαλαμίνα και μόνο. Πουθενά αλλού.

Καταθέτω για τα Πρακτικά τις φωτογραφίες αυτές.

(Στο σημείο αυτό ο Βουλευτής κ. Ιωάννης Τραγάκης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε όλη την άλλη περιοχή της Σαλαμίνας υπήρχαν διάφοροι εργάτες οι οποίοι προσπαθούσαν να απαντλήσουν και να βοηθήσουν μόνοι τους. Έκαναν ό,τι μπορούσαν.

Και να σας πω και κάτι; Είπα εγώ τότε ότι αν αλλάξει ο καιρός, όλη αυτή η πετρελαιοκηλίδα θα μολύνει όλο τον Σαρωνικό. Και δεν πρόλαβα να το πω και το απόγευμα έφθασε στη Φρεαττύδα. Και δικαιώθηκα. Ορίστε, η φωτογραφία. Καταθέτω και την άλλη φωτογραφία για τα Πρακτικά.

(Στο σημείο αυτό ο Βουλευτής κ. Ιωάννης Τραγάκης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για τον EMSA δεν θα πω τίποτα. Ο κ. Πλακιωτάκης ανάφερε σαφώς το τι έγινε με το EMSA, όπως και η κ. Μπακογιάννη.

Εκείνο το οποίο θα ήθελα μόνο να πω είναι πως απ’ ό,τι φαίνεται από το EMSA, εσείς εκτός του ότι ολιγωρήσατε, μας είπατε ότι το κοντινότερο πλοίο είναι στη Μάλτα, ενώ το κοντινότερο πλοίο ήταν -όπως είπαν- στη Λεμεσό και στη Βάρνα της Βουλγαρίας. Άρα, αντιλαμβάνεστε ότι εδώ υπάρχει πρόβλημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω δύο λεπτά, κύριε Πρόεδρε.

Γιατί αργήσατε να ενημερώσετε τους δημάρχους; Γιατί οι δήμαρχοι έδρασαν χωρίς συντονισμό, από μόνοι τους απελπισμένα; Μάλιστα, ο Δήμαρχος Βάρης-Βούλας-Βουλιαγμένης με δικά του μέσα έφερε το θέμα.

Και υπάρχουν και άλλα αμείλικτα ερωτήματα στα οποία πραγματικά δεν απαντήσατε. Πόση ήταν η ποσότητα των καυσίμων; Ήταν δύο χιλιάδες πεντακόσιοι εβδομήντα μετρικοί τόνοι που αρχικά αναφέρθηκαν, δηλαδή δύο χιλιάδες διακόσιοι μετρικοί τόνοι fuel oil και τριακόσιοι εβδομήντα μετρικοί τόνοι marine gas oil; Σύμφωνα με το επίσημο δελτίο των ΕΛΠΕ ήταν χίλιοι επτακόσιοι σαράντα έξι μετρικοί τόνοι και εκατόν εβδομήντα δύο τόνοι diesel marine. Πού πήγαν οι εξακόσιοι πενήντα δύο τόνοι διαφορά; Τι ισχύει από τα δύο;

Επίσης, ποιος πλήρωσε το ποσό αυτό στα ΕΛΠΕ; Τι προορισμό είχαν; Σε ποια πλοία πήγαιναν;

Τα ΕΛΠΕ έχουν στη διάθεσή τους τα ονόματα όλων.

Ακόμα, τι ποσότητα έχει αντληθεί; Κανένας δεν μας λέει. Τι ποσότητα υπάρχει ακόμη στο πλοίο; Τι ποσότητα διέφυγε και ρυπαίνει συνεχώς τις ακτές του Σαρωνικού;

Εδώ θα ήθελα -κλείνοντας- να σας φέρω δύο εικόνες με λέξεις. Από τη μια, η επίσκεψη του Πρωθυπουργού, του κ. Τσίπρα, στην Κρήτη, συνοδευόμενος από τον Αντιπρόεδρο της Κυβέρνησης κ. Δραγασάκη και δεκατέσσερις Υπουργούς και Υφυπουργούς, ο οποίος δεν βρήκε ούτε μια στιγμή ελεύθερη να πάει να επισκεφθεί τους πληγέντες στον Σαρωνικό. Βέβαια, εκεί βρέθηκε σε έναν κλοιό διαδηλωτών από πενήντα πέντε σωματεία, απομονωμένος στο ξενοδοχείο του. Και από την άλλη, η εικόνα του Κυριάκου Μητσοτάκη που πήγε στην περιφέρειά μου, το Κερατσίνι, μίλησε με τους ψαράδες και άκουσε τα προβλήματά τους.

Η κ. Μπακογιάννη σας έθεσε πολύ σωστά τα προβλήματα που αντιμετωπίζουν.

Το κυριότερο θέμα είναι τι θα γίνει με τις αποζημιώσεις. Είναι το θέμα το οποίο πρέπει να μας απασχολήσει πιο πολύ από όλα. Και τονίζω -και κρατήστε τη λέξη- είναι ένα πολύ λεπτό θέμα.

Και κλείνω, κύριε Υπουργέ, με το εξής: Ελέχθη από τον κ. Δρίτσα και από εσάς και από τον Υφυπουργό, ότι εσείς και το Υπουργείο έχετε επικουρική παρέμβαση. Θέλετε να ρίξετε τις ευθύνες στο Λιμενικό Σώμα; Εμείς τιμούμε την ηγεσία του Λιμενικού Σώματος. Έμαθα, λοιπόν, τώρα ότι εκτός από επίκουρους καθηγητές, υπάρχουν και επίκουροι υπουργοί. Άρα, είστε επίκουροι υπουργοί!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Τον λόγο έχει ο κ. Βαρβιτσιώτης για πέντε λεπτά.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, κυρίες και κύριοι συνάδελφοι, δεν είναι μόνο η ανικανότητα του Υπουργού και του Υφυπουργού της πολιτικής ηγεσίας του Υπουργείου Ναυτιλίας που «μαύρισε» τον Σαρωνικό. Η ανικανότητα αυτή είναι αυτή που και σήμερα προκαλεί προβλήματα. Ακόμη και σήμερα!

Δεν έχετε καταλήξει τι θα κάνετε με αυτό το ναυάγιο. Έχει ξεσηκωθεί θύελλα και δεν ξέρετε τι είναι αυτό που μαζεύετε, ποιος το μαζεύει και πού το πάει.

Μπορείτε να μας απαντήσετε πού έχουν πάει οι τόνοι του μαζούτ που έχουν μαζευτεί μέχρι σήμερα; Μπορείτε να δώσετε μία σαφή απάντηση για το πώς τα διαχειρίζεστε; Έχετε κανέναν έλεγχο στην επιχείρηση; Έχετε έλεγχο ποιοι είναι αναμεμειγμένοι και με ποιον τρόπο; Έχετε δείξει την ελάχιστη επιμέλεια;

Δεν μπορεί, κύριε Υπουργέ, φέτος το καλοκαίρι να βγάζετε κανονισμό ότι για να πάνε να δουλέψουν στα ΕΛΠΕ ρυμουλκά, θα πρέπει να είναι τουλάχιστον είκοσι ετών, να τον υπογράφετε, μετά από μερικές μέρες να παίρνετε πίσω την υπογραφή σας και να μην έχετε ρωτήσει τα ΕΛΠΕ πώς δέχονται ένα τέτοιο καράβι, το οποίο βυθίζεται στις εγκαταστάσεις τους. Ποια είναι η επιμέλεια; Ποια είναι η εγρήγορση; Ποια είναι η αποφασιστικότητα που έχετε δείξει; Στο ότι έχετε προσπαθήσει να καλύψετε το κύκλωμα των λαθρεμπόρων; Μία φορά δεν σας άκουσα να λέτε ότι οι αναμεμειγμένοι ήταν λαθρέμποροι, καταδικασμένοι. Μόνο δικαιολογίες ότι τους αφήσαμε. Μία φορά δεν έχετε πει πώς βρέθηκε αυτό το πετρέλαιο στην θάλασσα. Ρήγμα δεν υπάρχει στο πλοίο. Από πού έφυγαν τόσες χιλιάδες τόνοι; Πού είναι αυτές οι απαντήσεις που θα δείξουν ότι έχετε πυγμή για να συγκρουστείτε με τα συμφέροντα και των πετρελαιάδων και των εταιρειών που κάνουν τις απορρυπάνσεις; Εδώ έχει γεννηθεί ένας κύκλος τεράστιων οικονομικών συμφερόντων και εσείς προσπαθείτε να ισορροπείτε σε δύο σανίδες.

Κύριε Υπουργέ, δεν έχετε δείξει καμμία επιμέλεια και δεν έχετε κάνει καμμία δράση –η Κυβέρνησή σας συνολικά- για την προστασία όλων αυτών που χάνουν από αυτό το ναυάγιο. Έχει δυσφημιστεί η «αθηναϊκή Ριβιέρα» για την οποία χύθηκε πάρα πολύς ιδρώτας για να αποκτήσει τουριστική ταυτότητα. Έχει γίνει μια κολοσσιαία προσπάθεια να αποκτήσει η Αττική τουρισμό όλον τον χρόνο. Δεν έχετε προσπαθήσει να προφυλάξετε καθόλου αυτήν την εικόνα. Δεν έχετε προσπαθήσει, δεν έχετε κάνει ούτε μία σύσκεψη, ούτε μία συζήτηση για το πώς θα λειτουργήσει ο μηχανισμός των αποζημιώσεων, πώς θα προχωρήσουμε επιτέλους στο να μην υποβληθούν χιλιάδες αγωγές, που ουσιαστικά θα επιβαρύνουν και το δικαστικό σύστημα, αλλά δεν θα βρει και κανένας το δίκιο του. Δεν έχετε καταστρώσει κάποιο σχέδιο για το πώς θα μπορέσουν να αποζημιωθούν οι άνθρωποι που εθίγησαν, να πάρουν τα λεφτά οι δήμοι που έχουν ξοδέψει ενέργεια, κόστος, προσωπικό, να αποζημιωθούν οι ψαράδες και οι επαγγελματίες και βέβαια να στηριχθεί το τουριστικό προϊόν της Αττικής.

Πού είναι αυτή η προσπάθειά σας; Δυστυχώς, η ανικανότητά σας, κύριε Υπουργέ, δεν περιορίζεται στο ότι δεν ξέρετε τι λέτε το πρωί, το μεσημέρι, το βράδυ ή το απόγευμα από τις συχνές εμφανίσεις. Δεν περιορίζεται στο γεγονός ότι εσείς και ο Υφυπουργός σας έχετε δώσει τόσες αλλοπρόσαλλες συνεντεύξεις που πλέον έχετε γίνει ο περίγελως, αν θέλετε, της κοινής γνώμης.

Είναι γεγονός ότι δεν αντιμετωπίζετε ακόμη και σήμερα αυτήν την καταστροφή με τον τρόπο και την επιμέλεια που πρέπει. Ναυάγια θα συμβαίνουν πάντα, όσο υπάρχουν πλοία και όσο δραστηριοποιούνται οι άνθρωποι στην θάλασσα και δεν είπαμε ποτέ ότι κάποιος Υπουργός φταίει επειδή έγινε ένα ναυάγιο. Ένας Υπουργός, μία πολιτική ηγεσία, ένας κρατικός μηχανισμός, κρίνεται για το αν είναι αποτελεσματικός ή όχι από τον τρόπο με τον οποίο αντιμετωπίζει το ναυάγιο, από τη σοβαρότητα, την υπευθυνότητα, τον συντονισμό, την εγρήγορση και πάνω απ’ όλα την αλήθεια την οποία λέει στην κοινή γνώμη, μην προσπαθώντας να ωραιοποιήσει καταστάσεις με ελαφρές δηλώσεις του τύπου «πηγαίνετε και κολυμπήστε το Σαββατοκύριακο στον Σαρωνικό».

Ήταν τόσο πλημμελής η ενημέρωση, ώστε μέχρι και νεκρό είχαμε από αυτήν την ιστορία, μια κυρία που το πτώμα της ξεβράστηκε προχθές τα ξημερώματα στο Φάληρο, και η οποία δεν γνώριζε προφανώς ότι δεν μπορούσε να κολυμπήσει!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, δυστυχώς αυτοί που στο όνομα του περιβάλλοντος απέτρεψαν επενδύσεις, που στο όνομα του κορμοράνου διαδήλωναν, σήμερα που ο κορμοράνος πραγματικά είναι το θύμα αυτής της μεγάλης πετρελαιοκηλίδας, σιωπούν.

Επειδή λέτε ότι όλα σας τα κάνει η Αντιπολίτευση, σκεφτείτε τι θα να κάνατε, πού θα βρισκόταν ο κ. Τσίπρας αν ήταν Αρχηγός της Αντιπολίτευσης. Σε καϊκάκι στον Σαρωνικό θα ήταν με ταμπέλα «Σαρωνικός ΣΟΣ» και στις λαϊκές κινητοποιήσεις που είχατε συνηθίσει να οργανώνετε «αυθορμήτως».

Να σεβαστείτε επιτέλους τη σοβαρή κριτική που σας διευκολύνει στο να αντιμετωπίσετε με αποτελεσματικότητα τα συμφέροντα που σήμερα φαίνεται ότι εκμεταλλεύονται και αυτήν την εθνική τραγωδία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Παρακαλώ, κύριε Σκρέκα, ελάτε. Είναι η σειρά σας να μιλήσετε για πέντε λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ:** Το ναυάγιο του «Αγία Ζώνη ΙΙ», κυρίες και κύριοι Βουλευτές, αναδεικνύει για άλλη μια φορά την ανεπάρκεια της Κυβέρνησης στη διαχείριση ενός ναυτικού ατυχήματος και βέβαια κανείς δεν θα μπορούσε να περιμένει κάτι περισσότερο απ’ αυτήν την Κυβέρνηση.

Όπως προκύπτει εκ του αποτελέσματος, κύριε Υπουργέ, δεν κατέστη δυνατή η συγκράτηση της διαρροής του πετρελαίου γύρω από το ναυάγιο, αλλά αντίθετα αυτό διέρρευσε σε μια έκταση πολλών δεκάδων χιλιομέτρων, σε μια έκταση της νοτίου Αττικής και στη Σαλαμίνα, ρυπαίνοντας με αυτόν τον τρόπο την ακτογραμμή. Οι συνέπειες, πέρα από τη ζημιά που έχει προκληθεί στο περιβάλλον, στο θαλάσσιο και παράκτιο οικοσύστημα, η ανεπιτυχής –δυστυχώς- διαχείριση του προβλήματος και η αδυναμία περιορισμού της έκτασης της πετρελαιοκηλίδας που προέκυψε, πλήττουν την εικόνα του ελληνικού τουρισμού και προξενούν σημαντικότατη οικονομική βλάβη στις επιχειρήσεις της περιοχής, καθώς και στην αλιεία.

Καθυστερείτε, κύριε Υπουργέ, δυστυχώς, ακόμα και σήμερα και κάθε μέρα καθυστέρησης καθιστά δυσκολότερη την αντιμετώπιση, αφού αυξάνεται η διασπορά της ρύπανσης, καθώς το πετρέλαιο μετασχηματίζεται και κολλάει πιο επίμονα σε βράχια και επιφάνειες και αναμειγνύεται, δυστυχώς, στην άμμο.

Είναι δε ακόμη πιο ανησυχητικό το γεγονός και αναδεικνύει την πλήρη ανεπάρκεια της Κυβέρνησης σε συνθήκες που δεν δικαιολογούνται, ότι το εν λόγω ναυτικό ατύχημα έγινε κυριολεκτικά δίπλα στο μεγαλύτερο λιμάνι της χώρας και ένα από τα μεγαλύτερα λιμάνια της Μεσογείου, σε ιδανικές καιρικές συνθήκες, δηλαδή χωρίς να υπάρχει θαλασσοταραχή, όπου είναι συγκεντρωμένη η πλειονότητα των αντιρρυπαντικών σκαφών και του εξοπλισμού της χώρας, τα περισσότερα μεγάλα ρυμουλκά, πολλές ιδιωτικές αντιρρυπαντικές εταιρείες, ενώ είναι και η έδρα –το Υπουργείο στο λιμάνι αυτό εδράζεται- του συντονιστικού οργάνου της Διεύθυνσης Προστασίας Θαλασσίου Περιβάλλοντος του Υπουργείου Ναυτιλίας και Νησιωτικής Πολιτικής.

Ακόμα και σήμερα, κυρίες και κύριοι Βουλευτές, πολλές μέρες μετά το συμβάν, είναι διάχυτη η αίσθηση ότι η Κυβέρνηση και το αρμόδιο Υπουργείο, οι αρμόδιοι Υπουργοί ούτε πλήρη εικόνα για την έκταση της ρύπανσης έχουν, ούτε συγκροτημένο, ολοκληρωμένο σχέδιο διαχείρισης του περιβαλλοντικού προβλήματος και της αποκατάστασης.

Παράδειγμα: Δεν λέτε τίποτα και δεν έχει φανεί να έχετε διερευνήσει ποια είναι η κατάσταση του πυθμένα σήμερα. Επιπρόσθετα, οι τεχνικές καθαρισμού, ιδίως των ακτών αλλά και της θάλασσας, παράγουν μεγάλη ποσότητα υλικών ρυπασμένων με πετρέλαιο, όπως υλικά προσρόφησης, κατεστραμμένα πιθανόν φράγματα, άμμο, χαλίκια, ξύλα, πλαστικά, φύκια και άλλα, η διαχείριση των οποίων είναι και δύσκολη και ακριβή.

Εδώ, λοιπόν, δημιουργούνται κάποια εύλογα ερωτήματα, κύριε Υπουργέ, τα οποία οφείλετε σήμερα να τα απαντήσετε ξεκάθαρα ενώπιον της ελληνικής αντιπροσωπείας. Έχει γίνει αντικειμενική εκτίμηση της έκτασης της καταστροφής; Με ποιον τρόπο γίνεται η διαχείριση των ρυπασμένων υλικών που παράγονται από τον καθαρισμό των ακτών; Υπάρχει συγκροτημένο σχέδιο αποκατάστασης; Πρόκειται να εκπονηθεί; Από ποιον θα εκπονηθεί και ποια είναι η δημόσια αρχή που θα το εγκρίνει; Έχει ληφθεί υπ’ όψιν ότι στις περισσότερες από τις πληγείσες περιοχές ο φυσικός μετασχηματισμός είναι αργός λόγω του χαμηλού κυματισμού; Τι ενέργειες έχουν δρομολογηθεί για την αποκατάσταση του θαλάσσιου περιβάλλοντος, συμπεριλαμβανομένου του θαλάσσιου πυθμένα και της βραχώδους ακτογραμμής; Έχει γίνει εκτίμηση τελικά του συνολικού κόστους, των απαιτούμενων ενεργειών αποκατάστασης και του κόστους της απαιτούμενης μακροχρόνιας παρακολούθησης της ποιότητας του θαλάσσιου περιβάλλοντος, έτσι ώστε να διασφαλιστεί η πλήρης άρση των συνεπειών του συμβάντος και της θαλάσσιας ρύπανσης;

Είναι ολοφάνερο, κύριε Υπουργέ, είναι πασιφανές ότι η κατάσταση σάς ξέφυγε από τον έλεγχο. Εγώ ο ίδιος σας άκουσα προχθές σε πρωινή εκπομπή, στον ραδιοφωνικό σταθμό ΣΚΑΙ, απαντώντας σε ερώτηση του δημοσιογράφου κ. Πορτοσάλτε, να λέτε ότι δεν περιμένατε να καταλήξει εκεί αυτό το συμβάν.

Το ερώτημα είναι, κύριε Υπουργέ: Παραδεχθήκατε ότι δεν το περιμένατε: Γιατί, κύριε Υπουργέ, δεν το περιμένατε; Ποιος σας οδήγησε σε λάθος εκτιμήσεις; Γιατί κάνατε τέτοια λάθος εκτίμηση, που προκάλεσε τόσο μεγάλη καταστροφή στη χώρα;

Κύριε Υπουργέ, τα πράγματα είναι απλά. Ή θα αποδώσετε ευθύνες ή θα αναλάβετε τις ευθύνες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Κατσαφάδος. Έχετε τρία λεπτά για την πρωτολογία σας και δύο για τη δευτερολογία, κύριε Κατσαφάδο. Θέλετε να τα ενώσουμε;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Έχετε πέντε λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το μέγεθος της περιβαλλοντικής καταστροφής, η υποχρέωση του καταλογισμού ευθυνών και η ανάγκη να διασφαλίσουμε ότι στο μέλλον δεν θα γίνουμε ξανά μάρτυρες παρόμοιων γεγονότων, μας δεσμεύει να μιλήσουμε με τη γλώσσα της αλήθειας.

Δυστυχώς, κύριοι της Κυβέρνησης, υποτιμώντας το ναυάγιο αρχικά και μέσα από μια σειρά λαθών και εγκληματικών παραλείψεων, μετατρέψατε ένα ατύχημα, το οποίο συνέβη μερικές εκατοντάδες μέτρα από την ακτή, στην μεγαλύτερη περιβαλλοντική καταστροφή του Σαρωνικού, σε μια κατ’ εξοχήν ναυτική χώρα.

Η αλήθεια, λοιπόν, είναι ότι κοιμόσασταν τον ύπνο του δικαίου μέχρι την Τρίτη, όπου εμφανίστηκε η πετρελαιοκηλίδα στην πειραϊκή χερσόνησο, πιστεύοντας ότι είχατε περιορίσει το πρόβλημα στην περιοχή του ναυαγίου. Γι’ αυτό και ο Υπουργός παρέμεινε στο Λονδίνο, γι’ αυτό και δεν ζητήσατε βοήθεια από τον EMSA πριν την Τρίτη.

Ερωτώ, λοιπόν: Το αντιρρυπαντικό φράγμα το οποίο τοποθετήθηκε, τοποθετήθηκε κατάλληλα για να καλύπτει όλα τα σημεία εκροής του ναυαγίου, έχοντας υπ’ όψιν τα ρεύματα και τις καιρικές συνθήκες που επικρατούσαν; Το συγκεκριμένο φράγμα ήταν απορροφητικό;

Πώς είναι δυνατόν τα εναέρια μέσα, κύριε Υπουργέ, που λέτε ότι επιχειρούσαν στην περιοχή, για τρεις ολόκληρες ημέρες να μην εντοπίσουν την πετρελαιοκηλίδα; Πώς είναι δυνατόν ένα πλοίο με τέτοιο φορτίο να έχει μόνο δύο άτομα πλήρωμα την ώρα του ναυαγίου;

Γίνονταν έλεγχοι κατά το παρελθόν ή χθες μας ενημερώσατε με ένα δελτίο τύπου ότι ξεκινάτε τους ελέγχους; Γίνεται ένα πλοίο να κρίνεται αξιόπλοο από την επιθεώρηση, αλλά καμμία ασφαλιστική εταιρεία να μην το ασφαλίζει λόγω επικινδυνότητας, όπως το συγκεκριμένο που ήταν ασφαλισμένο μόνο για το φορτίο του;

Έχει ξεκινήσει πειθαρχική διαδικασία για τα στελέχη της επιθεώρησης εμπορικών πλοίων του Λιμενικού Σώματος, οι οποίοι εξέδωσαν πιστοποιητικό αξιοπλοΐας, καθώς και παράταση, χωρίς να ελέγξουν το συγκεκριμένο πλοίο, ενώ ήταν στον Πειραιά;

Πώς, γίνεται κύριε Υπουργέ, να μην ζητήσατε από την πρώτη στιγμή τη συμβολή του EMSA;

Αντί, λοιπόν, να ασχοληθείτε με αυτά, κύριοι της Κυβέρνησης, ξεδιπλώσατε ένα γαϊτανάκι από ψέματα.

Eδώ θέλω να καταθέσω στα Πρακτικά τις παλινωδίες και τις απαράδεκτες δηλώσεις και του Υπουργού και του Υφυπουργού σχετικά με τον EMSA.

(Στο σημείο αυτό ο Βουλευτής κ. Κωνσταντίνος Κατσαφάδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να σημειώσω την απόλυτη ανευθυνότητα την οποία δείξατε, κύριε Υπουργέ, καλώντας τον κόσμο να επισκεφτεί τις παραλίες και να κάνει μπάνιο στα μολυσμένα νερά, όταν την επόμενη μέρα τους ζητήσατε συγγνώμη. Να μιλήσουμε για τον Υπουργό, τον κ. Τσιρώνη, ο οποίος είπε ότι είναι ευθύνη της κοινωνίας το ναυάγιο και η διαχείρισή του; Αυτά ήταν τα ψέματα και με αυτόν τον ερασιτεχνισμό αντιμετωπίσατε την κατάσταση.

Κύριε Υπουργέ, ποιος προΐστατο του επιχειρησιακού συντονισμού και πότε παρουσιάστηκε για πρώτη φορά ο συγκεκριμένος άνθρωπος στον θάλαμο επιχειρήσεων; Ποιος ήταν αυτός ο οποίος πήρε την ευθύνη να μην εφαρμόσει το εθνικό σχέδιο συντονισμού και να οδηγηθείτε σε τοπικά σχέδια συντονισμού; Την Τρίτη, γιατί θέλω να είμαι δίκαιος απέναντί σας, το ΥΠΕΚΑ αποφάσισε να κινητοποιήσει το συντονιστικό γραφείο αντιμετώπισης περιβαλλοντικών ζημιών. Θα καταθέσω στα Πρακτικά το δελτίο τύπου με ημερομηνία 12-9-2017.

Ρωτάω, λοιπόν: Πού ήταν επί τρεις μέρες το Υπουργείο Περιβάλλοντος; Ευθύνες φέρει και ο Υπουργός Περιβάλλοντος και ας προσπαθεί η Κυβέρνηση να τις κρύψει αυτές τις ευθύνες.

Καταθέτω επίσης στα Πρακτικά το προεδρικό διάταγμα 148/2009, το οποίο καθορίζει σαφέστατα ότι την αρμοδιότητα και την ευθύνη για την αντιμετώπιση περιβαλλοντικών καταστροφών την έχει το ΥΠΕΚΑ μέσω του συντονιστικού γραφείου.

(Στο σημείο αυτό ο Βουλευτής κ. Κωνσταντίνος Κατσαφάδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, η οικολογική καταστροφή που έχει συντελεστεί δυστυχώς θα παραμείνει για πολύ καιρό, με συνέπειες σε όλο το οικοσύστημα, στη διατροφική αλυσίδα, στη δημόσια υγεία, στην οικονομία και στον τουρισμό.

Άμεση προτεραιότητα πρέπει να δοθεί στην απορρύπανση του βυθού με χρήση νέων τεχνολογιών, οι οποίες έχουν αναλυθεί από την επιστημονική κοινότητα. Αυτό πρέπει να γίνει αμέσως και αυτό οφείλω να το τονίσω, γιατί δυστυχώς διακρίνω ότι οι κυβερνητικοί χειρισμοί περιορίζονται μόνο στην επιφανειακή ρύπανση.

Ρωτώ, λοιπόν, κύριε Υπουργέ: Γνωρίζετε πότε θα ολοκληρωθεί η διαδικασία απορρύπανσης; Πότε θα αποζημιωθούν και από ποιους οι επαγγελματίες, οι οποίοι επλήγησαν και οι δήμοι που είδαν τις προσπάθειές τους για καθαρές ακτές να καταστρέφονται;

Με τον ν.3393/2005 η χώρα μας προχώρησε στην κύρωση της διεθνούς σύμβασης για την αστική ευθύνη σε ζημιές ρύπανσης από πετρέλαιο κίνησης, όπου κατοχυρώνονται δικαιώματα διεκδίκησης αποζημιώσεων.

Πότε θα ενεργοποιήσετε αυτήν τη διαδικασία, κύριε Υπουργέ; Το Διεθνές Ταμείο Αποζημιώσεων Απορρύπανσης Πετρελαίου, του οποίου είμαστε μέλη εδώ και σαράντα χρόνια, μπορεί να χορηγήσει αποζημιώσεις σε όσους επλήγησαν. Πότε, όμως, θα ξεκινήσετε την καταγραφή;

Γνωρίζω, κυρίες και κύριοι συνάδελφοι, ότι ουσιαστικές απαντήσεις σε αυτά τα ερωτήματα δυστυχώς δεν θα πάρουμε. Αντιλαμβάνομαι και το επίπεδο ευθιξίας σας και για αυτό δεν περιμένω δυστυχώς ούτε και παραιτήσεις.

Θα συνεχίζετε, βέβαια, κύριε Υπουργέ, να ισχυρίζεστε ότι ο σχεδιασμός λειτούργησε άψογα, κατηγορώντας μας παράλληλα για το παρελθόν, αρνούμενοι προφανώς να αντιληφθείτε ότι είστε η μακροβιότερη Κυβέρνηση της χώρας στα χρόνια της κρίσης.

Η πικρή αλήθεια είναι ότι οι επόμενες γενιές δυστυχώς δεν θα κληρονομήσουν υποχρεώσεις για τεράστια πρωτογενή πλεονάσματα και γι’ αυτήν την οικονομική ασφυξία την οποία έχετε φέρει, αλλά και ένα σοβαρά τραυματισμένο υποθαλάσσιο περιβάλλον στην Αττική.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει τώρα ο κ. Κουμουτσάκος. Εσείς θέλετε να κάνετε χρήση της δευτερολογίας, κύριε Κουμουτσάκο;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ό,τι χρόνο ξεπεράσω, χρεώστε το στη δευτερολογία μου. Σας ευχαριστώ.

Κυρίες και κύριοι συνάδελφοι, κύριε Πρόεδρε, κύριε Υπουργέ, τα βασικά ζητήματα και τα βασικά ερωτήματα αυτής της τραγικής υπόθεσης έχουν αναδειχθεί τόσο από τον Πρόεδρο του κόμματος όσο και από τους συναδέλφους που μόλις μίλησαν.

Τα πράγματα είναι απλά και η ουσία ξεκάθαρη. Στις 10-9-2017, κυριολεκτικά δίπλα, έξω από τα παράθυρα του Υπουργείου Εμπορικής Ναυτιλίας, σε ιδανικές καιρικές συνθήκες, ένα αναξιόπλοο –όπως επιβεβαιώθηκε- δεξαμενόπλοιο βυθίστηκε έμφορτο. Έξω από το Υπουργείο Εθνικής Ναυτιλίας!

Το πρώτο φράγμα περιορισμού της διαρροής και της ρύπανσης ποντίστηκε οκτώ ώρες μετά. Δηλαδή, πού θα έπρεπε να ναυαγήσει το πλοίο για να είναι άμεση η αντίδραση; Μέσα στο γραφείο σας;

Αυτό το οκτάωρο ανευθυνότητας, ανικανότητας και απραξίας θα σας στοιχειώνει, κύριε Υπουργέ, είτε παραιτηθείτε είτε μείνετε γαντζωμένος, αλλά απόλυτα απαξιωμένος, στην καρέκλα του Υπουργού.

Στο σύνολο σχεδόν του παράκτιου μετώπου της, από την Ελευσίνα και τον Πειραιά ως το Παλαιό Φάληρο, τον Άλιμο, το Ελληνικό, τη Γλυφάδα, τη Βούλα, τη Βουλιαγμένη, μέχρι το Σούνιο, η Αττική, οι κάτοικοί της, οι επαγγελματίες, η τοπική κοινωνία, η τοπική οικονομία βιώνουν έναν οικολογικό περιβαλλοντικό εφιάλτη, με προεκτάσεις άγνωστες ακόμα για τον τουρισμό, για την οικονομία, για τις ακτές και τη διατροφική αλυσίδα.

Γι’ αυτόν τον πρωτοφανή εφιάλτη που θα είναι για πολύ χρόνο -απ’ ό,τι φαίνεται- μαζί μας, υπάρχουν ευθύνες τεράστιες, καταλυτικές, ανυπέρβλητες, συνθλιπτικές. Είναι ευθύνες που με πρωτόγνωρη πολιτική επιμονή, αυθάδεια και κυνισμό αρνείστε να αναλάβετε, συλλογικά και ατομικά. Εσείς που, όπως ισχυρίζεστε, δήθεν αφουγκράζεστε ακόμα και τον ψίθυρο της κοινωνίας, αποδεικνύεστε ανίκανοι να ακούσετε τη βοή της, την κραυγή της.

Παραιτηθείτε, κύριε Κουρουμπλή. Είναι ηθική και πολιτική σας υποχρέωση. Διασώστε έστω και τώρα ό,τι μπορείτε από το ναυάγιό σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο Υπουργός Ναυτιλίας και Νησιωτικής Πολιτικής, κ. Κουρουμπλής.

Έχετε είκοσι λεπτά, κύριε Υπουργέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κυρίες και κύριοι συνάδελφοι, συζητούμε ενώπιον του ελληνικού Κοινοβουλίου ένα πάρα πολύ δυσάρεστο για όλους γεγονός, ένα ατύχημα, που έπληξε το περιβάλλον και που θα έπρεπε να μην γίνει ευκαιρία να εξυπηρετηθούν πολιτικές σκοπιμότητες με φτηνό τρόπο. Θα έπρεπε να υπήρχε αίσθημα ευθύνης και αίσθημα αυτοκριτικής για όσους κυβέρνησαν τη χώρα και διεκδικούν μετά απ’ όλα αυτά που έχουν συμβεί να ξανακυβερνήσουν τη χώρα, νομίζοντας ότι ο ελληνικός λαός έχει μνήμη χρυσόψαρου. «Ου πολλού δέω χάριν έχειν τω κατηγόρω», για να δανειστώ τον «άγιο» Λυσία.

Η Νέα Δημοκρατία θυμήθηκε ότι υπάρχει και Υπουργείο Ναυτιλίας και ναυτιλία στη χώρα και ναυτιλιακή πολιτική. Πολύ χαίρομαι που επιτέλους ήρθατε στη Βουλή, έστω και κάτω απ’ αυτήν τη συνθήκη, σκυλεύοντας πάνω σε ένα ατύχημα.

Επειδή πρέπει να το ακούσουν και να ακούσει ο ελληνικός λαός περί τίνος πρόκειται, με πολλή ηρεμία και πολύ σεβασμό γι’ αυτούς που μας ακούν, θα τοποθετηθώ, κύριε Πρόεδρε.

Κύριε Πρόεδρε, ήταν τόση μεγάλη η αγωνία της Νέας Δημοκρατίας που μόλις έγινε το ατύχημα –ήμουν στη Θεσσαλονίκη, όπως είπε η κυρία Μπακογιάννη, που έχει εξαιρετικά καλή ενημέρωση- δεν βρέθηκε ένας άνθρωπος της Νέας Δημοκρατίας να με πάρει τηλέφωνο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Το είχες κλειστό.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Γελάστε, εντάξει. Εδώ γελάνε.

**ΘΕΟΔΩΡΑ ΜΠΑΚΟΓΙΑΝΝΗ:** Εδώ γελάνε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Αλίμονο. Εσείς έχετε υψηλού διαμετρήματος νοημοσύνη. Αλίμονο από εμάς. Εντάξει. Ησυχάστε. Θα τα ακούσετε.

**ΧΡΗΣΤΟΣ ΣΙΜΟΡΕΛΗΣ:** Πάντως σας άκουσε όλους με προσοχή. Αφήστε τον Υπουργό να μιλήσει.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν βρέθηκε ένας, λοιπόν, να επισκεφθεί το Υπουργείο.

Τι είχε κάνει ο κ. Δρίτσας σε ανάλογη περίσταση, για να δούμε τη διαφορά πολιτικού πολιτισμού; Τι είχε κάνει ο κ. Δρίτσας όταν συνέβη ένα ανάλογο ατύχημα όταν ήμασταν στην αντιπολίτευση;

Επισκέφθηκε τον Υπουργό, ζήτησε ενημέρωση, είδε αρμόδιους φορείς. Απαξίωσε η Νέα Δημοκρατία. Καλά ο κ. Μητσοτάκης, πήγε εκεί που πήγε ο άνθρωπος. Η Νέα Δημοκρατία, λοιπόν, είδε το πρώτο μεγάλο ενδιαφέρον της.

Το δεύτερο, κύριε Πρόεδρε, που έκανε: Ζήτησε αμέσως τη σύγκληση της Επιτροπής Περιβάλλοντος, αλλά μετά την πρωτοβουλία της Κυβέρνησης και μετά από πέντε μέρες, γιατί είχε καταλάβει το μέγεθος του προβλήματος. Πάρα πολύ σημαντικό.

Μετά, λοιπόν, μας είπε κι άλλα πράγματα τα οποία θα πω, αφού εξηγήσω για το ατύχημα.

Κύριε Πρόεδρε, στις 2.30΄ η ώρα τη νύχτα ήρθε το σήμα στον θάλαμο επιχειρήσεων ότι ένα πλοίο κινδυνεύει να βυθιστεί. Σε δεκαπέντε λεπτά ήταν εκεί δύο σκάφη του Λιμενικού Σώματος. Η πρώτη ενέργεια, ως οφείλαμε, ήταν να γίνει προσπάθεια να διασωθούν όσοι άνθρωποι ήταν μέσα.

Στις 4.10΄, κύριε Πρόεδρε, βυθίστηκε το πλοίο.

Αυτά όλα τα στοιχεία είναι από τον θάλαμο επιχειρήσεων από το αρχηγείο και όλα μπορούν -αν μας κάνουν την τιμή όσοι συνάδελφοι το θέλουν, γιατί υπήρξαν και Βουλευτές άλλων κομμάτων που ήρθαν- να ερευνηθούν. Άλλωστε είναι ανακριτικό υλικό και στα χέρια του εισαγγελέα.

Στις 5.21΄ έφυγε το σήμα από το Αρχηγείο να ενεργοποιηθούν τα τοπικά σχέδια σε όλα τα λιμεναρχεία της ευρύτερης περιοχής. Από τη στιγμή, λοιπόν, που ενεργοποιούνται τα τοπικά σχέδια ενεργοποιούνται όσοι φορείς συμπεριλαμβάνονται, με βάση το σχέδιο που υπάρχει στο Υπουργείο.

Στις 5.30΄ η ώρα έφτασε εκεί το πρώτο απορρυπαντικό σκάφος του Λιμενικού Σώματος.

Εδώ, ειλικρινά, θέλω να πω ότι όταν σας λέω πως έρχεστε αδιάβαστοι, είναι μια πραγματικότητα. Δηλαδή, δεν ξέρετε, κυρία Μπακογιάννη, ότι αυτά ανατίθενται από τον ιδιοκτήτη σε ιδιωτικές εταιρείες; Δεν ξέρετε ότι υπάρχει διάταγμα, που ορίζει αυτήν τη διαδικασία, το διάταγμα 55/1998;

Και δεν ξέρετε ή δεν θέλετε να ξέρετε -για να πω και κάτι ακόμα- ότι μέχρι σήμερα η προβλεπόμενη από αυτήν τη διάταξη -στο άρθρο 11 παράγραφος 6- διαδικασία έκδοσης υπουργικής απόφασης που πρέπει να ορίζει τις προδιαγραφές λειτουργίας αυτών των εταιρειών, στις οποίες έχετε δώσει άδειες, δεν έχει εκδοθεί; Εδώ και είκοσι πέντε χρόνια αυτή η περίφημη υπουργική απόφαση δεν έχει εκδοθεί! Κι έπρεπε να έρθει αυτή η Κυβέρνηση να συγκροτήσει επιτροπή η οποία μελετά το ζήτημα, γιατί είναι πράγματι σύνθετο θέμα, και μέσα στον Οκτώβριο θα εκδοθεί, επιτέλους, αυτή η υπουργική απόφαση. Ούτε αυτό το ξέρετε. Κι έρχεστε εδώ να μας εγκαλέσετε. Δεν ξέρετε, λοιπόν, ότι ο ιδιοκτήτης με βάση τον νόμο αναθέτει σε εταιρεία;

Ανετέθη, λοιπόν, σε εταιρεία στις 6.14΄ και στις 7.00΄ αρχίζει η προσπάθεια να κατέβουν δύτες.

Γιατί, κύριε Κουμουτσάκο, δεν ξέρω πόση γνώση έχετε στα ναυτιλιακά και σε αυτές τις περιπτώσεις -γι’ αυτό καλό είναι να μην κάνουμε τον ξερόλα- αλλά για να μπει η διαδικασία να ξεκινήσει να κατέβει ένα δύτης πρέπει να έχει σταθεροποιηθεί η διαδικασία βύθισης του πλοίου. Δηλαδή, τη νύχτα μόνο σε περιπτώσεις που κινδυνεύουν άνθρωποι οι οποίοι έχουν εγκλωβιστεί μπορεί να επιχειρηθεί.

Στις 7.00΄ η ώρα, λοιπόν, μπήκαν οι δύτες και οι βατραχάνθρωποι του Υπουργείου, εντοπίσανε το πλοίο και ξεκίνησε η διαδικασία να μπει το φράγμα, το οποίο ολοκληρώθηκε, αφού πέταξαν δυο αεροπλάνα του Λιμενικού Σώματος για να εντοπίσουν την κηλίδα από τη διαρροή και το σημείο. Στις 9.40΄ ολοκληρώθηκε το φράγμα αυτό. Στις 10.00΄ άρχισε η προσπάθεια στεγανοποίησης. Στις 20.00΄ η ώρα, το βράδυ, με ενημέρωσε ο ρχηγός ότι η προσπάθεια στεγανοποίησης έφτασε στο 80%.

Λέει η κ. Μπακογιάννη: «Τι κάνατε όταν σας ενημέρωσε τη νύχτα ο αρχηγός;» Ο αρχηγός με ενημέρωσε στις 3.00΄ η ώρα τη νύχτα, γιατί αυτή είναι η συνεργασία μας, ό,τι γεγονός και αν συμβεί, ό,τι ώρα και να είναι, πρέπει να ενημερωθώ. Εδώ είναι ο άνθρωπος. Μπορείτε να τον καλέσετε. Θα τα καταθέσει και στην ανάκριση. Του είπα: «Ενεργοποιήστε τα σχέδια και θα είσαι επικεφαλής όλης της προσπάθειας».

Ενημερώθηκα, λοιπόν, στις 20.00΄ την Κυριακή. Δεν πήγα στο Λονδίνο την Κυριακή, κυρία Μπακογιάννη. Δεν έχετε καλή ενημέρωση.

**ΘΕΟΔΩΡΑ ΜΠΑΚΟΓΙΑΝΝΗ:** Όχι, τη Δευτέρα είπα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Την Κυριακή είπατε.

**ΘΕΟΔΩΡΑ ΜΠΑΚΟΓΙΑΝΝΗ:** Έκανα και περιγραφή τι κάνατε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Εντάξει, θα το δούμε στα Πρακτικά. Θα το δούμε. Μη βιάζεστε. Εγώ κατάλαβα ότι είπατε την Κυριακή. Ωραία.

Τη Δευτέρα, λοιπόν, το πρωί είχα πάρει μια ενημέρωση ότι η προσπάθεια στεγανοποίησης έφτασε στο 95% και πήγα στο Λονδίνο.

**ΘΕΟΔΩΡΑ ΜΠΑΚΟΓΙΑΝΝΗ:** Τη Δευτέρα πήγατε με την ησυχία σας. Έτσι, σωστό.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Αν ήμουν εδώ δηλαδή, θα το είχα στεγανοποιήσει πιο νωρίς. Μπορεί. Θα μιλήσω και για το Λονδίνο, μη βιάζεστε. Όταν έρθει η ώρα θα μιλήσω και για το Λονδίνο, αργότερα.

Την Κυριακή το πρωί στην επικοινωνία που έγινε ενημερώθηκε η δήμαρχος Σαλαμίνος. Σας ακούω να κλαυθμηρίζετε συνεχώς μίζερα πως δεν ειδοποιήθηκαν οι δήμαρχοι, πως οι δήμαρχοι θα έκαναν αυτό ή θα έκαναν εκείνο. Οι δυνατότητες των δημάρχων –για να μην λέτε παραμύθια στον ελληνικό λαό- δυστυχώς, είναι μηδαμινές, γιατί ξέρετε πάρα πολύ καλά πώς έχετε λειτουργήσει όλα αυτά τα χρόνια και για τους δημάρχους και ξέρουν κι αυτοί πώς αυτή η Κυβέρνηση προσπαθεί να δώσει αυτά που πρέπει να δώσει στους δημάρχους.

Λοιπόν, η δήμαρχος της Σαλαμίνος, κύριε Τραγάκη, μήπως είναι προσκείμενη στον ΣΥΡΙΖΑ και λέει άλλα από αυτά που λέτε εσείς; Για να καταλάβω.

**ΙΩΑΝΝΗΣ ΤΡΑΓΑΚΗΣ:** Εμείς τι είπαμε δηλαδή;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Για να καταλάβω, δηλαδή, ειλικρινά, επειδή ξέρετε πόσο σας σέβομαι, αλλά δεν μπορείτε να λέτε τέτοια πράγματα, για όνομα του Θεού!

Ενημερώθηκε την Κυριακή το πρωί. Και αυτά όλα ερευνώνται. Μην νομίζετε ότι τα λέμε απλώς για να τα λέμε, όλα ερευνώνται. Και είμαστε οι μόνοι που δεν έχουμε λόγους, γιατί θα επανέλθω και στα συμφέροντα, κυρία Μπακογιάννη. Ξέρετε περισσότερα απ’ αυτά που είπατε. Θα επανέλθω, όμως. Αφού θέλετε έτσι, θα ανοίξουμε την κουβέντα.

Ενημερώθηκα, λοιπόν, την Τρίτη το βράδυ. Εγώ είχα συνεχή επικοινωνία με το Υπουργείο. Έγινε μια σύσκεψη στο λιμεναρχείο με τους δύο γενικούς γραμματείς και ενημερώθηκαν οι δήμαρχοι της περιοχής, του Πειραιά, γιατί η πετρελαιοκηλίδα φαινόταν ότι πήγαινε προς τα εκεί.

Την επόμενη μέρα το πρωί έγινε σύσκεψη παρουσία του δημάρχου του Πειραιά. Όλοι οι δήμαρχοι το έχουν επιβεβαιώσει. Όταν διαπιστώθηκε ότι η πετρελαιοκηλίδα κατευθύνεται και προς τη μεριά του Σαρωνικού, ειδοποιήθηκαν όλοι οι δήμαρχοι και την Πέμπτη το πρωί έγινε μια σύσκεψη, για να υπάρξει η αντιμετώπιση που έπρεπε να υπάρξει.

Εγώ δεν άκουσα τον Διονύση τον Χατζηδάκη να κραυγάζει όπως κραυγάζετε εσείς. Δεν τον άκουσα. Τον ακούσατε στη Βουλή. Και τους ακούσατε στη Βουλή πώς μίλησαν οι άνθρωποι. Ούτε αυτό το μέτρο δεν έχετε! Μόλις βρήκατε την ευκαιρία, όμως, να χτυπήσετε τον Κουρουμπλή, το κάνατε με όποιο τρόπο, αρκεί να μπορείτε να τον χτυπήσετε και την Κυβέρνηση.

Τη Δευτέρα, κύριε Κατσαφάδο, σε συνεννόηση με τον κ. Φάμελλο, ήρθαν οι επιθεωρητές του Υπουργείου Περιβάλλοντος και εγκαταστάθηκαν καθημερινά στην περιοχή, για να παρακολουθούν την εξέλιξη του φαινομένου. Επίσης, ειδοποιήθηκε το ΕΛΚΕΘΕ, για να αρχίσει να κάνει μετρήσεις. Αυτό που δεν έγινε ποτέ -δεν το κάνατε, κυρίες και κύριοι συνάδελφοι, και μπορείτε να το ψάξετε στα αρχεία σας, εάν κρατάτε αρχεία όσοι ήσασταν εμπλεκόμενοι με αυτό το Υπουργείο- γίνεται τώρα και σε ένα μήνα με σαράντα μέρες που θα έχουμε τον πρώτο κύκλο μετρήσεων θα έχουμε εικόνα.

Μπορείτε να μου πείτε εάν έχει γίνει στην παρόμοια περίπτωση της Ελευσίνας ή εκεί είναι ιθαγενείς; Διότι, κύριε Κατσαφάδο και κύριε Τραγάκη, που είστε Πειραιώτες, είκοσι χιλιόμετρα άγγιξε η πετρελαιοκηλίδα τότε.

Λοιπόν, τι κάνατε εσείς και καθυστερήσατε τόσο πολύ; Η στεγανοποίηση του πλοίου αυτού έγινε μέσα σε τρεις μέρες. Η στεγανοποίηση του παρόμοιου πλοίου στην Ελευσίνα πριν από τρία χρόνια έγινε σε επτά μέρες. Σας λέει τίποτα;

Η απορρύπανση της περιοχής εκεί, όποια ήταν τελοσπάντων, κράτησε τρεις μήνες. Θα δούμε, λοιπόν, τις μετρήσεις σε ένα μήνα, γιατί πρέπει να ξέρει ο ελληνικός λαός ότι εμείς δεν ρίξαμε ούτε ένα κιλό χημικών. Ούτε ένα κιλό χημικών δεν ρίξαμε στη θάλασσα! Και αυτή είναι η διαφορά του πράγματος! Πρέπει να ξέρει η ελληνική κοινωνία ότι με μηχανικό τρόπο προσπαθούμε να καθαρίσουμε τη θάλασσα, να μαζέψουμε το πετρέλαιο αυτό που χύθηκε στη θάλασσα.

Και επειδή δεν θέλω να αφήνω τίποτε αναπάντητο, σας λέω, λοιπόν, ότι το πλοίο με βάση τα έγγραφα του τελωνείου είχε μέσα δύο χιλιάδες πεντακόσιους ενενήντα τόνους πετρέλαιο, δύο χιλιάδες εκατόν ενενήντα τέσσερις τόνους μαζούτ και το υπόλοιπο ήταν ντίζελ, δηλαδή δύο χιλιάδες πεντακόσιους εβδομήντα τόνους.

Από τα ΕΛΠΕ φόρτωσε χίλιους οκτακόσιους δεκαεννέα τόνους και το υπόλοιπο, από τις πληροφορίες που έχω από το τελωνείο, ήταν δηλωμένο πετρέλαιο, το είχε από άλλη φόρτωση.

Πόσο έπεσε στη θάλασσα; Στη θάλασσα, θα είμαστε σίγουροι πόσο έπεσε, όταν ολοκληρωθεί -πιστεύω σε δύο-τρεις μέρες- η απάντληση. Κι έχει πολύ μεγάλη διαφορά πότε έγινε η απάντληση εκεί, στο «Α1», και πόσο καιρό κράτησε εδώ. Και θα δούμε ακριβώς πόσο πετρέλαιο έχει πέσει, θα δούμε τι θα έχει μαζευτεί, για να έχουμε μία πραγματική εικόνα και όχι αυτήν τη μαύρη εικόνα της μαύρης προπαγάνδας, που προσπαθείτε κι εσείς και ορισμένα μίντια να καλλιεργήσουν.

Και θα σας πω και κάτι ακόμα: Ελάτε αύριο να πάμε μια βόλτα σε όλες αυτές τις παραλίες και να κάνετε και μία αξιολόγηση της αποτελεσματικότητας της δουλειάς που κάνουμε. Διότι, κυρίες και κύριοι συνάδελφοι, σεβόμενοι ακριβώς τον κόσμο, από τον οποίο ζητάμε και συγγνώμη -γιατί ο μόνος που δεν φταίει είναι ο κόσμος και οι επαγγελματίες αυτής της περιοχής- συστρατεύσαμε όλες τις δυνάμεις της χώρας. Το λιμενικό έχει δεκαπέντε σταθμούς, έχει μία κεντρική αποθήκη στην Ελευσίνα. Ό,τι υλικό υπήρχε από το Λιμενικό χρησιμοποιήθηκε στο 90%. Μπήκαν στη μάχη τρεις εταιρείες απορρύπανσης που υπάρχουν, με την εποπτεία του λιμενικού.

Το λιμενικό, όπως ξέρετε και οφείλετε να ξέρετε, είναι ένας ιδιαίτερος μηχανισμός μέσα στο Υπουργείο. Δεν έχει, όμως, την ευθύνη, με βάση τον νόμο, να έχει όλον τον εξοπλισμό απορρύπανσης, όπως έχει η Πυροσβεστική, γιατί ακριβώς, όπως είπα, ο νόμος αναθέτει σε ιδιωτικές εταιρείες αυτήν την ευθύνη. Έχει, όμως, επικουρικό ρόλο. Δεν του άρεσε ο όρος του αγαπητού μου και σεβαστού Προέδρου κ. Τραγάκη, που χρησιμοποίησε ο κ. Δρίτσας κι εγώ. Έχει επικουρικό ρόλο σε ό,τι αφορά την απορρύπανση. Όμως, έχει εποπτεία κι έχει και την ευθύνη της υλοποίησης και ενεργοποίησης όλων των σχεδίων. Ενεργοποιήσαμε το εθνικό σχέδιο και μπήκε επικεφαλής ο Λιμενάρχης του Πειραιά, κ. Λεοντάρας.

Κυρίες και κύριοι συνάδελφοι, άκουσα αυτές τις μέρες απίθανα πράγματα: υπήρξαν φωτογραφίες με πεθαμένα ψάρια. Δεν μπορεί να έρχονται Βουλευτές και να φέρνουν φωτογραφίες από άλλες περιπτώσεις -είναι ντροπή!- και να διαψεύδονται από τους περιφερειάρχες, τους αντιπεριφερειάρχες και τους δημάρχους ότι δεν υπήρξε τέτοιο γεγονός. Είδαμε απίθανα πράγματα στις τηλεοράσεις: να προβάλλονται και να ξαναπροβάλλονται οι εικόνες της πρώτης μέρας, γιατί αυτό εξυπηρετούσε.

Να πάμε τώρα και στο θέμα όλης αυτής της ιστορίας των πετρελαίων και του λαθρεμπορίου. Τίνος ήταν το πετρέλαιο στο συγκεκριμένο σκάφος, κυρίες και κύριοι συνάδελφοι; Ήταν του ιδιοκτήτη του σκάφους το πετρέλαιο; Δεν είναι ένα ερώτημα που πρέπει να απαντηθεί; Ή εκείνο που σας ενδιαφέρει είναι πού πήγε το προϊόν αυτό μετά το ναυάγιο, σε ποιον ανήκει, ποιος το πήρε και ποιος δεν το πήρε;

Κυρίες και κύριοι συνάδελφοι, τον νόμο για τις παρατάσεις σε αυτά τα πλοία τον εξέδωσε ο ΣΥΡΙΖΑ;

Κυρίες και κύριοι συνάδελφοι, την κεντρική αυτή Υπηρεσία που έχει την ευθύνη των επιθεωρήσεων την έχτισε ο ΣΥΡΙΖΑ και την άφησε μέχρι σήμερα αμηχανογράφητη; Και αυτό το έκανε ο ΣΥΡΙΖΑ; Δεν κυβέρνησαν άλλοι πριν;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, παρακαλώ να ολοκληρώσετε. Έχετε και τη δευτερολογία σας, άλλωστε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, κλείνω.

Επειδή έχετε πολύ μεγάλη αγωνία για το περιβάλλον, πρωτοστατούντος του κ. Μητσοτάκη, ο οποίος υπήρξε, νομίζω, Υπουργός ή σκιώδης Υπουργός του Περιβάλλοντος, ξέρετε πόσα ναυάγια υπάρχουν στην ευρύτερη περιοχή του Πειραιά και της Ελευσίνας; Ξέρετε ότι στην Ελευσίνα υπάρχει βυθισμένο πλοίο με τέσσερις χιλιάδες τόνους μαζούτ; Το ξέρετε ή δεν το ξέρετε; Και έρχεστε εδώ ως παρθένες, ωσάν να είστε από παρθονεγένεση, με αγωνία και με τρεμάμενα χείλη, και μας ρωτάτε τι κάναμε εμείς για το περιβάλλον.

Το ξέρετε ότι υπάρχουν χαρτογραφημένα δεκάδες ναυάγια μέσα στο λιμάνι του Πειραιά ή δεν το ξέρετε; Ξέρετε ότι όλα αυτά είναι εν δυνάμει βόμβες για το περιβάλλον; Τι έχετε κάνει όλα αυτά τα χρόνια; Θα δείτε τι θα κάνει αυτή η Κυβέρνηση και αυτό το Υπουργείο πολύ σύντομα και γι’ αυτό το θέμα.

Επειδή, όμως, κυρίες και κύριοι συνάδελφοι, είχατε πολύ μεγάλη αγωνία γι’ αυτά τα σαπάκια, γιατί, κυρίες και κύριοι συνάδελφοι, εσείς που συγκρούεστε με τα συμφέροντα δεν τολμήσατε να φέρετε μία διάταξη στη Βουλή και να περιορίσετε την ηλικία αυτών των σκαφών;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, παρακαλώ, ολοκληρώστε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ελπίζω την ερχόμενη εβδομάδα που θα καταθέσουμε τη σχετική διάταξη στη Βουλή να έρθετε και να την ψηφίσετε. Να δούμε ποιος τολμάει να τα βάλει με τα συμφέροντα και ποιος κάνει «αβάντα», όπως λένε. Αυτά είχα να πω.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υπουργέ.

Κύριε Γεωργιάδη, έχετε τον λόγο για δώδεκα λεπτά για την πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, πράγματι, υπάρχουν πολλά ναυάγια στην περιοχή. Ως αρχαιολόγος, θα σας πω ότι ακόμα και αρχαίες τριήρεις μπορείτε να βρείτε στην περιοχή της Σαλαμίνας. Δεν καταλαβαίνω, όμως, τι σχέση έχει αυτό με τις δικές σας ευθύνες γι’ αυτό που έχουμε ζήσει.

Παρακαλώ πολύ, θέλω την προσοχή του κυρίου Υπουργού.

Κύριε Υπουργέ, κύριε Κουρουμπλή, θέλω την προσοχή σας. Δεν θέλω να μιλήσω, κύριε Πρόεδρε, αν δεν με ακούει ο Υπουργός. Κρατήστε μου τον χρόνο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Σας ακούω. Μπορώ και να σας ακούω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Υπουργέ, ξέρω ότι κάνετε πολλά πράγματα μαζί, γι’ αυτό και τα κάνετε «θάλασσα».

Κύριε Υπουργέ, το μέγεθος της ταχύτητας με την οποία λέτε τα ψέματα ξεπερνάει και τη δυνατότητά μας να παρακολουθούμε.

Έρχομαι στο έλασσον. Ευτυχώς που στη Βουλή υπάρχουν Πρακτικά και ημερομηνίες, για να καταλάβει ο ελληνικός λαός που μας βλέπει με τι έχουμε μπλέξει.

Λέει ο κύριος Υπουργός αμέσως πριν: «Κάνατε αίτημα για τη σύγκληση της Επιτροπής Περιβάλλοντος, βεβαίως, αφού το είχε κάνει ο ΣΥΡΙΖΑ και η Κυβέρνηση». Έτσι είπε ο κ. Κουρουμπλής.

Επειδή στη Βουλή υπάρχει πρωτόκολλο, το αίτημα της Νέας Δημοκρατίας, με ημερομηνία 13-9-2017, υπογραφέν από τον κ. Νότη Μηταράκη για τη σύγκληση της Επιτροπής Περιβάλλοντος, έχει αριθμό πρωτοκόλλου 29. Το αίτημα του κ. Κουρουμπλή για τη σύγκληση της ίδιας επιτροπής έχει αριθμό πρωτοκόλλου 30. Τα καταθέτω στα Πρακτικά.

(Στο σημείο αυτό ο Βουλευτής κ. Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πώς γίνεται να έρχεστε στη Βουλή για κάτι τόσο αυταπόδεικτο και να λέτε ένα τέτοιο ψέμα, χωρίς να έχετε την παραμικρή τσίπα;

Πάμε τώρα με τη σειρά να καταλάβουμε τι έχει γίνει και γιατί σας κατηγορούμε. Δεν σας κατηγορούμε για το ναυάγιο. Αυτό είναι κάτι που θα μπορούσε να συμβεί σε κάθε Υπουργό. Θα γίνουν οι διαδικασίες, ελπίζω να τις τρέξετε, και θα μάθουμε γιατί ναυάγησε αυτό το πλοίο. Σας κατηγορούμε για όλη τη διαχείριση που έχετε κάνει -και την επί της ουσίας και την επικοινωνιακή, που εδώ είναι η ουσία, γιατί ενημερώνει τον κόσμο- μετά το ναυάγιο.

Και σας μιλώ ειλικρινά, κύριε Υπουργέ, η εικόνα σας να είστε κολλημένος στην καρέκλα είναι η πιο αξιοθρήνητη εικόνα πολιτικού που έχουμε δει τα τελευταία χρόνια. Και σας το λέει κάποιος που ήταν στη δικιά σας καρέκλα κι όταν χρειάστηκε παραιτήθηκε. Σας λέω δεν είναι τίποτα να παραιτηθείτε. Υπάρχουν κι άλλοι άξιοι συνάδελφοι, φαντάζομαι, στην Κοινοβουλευτική Ομάδα του ΣΥΡΙΖΑ που μπορούν να κάνουν τη δικιά σας δουλειά. Δεν είστε τόσο αναντικατάστατος πια, για να είστε κολλημένος στην καρέκλα.

(Θόρυβος στην Αίθουσα)

Κύριε Πρόεδρε, παρακαλώ να σταματήσει ο χρόνος μου μέχρι να γίνει ησυχία.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κάντε ησυχία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ας πάρουμε τα πράγματα με τη σειρά.

Τι μάθαμε από την έως τώρα συζήτηση; Ο λόγος για τον οποίο έχει καταστραφεί όλο το παράλιο μέτωπο της Αττικής είναι γιατί η Νέα Δημοκρατία δεν πήρε τηλέφωνο τον κ. Κουρουμπλή. Την δέχομαι την κριτική. Προφανώς, αν έπαιρνε ο κ. Μητσοτάκης τον κ. Κουρουμπλή και του έδινε εντολές, δεν θα είχε καταστραφεί η Αττική. Αυτό είναι αλήθεια. Δυστυχώς, ο κ. Μητσοτάκης δεν έχει ακόμη τη διακυβέρνηση της χώρας και την έχει ο κ. Τσίπρας, που έπρεπε να κάνει αυτή τη δουλειά και καταλάβαμε πού καταλήξαμε.

Τι άλλο ακόμα, όμως, ακούμε διαρκώς από τον κ. Κουρουμπλή; Το ακούσαμε και σήμερα. Μας είπε ότι φταίνε οι προηγούμενοι. Έφτασε τώρα να μας πει στο τέλος «να δω αν θα ψηφίσετε τον νόμο που τώρα θα φέρουμε».

Πάμε, λοιπόν, κυρίες και κύριοι συνάδελφοι του ΣΥΡΙΖΑ, να κάνουμε έναν απλό συλλογισμό. Η Κυβέρνησή σας είναι πλέον σε χρονική διάρκεια η πιο μακροχρόνια μνημονιακή κυβέρνηση. Κυβερνάτε περισσότερο χρονικό διάστημα απ’ όσο κυβέρνησε ο Αντώνης Σαμαράς, περισσότερο χρονικό διάστημα απ’ όσο κυβέρνησε ο Γιώργος Παπανδρέου. Εφόσον κυβερνάτε μεγαλύτερο χρονικό διάστημα, προφανώς δεν μπορείτε να κατηγορείτε τους προηγούμενους ότι δεν έκαναν κάτι, γιατί είχατε περισσότερο χρονικό διάστημα για να το διορθώσετε.

Εάν η κριτική σας, όμως, είναι γενικά σε όσους κυβέρνησαν από το 1974 μέχρι σήμερα, εάν η κριτική είναι ευρύτερη στο παλιό πολιτικό σύστημα, τότε καταλαβαίνετε, κυρίες και κύριοι συνάδελφοι του ΣΥΡΙΖΑ, πόσο γελοίο είναι αυτό που κάνει ο Παναγιώτης Κουρουμπλής, γενικός γραμματέας και Βουλευτής του ΠΑΣΟΚ επί είκοσι χρόνια, ο οποίος ήταν κεντρικό πρόσωπο του παλιού πολιτικού συστήματος. Είναι γελοίο! Δεν είναι αστείο, είναι χειρότερο.

Άρα, όσον αφορά τις αμέσως προηγούμενες από εσάς κυβερνήσεις, δεν μπορείτε να επικαλείστε αυτό το επιχείρημα γιατί κυβερνάτε περισσότερο. Όσον αφορά δε το παλαιό πολιτικό σύστημα, δεν μπορείτε να λέτε αυτό το επιχείρημα, γιατί είστε ο ίδιος μέλος αυτού του παλαιού πολιτικού συστήματος. Άρα, σταματήστε να το λέτε, γιατί γίνεστε περισσότερο ρεζίλι, αν αυτό είναι δυνατόν.

Πάμε, όμως, τώρα στα γεγονότα, για να καταλάβουμε τι έχει συμβεί. Τα ξημερώματα της 10-9-2017 βυθίζεται αυτό το πλοίο. Βυθίζεται υπό τις ιδανικές καιρικές συνθήκες, στο ιδανικό σημείο για τη διαχείρισή του από το κράτος. Λέει ο κ. Κουρουμπλής και ο κύριος Υφυπουργός εδώ και σειρά ημερών, κυρίες και κύριοι συνάδελφοι του ΣΥΡΙΖΑ: «Το χειριστήκαμε τέλεια. Όλα έγιναν άψογα. Δεν υπήρξε κανένα λάθος. Κινηθήκαμε με αστραπιαία ταχύτητα».

Ας δεχτούμε ότι αυτό είναι αλήθεια κι ας καταλήξουμε όλοι μας σε ένα λογικό συμπέρασμα, εάν αυτό είναι αλήθεια. Εάν έχουμε ένα ναυάγιο ενός μικρού πλοίου, υπό τις εξαιρετικά ιδανικές συνθήκες, στον εξαιρετικά ιδανικό τόπο και όλα έχουν διαχειριστεί τέλεια από το Υπουργείο και καταστράφηκε ο Σαρωνικός, φαντάζεστε, κυρίες και κύριοι συνάδελφοι, τον κίνδυνο που διατρέχουμε κάθε μέρα αν γίνει ένα μεγαλύτερο ατύχημα, δεν το διαχειριστεί το Υπουργείο τέλεια κι έχουμε μεγαλύτερη διαρροή καυσίμων από ένα μεγαλύτερο πλοίο; Θα φτάσει το μαζούτ στην Ακρόπολη! Εάν δεχθούμε τον ισχυρισμό του κ. Κουρουμπλή ότι όλα έχουν γίνει τέλεια, τότε δεν μπορούμε να ξανακοιμηθούμε το βράδυ. Διότι, αν τέλεια έχουν γίνει όλα και έχουν αυτή την εικόνα οι ακτές, καταλαβαίνετε τι θα γινόταν εάν δεν είχαν γίνει τέλεια.

Επειδή εγώ δεν δέχομαι ότι η χώρα μας είναι τόσο απροστάτευτη και το θεωρώ πάρα πολύ ανεύθυνο να λέει ο Υπουργός ότι έχουμε αυτή την κατάληξη, ενώ όλα έγιναν τέλεια, ισχυρίζομαι ότι δεν έγιναν τέλεια. Το ακριβώς αντίθετο. Και γι’ αυτό πρέπει ο κ. Κουρουμπλής να παραιτηθεί αμέσως. Είναι ντροπή σε εσάς του ΣΥΡΙΖΑ, με τόσες οικολογικές ευαισθησίες, που υπερασπίζεστε αυτόν τον άνθρωπο σε αυτή τη θέση και δεν έχει το θάρρος ένας από εσάς να σηκωθεί να ζητήσει την παραίτηση του, μετά από τόσα χρόνια αγώνων στην Αριστερά και στην οικολογία και δεν ξέρω πού αλλού.

Πάμε, λοιπόν, με τη σειρά να πάρουμε τα γεγονότα. Βουλιάζει το πλοίο. Έχουμε ακούσει πολλές φορές στην ιστορία Υπουργούς ή και Πρωθυπουργούς που όταν συμβαίνει ένα ατύχημα είναι σε ταξίδι στο εξωτερικό, επιστρέφουν. Έχουμε δει εικόνες και στο εξωτερικό και στην Ελλάδα Υπουργών και Πρωθυπουργών, που διακόπτουν επίσημα ταξίδια και γυρίζουν όταν κάτι σοβαρό συμβαίνει στην πατρίδα τους και στο χώρο της αρμοδιότητάς τους.

Μπορείτε, κύριε Υπουργέ, κύριοι συνάδελφοι του ΣΥΡΙΖΑ, να μας υποδείξετε ένα παρόμοιο παγκόσμιο παράδειγμα, που ο αρμόδιος Υπουργός φεύγει, αφού έγινε το ατύχημα; Η διαφωνία με την κ. Μπακογιάννη πριν ήταν εάν έφυγε Κυριακή ή Δευτέρα. Μα, βεβαίως το ότι έφυγε τη Δευτέρα είναι ακόμη χειρότερο. Θα ήταν καλύτερο να είχε φύγει την Κυριακή. Γιατί εάν είχε φύγει την Κυριακή, θα είχε τη δικαιολογία ότι μπορεί να μην είχε προλάβει να ενημερωθεί σωστά. Έφυγε, αφού ήξερε τι είχε γίνει. Άρα, έχει ακέραια την ευθύνη για αυτό που συνέβη.

Προσέξτε τώρα το ακόμα χειρότερο. Πού πήγε; Πούλησε και πνεύμα στον Μητσοτάκη. Του είπε: «Δεν θα σας πω». Και μετά είπε: «Πήγα να δω τους εφοπλιστές, για να φέρουν τη σημαία στην Ελλάδα». Θεάρεστο έργο! Προσπερνώ ότι όποιος Υπουργός της Νέας Δημοκρατίας πήγαινε να δει τους εφοπλιστές στο City του Λονδίνου θα άκουγε από εδώ τα εξ αμάξης, ότι πάει να κάνει το σέρβις των εφοπλιστών. Το προσπερνάω, όμως, αυτό. Αυτά είναι τα δικά σας τα παλιά. Τώρα λέτε άλλα.

Δηλαδή, εάν λέγατε κύριε Κουρουμπλή στους εφοπλιστές στο Λονδίνο «Ξέρετε, έγινε ένα σοβαρό ατύχημα στον Σαρωνικό και θα έρθω την άλλη εβδομάδα», δεν θα έφερναν τα πλοία τους με ελληνική σημαία; Απ’ αυτό εκρίνετο η επιτυχία του ταξιδιού σας; Ντροπή σας και που το λέτε! Τους εκθέτετε. Προφανώς και θα δεχόντουσαν. Εσείς δεν κόψατε το ταξίδι σας, γιατί δεν θέλατε να χάσετε την επαφή με τους εφοπλιστές. Και το παίζετε και Αριστερός, και πήγατε και στον ΣΥΡΙΖΑ να γίνετε πιο Αριστερός!

Πήγατε, λοιπόν, -σήμερα το «ΠΑΡΑΣΚΗΝΙΟ» έχει τη σχετική φωτογραφία- αφού έγινε το ατύχημα. Τι ισχυριζόμαστε; Για να φύγετε τι έχει συμβεί στα αλήθεια; Έχετε υποτιμήσει πλήρως το γεγονός. Ο λόγος που ο Σαρωνικός καταστράφηκε είναι γιατί το Υπουργείο Εμπορικής Ναυτιλίας και προσωπικά ο Παναγιώτης Κουρουμπλής και ο Υφυπουργός του με όλη την ηγεσία από κάτω υποτίμησαν παντελώς αυτό το ατύχημα. Γι’ αυτό τους ξέφυγε η πετρελαιοκηλίδα.

Υπάρχει και απόδειξη. Θα σας διαβάσω, κυρίες και κύριοι, για να τα ακούσετε. Ο κ. Παναγιώτης Κουρουμπλής την Τρίτη 12 Σεπτεμβρίου –προσέξτε, το ναυάγιο έγινε την Κυριακή τα ξημερώματα- στις 10.24΄ μιλάει στον «REAL FM»: «Υπάρχουν τρείς χιλιάδες διακόσιοι τόνοι…». Τώρα μας είπατε για περίπου τεσσεράμιση χιλιαδες τόνους, δηλαδή, δυόμιση χιλιάδες μαζούτ και δυόμιση χιλιάδες τόνους για ντίζελ και τα υπόλοιπα. Άρα μιλάμε για πάνω από πέντε χιλιάδες τόνους. Άρα, την Τρίτη, τρεις μέρες μετά το ναυάγιο δεν είχατε ιδέα πόσο είχε μέσα. Το προσπερνάω αυτό.

Και συνεχίζει ο κ. Παναγιώτης Κουρουμπλής: «Ωστόσο δεν υπάρχει κανένας κίνδυνος για διαρροή». Αυτό το λέτε και ενημερώνετε τον ελληνικό λαό σχεδόν τρεις μέρες μετά το ατύχημα. Βγαίνει ο αρμόδιος Υπουργός και ενημερώνει τον ελληνικό λαό τρεις μέρες μετά ότι δεν υπάρχει κανένας κίνδυνος για διαρροή.

Και προσέξτε το ακόμα καλύτερο. Την επομένη μέρα, την Τετάρτη στις 13 του μηνός στις 15.30΄ πάλι στον «REAL FM» στην εκπομπή του κ. Στραβελάκη –έπαιξε στο κεντρικό δελτίο- είπε: «Υπάρχουν διάσπαρτα μόνο ιριδίζοντα τμήματα στα βαθιά. Δεν έχει φτάσει στον Άγιο Κοσμά, όπως λένε». Και μετά από λίγο, για όσους ακούν το σταθμό, βγήκε ο Δήμαρχος Πειραιά ο κ. Μώραλης και άρχισε να φωνάζει και να λέει ότι έχει φτάσει στον Πειραιά και πηγαίνει προς τους άλλους δήμους του Σαρωνικού.

Δηλαδή, για να το καταλάβουμε. Έχουμε έναν Υπουργό που συμβαίνει επί Υπουργίας του το ατύχημα. Σηκώνεται και φεύγει αφού έχει γίνει το ατύχημα, προφανώς υποτιμώντας παντελώς το γεγονός. Επειδή έχει υποτιμήσει το γεγονός, έχει ασκήσει πλημμελή έλεγχο σε όλη αυτήν την επιχείρηση. Επειδή έχει ασκήσει πλημμελή έλεγχο σε αυτήν την επιχείρηση, το φράγμα το οποίο βάζουν είναι πάρα πολύ μικρό και η πετρελαιοκηλίδα αρχίζει να φεύγει. Ο ίδιος δεν έχει ιδέα τι του γίνεται. Σε αλλεπάλληλες συνεντεύξεις λέει άρες, μάρες, κουκουνάρες. Φτάνει το μαζούτ στις παραλίες της Αττικής και τότε ξυπνάει το Υπουργείο και αρχίζει να παίρνει τηλέφωνο τους δημάρχους στις παραλίες, τον κ. Παπανικολάου, τον δήμαρχο Ελληνικού, τον δήμαρχο Αλίμου και τον δήμαρχο Παλαιού Φαλήρου.

Φυσικά εάν το Υπουργείο είχε καταλάβει από τη Δευτέρα ότι τους έχει φύγει η κηλίδα, θα μπορούσαν να είχαν πάει να βάλουν φράγμα μπροστά στις παραλίες της Αττικής και να εμποδίσουν να φτάσει η μόλυνση στην ακτή. Λέτε συνέχεια για το νερό. Το νερό θα το καθαρίσετε σε κάποιο χρονικό διάστημα. Η ακτή είναι που θα πάρει πολλά χρόνια να καθαριστεί. Γιατί έχει ποτίσει πια εκεί το μαζούτ και έχει καταστρέψει την Αττική για πάρα πολλά χρόνια, γιατί εσείς δεν κάνατε καλά τη δουλειά σας. Θα το είχαμε προλάβει, εάν ήσασταν εκεί.

Πάμε τώρα κυρίες και κύριοι, στο μείζον, που κατά τη γνώμη μου μετά από αυτό που θα πω, κυρίες και κύριοι συνάδελφοι του ΣΥΡΙΖΑ -και θα σας το αποδείξω- εάν πραγματικά δεν σηκωθείτε να ζητήσετε εσείς την παραίτηση του κ. Κουρουμπλή η ντροπή είναι όλη δική σας.

Έγινε όλη η φασαρία για τον EMSA, πότε ζητήθηκε, πότε δεν ζητήθηκε, αν ζητήθηκε. Μάλιστα! Προχθές ο Υπουργός έχει μία ομιλία στην επιτροπή Περιβάλλοντος. Φαντάζομαι όλοι δεχόμαστε ότι ένας Υπουργός θέλει να ενημερώσει υπεύθυνα και σωστά τον ελληνικό λαό και όχι να πει ψέματα και μάλιστα ενώπιον του αρχηγού της Αντιπολιτεύσεως. Διαβάζω, λοιπόν, από τα Πρακτικά: «Παναγιώτης Κουρουμπλής: Ο αξιότιμος Πρόεδρος της ΝΔ είπε στην Θεσσαλονίκη ότι καθυστερήσαμε να ζητήσουμε τη βοήθεια του σκάφους του EMSA. Συγγνώμη, κύριε Πρόεδρε, αλλά δεν σας έχουν ενημερώσει καλά οι συνεργάτες σας για άλλη μία αφορά. Θα σας πω, λοιπόν, ότι υπήρξε επαφή. Η ενημέρωση, που είχαμε ήταν ότι το σκάφος ήταν σε αποστολή. Έφτασε την Τρίτη το απόγευμα στον Πειραιά, ξεφόρτωσε και από τη στιγμή που ήταν πλέον διαθέσιμο ζητήθηκε η συνδρομή του» κ.λπ.. Ισχυρίστηκε, δηλαδή, ενώπιόν σας –και εσάς κορόιδεψε- ο κ. Κουρουμπλής ότι ο λόγος που δεν ζητήθηκε η βοήθεια του σκάφους ήταν γιατί έφτασε από την αποστολή που ήταν την Τρίτη το απόγευμα.

Προσέξτε, βάσει της συμβάσεως με τον EMSA των ιδιωτικών εταιρειών όταν αιτείται το κράτος-μέλος συνδρομή είναι υποχρεωμένο το σκάφος να είναι στη διάθεση του κράτους-μέλους σε εικοσιτέσσερις ώρες ό,τι άλλη αποστολή και να έχει. Αυτό λέει ο κανονισμός, πρέπει να φτάσει σε εικοσιτέσσερις ώρες. Άρα ασχέτως τι αποστολή είχε ή όχι το σκάφος εάν το ζητάγανε από την Κυριακή τη Δευτέρα το σκάφος θα επιχειρούσε.

Αλλά, ας υποθέσουμε ότι αυτά που λέει ο κ. Κουρουμπλής είναι αλήθεια. Καταθέτω, κυρίες και κύριοι, για τα Πρακτικά της Βουλής το επίσημο στίγμα του σκάφους. Οι ώρες που βλέπετε είναι συν τρεις ώρες γιατί εδώ είναι η παγκόσμια ώρα. Συν τρεις ώρες είναι η τοπική ώρα. Το σκάφος έφτασε στο Πέραμα τη Δευτέρα 11.9 στις 14.30΄ το μεσημέρι. Το σκάφος έφτασε τη Δευτέρα 11 Σεπτεμβρίου για το οποίο ο κ. Κουρουμπλής ενημέρωσε ψευδώς τη Βουλή και εσάς προχθές ότι έφτασε την Τρίτη το βράδυ. Όλο το στίγμα είναι εδώ. Και έχω τυπώσει, κύριε Κουρουμπλή, για τον άλλο Υπουργό τώρα, τον κύριο Υφυπουργό, επειδή είπε «το σκάφος ήταν μεγάλο δεν μπορούσε να πάει εκεί» κ.λπ. όλο το στίγμα, τη διαδρομή που ακολούθησε, για να φτάσει στις 11 Σεπτεμβρίου στο Πέραμα. Πέρασε μέσα από το ναυάγιο. Εδώ είναι οι δορυφορικές φωτογραφίες. Τις καταθέτω και αυτές.

(Στο σημείο αυτό ο Βουλευτής κ. Άδωνις - Σπυρίδων Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή έχουμε απορρυπαντικό σκάφος, το καλύτερο που έχουμε στη διάθεσή μας, περνάει μέσα από το ναυάγιο, δεν ενημερώνει κανένας τον EMSA ότι αυτό το πλοίο το χρειαζόμαστε αμέσως, όταν ξέρετε, κύριε Δρίτσα, ότι σε τέτοιες περιπτώσεις μετράνε τα λεπτά όχι οι ημέρες.

Λέει συνέχεια ο κ. Κουρουμπλής «δεν χρησιμοποιούμε χημικά». Ποιος χρησιμοποίησε χημικά; Η ευρωπαϊκή οδηγία απαγορεύει να χρησιμοποιήσουμε χημικά, δεν είναι δική σας η απόφαση. Είναι απόφαση της Ευρώπης να μην χρησιμοποιήσει χημικά. Τι μας λέτε εδώ ως μεγάλη σας επιτυχία; Ότι εφαρμόζετε τον ευρωπαϊκό κανονισμό;

Εδώ μιλάμε, κύριε Φίλη, για λεπτά και ο άνθρωπος το έκρυβε ημέρες. Ξέρετε ποια είναι η μόνη λογική εξήγηση; Το σκάφος αυτό ανήκει σε έναν ιδιώτη και έχει σύμβαση με τον EMSA. Πράγματι, αν τηλεφωνήσαν στον ιδιώτη και τους είπε ο ιδιώτης «Παναγιώτη, κάνε μου μία χάρη. Ζήτα το δύο ημέρες μετά για να μη χαλάσω τη δουλειά που κάνω και χάσω τα λεφτά» τότε, ναι, τότε δικαιολογείται να έχει στείλει το αίτημα δύο ημέρες μετά, αν θες να εξυπηρετήσεις τον ιδιώτη, κύριοι της Αριστεράς. Εάν, όμως, έχεις ως πρώτο σου μέλημα τον πολίτη, το περιβάλλον, την οικολογία και τη φύση, όπως λέγατε εσείς ψευδόμενοι τόσα χρόνια, -και ισχυρίζομαι το ψευδόμενοι γιατί μετά από αυτά τα χαρτιά που σας κατέθεσα, κύριε Δρίτσα, οποιοσδήποτε Υπουργός της Νέας Δημοκρατίας ή του ΠΑΣΟΚ τα είχε κάνει αυτά θα ζητούσατε την εκτέλεσή του στο Σύνταγμα- δεν έρχεστε εδώ να μας λέτε «Δείξτε πολιτικό πολιτισμό».

Κλείνω, κύριε Πρόεδρε.

Όσο σας ακούω να μιλάτε για τον πολιτικό πολιτισμό τρελαίνομαι. Θυμάμαι τις εποχές του «ΣΑΜΙΝΑ», ας πούμε, που όταν βγήκε να παραιτηθεί ο Παπουτσής βγαίνατε οι του ΣΥΡΙΖΑ και λέγατε «Μα, δείξτε πολιτικό πολιτισμό. Μην παραιτηθείτε αμέσως. Κρατηθείτε λίγο να δούμε». Τέτοια λέγατε; «Ουαί υμίν Φαρισαίοι υποκριτές»!

Για την καταστροφή έχει ευθύνη το Υπουργείο Εμπορικής Ναυτιλίας, έχει ευθύνη προσωπικά ο Υπουργός και ο Υφυπουργός και έχετε από εδώ και μπρος ευθύνη και εσείς, που όλα τα ξέρετε και κάνετε τα στραβά μάτια για την καρέκλα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ κ. Λοβέρδος για έξι λεπτά.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, έχουν ακουστεί, σε ό,τι αφορά τα πραγματικά περιστατικά αυτής της θλιβερής ιστορίας, τα πάντα, και εντός Αιθούσης και έξω από αυτήν. Ωστόσο, ακούγοντας την απολογία του Υπουργού, αναρωτιέται κανείς με πολύ εύλογο τρόπο με ποιο ηθικό δικαίωμα μπορεί να μιλά με αυτόν τον τρόπο που μίλησε και πόσες οκάδες πολιτικού κυνισμού έχει για να πει αυτά που είπε και να πει αυτά που είπε στρογγυλοκαθισμένος στη θέση του Υπουργού, χωρίς να έχει παραιτηθεί.

Επί τρία χρόνια στην Αίθουσα αυτή, ισχυρίζομαι ότι αυτή η Κυβέρνηση είναι η μόνη Κυβέρνηση της κρίσης που έχει να αντιμετωπίσει μόνο την πραγματικότητα. Γιατί οι προηγούμενες κυβερνήσεις της κρίσης είχαν να αντιμετωπίσουν και όλο το πολιτικό σύστημα απέναντί τους, τους προπηλακισμούς, το ξύλο, τις μομφές, τα υπονοούμενα, τις ευθείες κατηγορίες, που δημιουργούσαν ένα ασφυκτικό περιβάλλον για να λειτουργήσει κανείς. Τούτη εδώ η Κυβέρνηση είναι αντιμέτωπη μόνο με την πραγματικότητα, με τα προβλήματα του τόπου, απέναντι στα οποία σχεδόν καθολικά ναυαγεί.

Δυστυχώς, κύριε Υπουργέ, δεν είστε Υπουργός επί θεμάτων κεντροαριστεράς, όπως επί τρία χρόνια έχετε ζήσει στις τρεις υπουργικές θέσεις από τις οποίες περάσατε. Εν προκειμένω, είστε Υπουργός Ναυτιλίας και το πρόβλημά σας είναι η μόλυνση του Σαρωνικού και το ναυάγιο, η οικολογική και οικονομική καταστροφή. Χωρίς την πίεση της Αντιπολίτευσης, μόνο κάτω από την πίεση των γεγονότων τα χάσατε, κι εσείς και ο Υφυπουργός. Τα χάσατε τελείως. Και η αντιφατικότητα των δηλώσεών σας είναι απόδειξη γι’ αυτόν τον ισχυρισμό. Τα έχετε χαμένα, ακόμη χαμένα. Λέτε διάφορα πράγματα, για το παρελθόν, για το μέλλον, τι θα κάνετε, τι γίνεται. Τι όμως κάνατε εσείς επί τρία χρόνια ως Κυβέρνηση δεν λέτε. Και για ένα θέμα, κυρίες και κύριοι Βουλευτές, που πέρα από την ανθρώπινη και την οικονομική του διάσταση έχει ως πρόσημο τα οικολογικά θέματα, την οικολογία. Έχετε Υπουργούς και Βουλευτές από τον χώρο της οικολογίας και είσαστε ένα κόμμα που έχετε αφιερωθεί επί πολλά χρόνια, τουλάχιστον στα λόγια, στα θέματα αυτά. Μάλιστα, ο Πρωθυπουργός σήμερα, στην Κρήτη, μας λέει ότι η οικολογία είναι στο επίκεντρο των πολιτικών σας. Αλλά είστε ένα ψευδοκόμμα, σε σχέση και με τα οικολογικά. Ψέματα λέτε. Δεν πιστεύετε σε αυτούς τους ισχυρισμούς και αυτό αποδείχθηκε από όσα έχετε κάνει μέχρι στιγμής και στην περίπτωση του Σαρωνικού.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Κύριε Υπουργέ, σας άκουσα προσωπικά ή διάβασα, τη Δευτέρα νομίζω –και το διάβασα με ανακούφιση- να λέτε ότι το 95% του πετρελαίου, του μαζούτ, είναι εγκλωβισμένο, άρα δεν έχουμε κινδύνους διαρροής, και αρχίζει ή άρχισε η απάντληση. Αυτός ο Υπουργός που μιλάει με αυτόν τον τρόπο στέλνει ένα μήνυμα σε όλους, σε εμένα που είμαι πολίτης και Βουλευτής της Β΄ Αθηνών, στους δημάρχους, στον κρατικό μηχανισμό, στα άλλα μέλη της Κυβέρνησης, στους πάντες, ότι είναι το θέμα υπό έλεγχο, και αυτό λειτουργεί ανακουφιστικά.

Αλλά δεν ήταν αλήθεια, ήταν ψέματα! Και δεν υποστηρίζω ότι είπατε σκοπίμως ψέματα. Υποστηρίζω όμως -και έχω τα γεγονότα που αποδεικνύουν των επιχειρημάτων μου το αληθές- ότι δεν είχατε οργανώσει έναν προσωπικό μηχανισμό που θα σας βοηθούσε σε περίπτωση κρίσης. Δεν αναφέρομαι στους μηχανισμούς που τα Υπουργεία και οι θεσμοί τους έχουν οργανώσει, όχι. Αναφέρομαι σε εσάς προσωπικά. Και με την εμπειρία που έχω, όταν έχεις στην αρμοδιότητά σου θέματα επικίνδυνα, φροντίζεις πρώτα απ’ όλα για ό,τι σου συμβεί να πάρεις από ανθρώπους που εμπιστεύεσαι απόλυτα την απόλυτα ορθή ενημέρωση. Και είχατε λάθος ενημέρωση, της οποίας κάνατε αναπαραγωγή.

Αντί να πείτε ότι «έχω ευθύνη σε αυτό» και η πολιτική ευθύνη στην πολιτική σημαίνει παραίτηση, τι κάνετε; Θέλετε να οργανώσετε εσείς την απόδοση ευθυνών σε άλλους. Ο υπεύθυνος οργανώνει την απόδοση ευθυνών σε άλλους! Αυτά τα πράγματα δεν είναι δυνατόν!

Ψελλίζετε, δεν μιλάτε και η πολιτική ανυποληψία, που είναι πια το πρόσημό σας, ωθείται καθημερινά από την μαύρη κηλίδα του Σαρωνικού. Ακούσαμε κατά κόρον και μέχρι ναυτίας έωλες δικαιολογίες, εξωπραγματικές θεωρίες, αλλά μία φράση ειλικρινή, ότι «είμαι υπεύθυνος και φεύγω», δεν ακούσαμε και ενώ όλοι ξέρουμε ότι ευθύνεστε για ανεπίτρεπτη ολιγωρία.

Την ανακολουθία των γεγονότων, την οποία επικαλείστε, δεν την χρειάζομαι, την έχουν πει άλλοι συνάδελφοι, την λένε τα μέσα ενημέρωσης, τη λέει όλος ο κόσμος. Εγώ ως Βουλευτής της περιφέρειας αυτής, κυρίες και κύριοι Βουλευτές, έχω ζήσει επί δεκαεπτά χρόνια αγώνες των Κυβερνήσεων, της Βουλής, των δημάρχων, των κατοίκων της περιοχής για να γίνει αυτή η περιοχή κτήμα των ανθρώπων. Αυτά, που τα τελευταία χρόνια ζούμε, -ζούσαμε γιατί τα σταματήσατε- από το Φάληρο και μετά και μέχρι το τέλος αυτής της γραμμής, να βλέπεις κόσμο, που απολαμβάνει τη θάλασσά του, που ζει καλύτερα λόγω του ότι άνοιξε η θάλασσα στους ανθρώπους, λόγω του ότι δούλεψε η Ψυττάλεια με όλα τα προβλήματα, που είχε -και τα έχω ζήσει λεπτό με λεπτό-, όλη αυτή την επιτυχία, που σε λίγο καιρό θα μπορούσαμε να πούμε ότι θα αποκτήσουμε και εμείς τη Ριβιέρα μας, αν αυτό έφτανε μέχρι τον Πειραιά, λίγο ήθελε ακόμη.

Παρένθεση: Πολεμήσατε όλα τα έργα εκεί. Θυμάμαι τι άκουγα ως Βουλευτής της περιοχής, που επιδοκίμαζα την επένδυση -που δεν είναι οικονομική επένδυση- την αλλαγή του χώρου του Ιπποδρόμου από έναν χώρο βρωμιάς στο Ίδρυμα «Σταύρος Νιάρχος», αυτό που έγινε, που πάτε και το καμαρώνετε. Θυμάμαι τι άκουσε ο Δήμαρχος Ασκούνης τότε και τι άκουγα και εγώ, που ήμουν υποστηρικτής. Σε ομιλία μου στο Αναψυκτήριο της περιοχής πριν από δύο μήνες διηγήθηκα αυτές τις ιστορίες εν μέσω ανθρώπων, που κολυμπούσαν δωρεάν, που έπιναν τον καφέ τους, που έπαιζαν τα παιδιά τους. Έτσι ήταν οι περιοχές αυτές;

Σε αυτή την πορεία και εσείς παραλάβατε και κάνατε τον Σαρωνικό «μαύρη» θάλασσα, όπως έχουν πει πολλοί. Επίσης, θέλω να σας θυμίσω ότι θέλατε να κάνετε και δικαστήρια εκεί. Είχατε ψηφίσει νόμο εδώ να πάνε δικαστήρια για μεγάλες δίκες, πού; Απέναντι από το Ίδρυμα «Σταύρος Νιάρχος». Το πήρατε πίσω με τροπολογία δική μας, που δεν θέλατε να την ψηφίσετε, και βάλατε τον κ. Καμμένο να το προτείνει και το ψηφίσατε τότε.

Δεν τα εκτιμάτε αυτά. Ψέματα λέτε ότι είστε υπέρ της οικολογίας. Λόγια είναι αυτά για ψηφαλάκια. Ηθικό ναυάγιο, λοιπόν! Ναυάγιο στον Σαρωνικό, καταστροφή στον Σαρωνικό και ηθικό ναυάγιο από το οποίο δεν φροντίζετε με μια παραίτηση να διασώσετε το κύρος της Κυβέρνησης και την αξιοπρέπεια των Βουλευτών σας, στους οποίους χορηγείτε ενημέρωση και οι άνθρωποι την αναπαράγουν και εκτίθενται.

Άκουσα Βουλευτή σας να λέει ότι οι δύτες δεν πέφτουν την νύχτα και μετά εσείς λέγατε άλλα. Εσείς λέγατε το ένα, λέγατε και το άλλο. Άκουσα άλλον να λέει ότι ενημερωθήκατε πάρα πολύ αργά και γι’ αυτό καθυστέρησε να αντιδράσει ο μηχανισμός.

Άκουσα τα πάντα από ανθρώπους, που ήθελαν να σας υποστηρίξουν, αλλά θα κλείσω, κύριε Υπουργέ, με μία εμπειρία. Εδώ πριν από λίγες ημέρες, κυρίες και κύριοι Βουλευτές, τρεις Υπουργοί της Κυβέρνησης με ευκαιρία τον κοινοβουλευτικό έλεγχο με επίκαιρη επερώτηση της Δημοκρατικής Συμπαράταξης αρνήθηκαν να σας υποστηρίξουν. Έβαλε θέμα για εσάς η κ. Γεννηματά, αρνήθηκαν να σας υποστηρίξουν, δύο φορές τους κάλεσα και δεν σας υποστήριξαν. Σήμερα η Κοινοβουλευτική σας Ομάδα που έχει μία παρουσία σήμερα εδώ, δεν χειροκρότησε τον λόγο σας, δύο-τρεις μόνο χειροκρότησαν. Υπάρχει πρόβλημα και στην πολιτική οι εντάσεις με έναν τρόπο εκτονώνονται, όταν υπάρχουν θέματα τόσο βαρέων πολιτικών ευθυνών: Με τις παραιτήσεις σας.

Είναι στη διακριτική σας ευχέρεια, κύριε Υπουργέ. Απαλλάξτε τον πολιτικό διάλογο από θέματα που σας αφορούν ως Υπουργείο, ως ηγεσία του Υπουργείου. Η υπόθεση του Σαρωνικού θα τραβήξει χρόνια και σ’ αυτά τα χρόνια πρέπει να γίνει το καλύτερο δυνατό. Όσο αναγκάζεστε, μέρα με τη μέρα, προκειμένου να καλύψετε τα λάθη της προηγούμενης, να κάνετε καινούργια, τόσο καθυστερεί αυτό που η Ελλάδα έχει ανάγκη να γίνει. Να τελειώνουμε με αυτήν την ιστορία, όσο μπορούμε αρτιότερα.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ.

Τον λόγο έχει ο Κοινοβουλευτικός Εκπρόσωπος του Λαϊκού Συνδέσμου - Χρυσή Αυγή κ. Παναγιώταρος, για έξι λεπτά. Με ανοχή κι εσείς.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κύριε Υπουργέ, για τα Πρακτικά, για να το θυμούνται και οι επόμενες γενιές, καταθέτω τη φωτογραφία αυτής της αφελούς –ηλίθιας, θα έλεγα- που σας άκουσε και πήγε για μπάνιο και βγήκε γεμάτη πίσσες. Άκουσε εσάς, άκουσε τον κ. Παπαχριστόπουλο, άκουσε τον κ. Σαντορινιό, άκουσε τον Αντιπεριφερειάρχη Νοτίου Τομέα, τον κ. Χατζηπέρο, που όλοι έλεγαν «μπορείτε να πάτε να κάνετε μπάνιο άφοβα».

(Στο σημείο αυτό ο Βουλευτής της Χρυσής Αυγής κ. Ηλίας Παναγιώταρος καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλήθεια, σε μία ακόμα περίπτωση κρίσης, όπως αυτή πριν από λίγες εβδομάδες με τις φωτιές, όπου όλοι έψαχναν να βρουν τον Πρωθυπουργό και κανείς δεν τον έβρισκε, όπως αυτή τον χειμώνα με τις πλημμύρες που πνιγόντουσαν άνθρωποι και λέγατε «όλα καλά», όπως αυτή που μια γυναίκα έφυγε από το Καματερό και έπεσε σε ένα ρέμα, το οποίο ήταν υπό κατασκευή, υποτίθεται, και βρέθηκε στην Φρεαττύδα ή όπως αυτή με τους σεισμούς στην Κω, στη Λέσβο, όπου και εκεί δεν κάνατε τίποτα και ήταν οι Έλληνες ήταν έξω στα παγκάκια, την ίδια ώρα που οι λαθρομετανάστες είχαν φως, νερό, τηλέφωνο, κουβέρτες, τα πάντα, εσείς που ήσασταν; Έτσι και τώρα, λοιπόν, είστε άφαντοι και ο ένας προσπαθεί να κρυφθεί πίσω από τον άλλον. Και φανταστείτε να ήσασταν Αξιωματική ή απλά Αντιπολίτευση, θα είχατε σηκώσει και τις πλάκες των πεζοδρομίων γι’ αυτήν την τεράστια οικολογική καταστροφή.

Εσείς που λέγατε ότι στον Βοτανικό έχει κορμοράνους και σταματούσατε οποιαδήποτε προσπάθεια να γίνει το οτιδήποτε, εσείς που τα ίδια πράττατε ως Αντιπολίτευση για τη Φιλαδέλφεια και το γήπεδο της ΑΕΚ κ.λπ., τώρα οι συνιστώσες σας, τα στελέχη σας, οι Υπουργοί σας «μούγκα»! «Μούγκα» στην κυριολεξία! Όχι μόνο «μούγκα», αλλά ακούσαμε και τι είπε ο κ. Τσιρώνης, ότι γι’ αυτήν τη μεγάλη πετρελαιοκηλίδα, την οικολογική καταστροφή του παράκτιου μετώπου της Αττικής, φταίει αυτή η άτιμη η κοινωνία που χρησιμοποιεί πετρέλαιο, ενώ θα έπρεπε να χρησιμοποιεί, δεν ξέρω εγώ, τι άλλο.

Κύριε Κουρουμπλή, πριν από λίγο είπατε -και προφανώς αναφερόσασταν στην Αξιωματική Αντιπολίτευση, γιατί αυτή σας ενδιαφέρει, γιατί απ’ αυτήν κινδυνεύετε- ότι θα πρέπει να έχουν αίσθημα ευθύνης. Μιλήσατε για αυτοκριτική για όσους έχουν κυβερνήσει κατά το παρελθόν. Βέβαια και εσείς κυβερνούσατε πολλά χρόνια ως στέλεχος του ΠΑΣΟΚ από πάρα πολλές θέσεις. Μιλήσατε για μνήμη χρυσόψαρου.

Θα υπενθυμίσουμε, λοιπόν, και σε εσάς και σε πολλούς άλλους πολλά πράγματα. Θα ξεκινήσουμε με μερικές από τις δηλώσεις σας των τελευταίων ημερών, δηλώσεις οι οποίες είμαστε σίγουροι ότι τώρα που αρχίζουν οι διάφορες χιουμοριστικές εκπομπές στην ελληνική τηλεόραση θα παίζουν συνεχώς.

Είχατε πει τις πρώτες ημέρες, τις πρώτες ώρες, «τα υπόγεια» -εννοούσατε τα υποθαλάσσια ρεύματα- «κινούν την πετρελαιοκηλίδα» και δεν ξέρατε πού θα κινηθούν, για να λάβετε τα μέτρα σας.

Κατ’ αρχάς, η πετρελαιοκηλίδα, το μαζούτ, έχει μικρότερο ειδικό βάρος από το νερό και βρίσκεται στην επιφάνεια, ειδικότερα τις πρώτες ώρες και θα μπορούσατε κάλλιστα με ένα εναέριο μέσο να έχετε λάβει τα απαραίτητα μέτρα.

Είπατε ότι ήταν μεγάλη ατυχία που το ναυάγιο έγινε βράδυ. Τότε να ζητήσουμε από σεισμούς, λιμούς και καταποντισμούς να γίνονται ώρες που βολεύουν την Κυβέρνηση και τις υπηρεσίες, ό,τι έχει μείνει απ’ αυτές τις υπηρεσίες του ελληνικού κράτους.

Είπατε -τη δεύτερη μέρα, νομίζω- ότι το πλοίο σφραγίστηκε. Εννοούσατε ότι στεγανοποιήθηκε. Σήμερα μας είπατε ότι αυτό έγινε πριν από τρεις ημέρες.

Είπατε στους Έλληνες πολίτες να κάνουν μπάνιο άφοβα και οι Υπουργοί της ίδιας Κυβέρνησης σας διαψεύδουν συνεχώς, καθημερινά, όπως και η πραγματικότητα.

Σε μία ραδιοφωνική συνέντευξη που σας έπαιρνε ένας δημοσιογράφος, στην εκπομπή του κ. Τράγκα νομίζω, όταν σας ρώτησαν αν θα παραιτηθείτε, αναγκαστήκατε να πείτε ότι «ναι, η παραίτησή μου βρίσκεται στα χέρια του Πρωθυπουργού». Δεν είχατε να πείτε κάτι άλλο. Φυσικά, δεν είχατε υπ’ όψιν σας, ούτε κατ’ ελάχιστον, καμμία παραίτηση, διότι αυτά συνέβαιναν άλλες εποχές, όπου υπήρχε και λίγη τσίπα, πολιτική και όχι μόνο, για όλα όσα θα μπορούσαν να συμβούν.

Είπατε ότι σε ένα μήνα όλα θα είναι καλά. Εν τω μεταξύ, έχουν περάσει δεκαπέντε ημέρες. Για να δούμε, σε δεκαπέντε ημέρες θα είναι όλα καλά, κύριε Υπουργέ, ή θα είναι χειρότερα;

Είπατε ότι κάποιες παραλίες καθαρίζονται και να πάμε να τις δούμε. Ναι, αλλά κάθε τόσο το κύμα φέρνει πάλι μαζούτ, κηλίδες ή οτιδήποτε άλλο και ξανά μανά από την αρχή.

Είπατε ότι ήσασταν αποτελεσματικοί. Το βλέπουμε, το βλέπει όλη η Ελλάδα. Το βιώνουν οι πολίτες της Αθήνας και ειδικότερα των νοτίων περιοχών της Αττικής και της Σαλαμίνας.

Σήμερα είπατε ότι δεν έχετε συμφέροντα. Μα, εάν δεν κάνω λάθος, ο κ. Βαξεβάνης πήγε να ενοχοποιήσει κάποιους από την εφημερίδα του, αλλά έκανε ένα μοντάζ και άλλαξε έναν, ένα γνωστό δικό σας στέλεχος, ο οποίος ήταν και αυτός ο οποίος κανόνιζε, απ’ ό,τι λένε, και τα deals της εταιρείας για το ποιος θα μεταφέρει πού, τι και πώς. Να μην αρχίσουμε να λέμε ονόματα, γνωρίζετε πάρα πολύ καλά.

Είπατε ότι βρήκαμε την ευκαιρία να χτυπήσουμε τον Κουρουμπλή, εννοώντας όλους όσους σας ασκούν κριτική για αυτά τα τραγελαφικά τα οποία είπατε, για την απίστευτη ολιγωρία την οποία δείξατε ως Υπουργείο. Ναι, μπορεί να μην δείξατε εσείς προσωπικά, που και εσείς βέβαια δείξατε με τη στάση σας και τα λεγόμενά σας, αλλά το αποτέλεσμα δείχνει ότι όλα έγιναν τραγικά. Φανταστείτε εάν δεν ήταν ένα σαπάκι, αλλά ήταν ένα μεγάλο δεξαμενόπλοιο τι θα είχε γίνει. Δηλαδή, εάν είσαστε επιτυχημένοι και σωστοί τώρα, όπως λέτε, τι θα έπρεπε να είχε γίνει, εάν ήταν αποτυχία, να είχε φτάσει η πετρελαιοκηλίδα στην Ακρόπολη; Δεν καταλαβαίνουμε, κύριε Υπουργέ, τι εννοείτε.

Είπατε με έμμεσο και άμεσο τρόπο ότι δεν έχει ευθύνη το Υπουργείο, ότι φταίει το Λιμενικό -είναι εδώ παρόντες τα στελέχη του Λιμενικού- ότι είναι οι ιδιώτες, είναι ο ένας, είναι ο άλλος. Μα, εσείς είσαστε ο πολιτικός προϊστάμενος όλων όσων προσπαθείτε με έμμεσο ή άμεσο τρόπο να κατηγορήσετε ότι φταίνε οι άλλοι και δεν φταίτε εσείς. Γιατί και ο Κώδικας του Δημοσίου Ναυτικού Δικαίου αυτό λέει και μάλιστα λέει ότι το Υπουργείο, αφού λάβει γνώση ότι πλοίο εναυάγησε ή βρίσκεται εν κινδύνω, συντονίζει και κατευθύνει τις υπό τις οικείες λιμενικές αρχές αναληφθείσες ως άνω ενέργειες προς διάσωση των επιβαινόντων, παρέχει δε αυτοίς πάσα δυνατή συνδρομή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου για λίγο ακόμα.

Εδώ θα ήθελα να πω και κάτι άλλο για τον ρόλο που έχει η Περιφέρεια Αττικής, η οποία συνεχώς σε όποιο μεγάλο πρόβλημα παρουσιάζεται στην Αττική λειτουργεί ως σάκος του μποξ, για να απορροφά τους κραδασμούς. Είδαμε να βγαίνουν και να προσπαθούν να «γλυκάνουν» λίγο το πράγμα, είδαμε και τις δηλώσεις τους, αλλά η πραγματικότητα σας διαψεύδει οικτρά και κατηγορηματικά. Η ουσία είναι ότι ο κρατικός μηχανισμός κοιμόταν όρθιος. Μετά από τέσσερις ημέρες έγινε σύσκεψη στο Υπουργείο Εμπορικής Ναυτιλίας. Μετά από τρεις ημέρες καλέσατε τον EMSA. Ο Στρατός μετά από ημέρες ανέλαβε δράση και αυτός, όπως και το Πολεμικό Ναυτικό, που θα μπορούσε να βοηθήσει και όχι μόνο, για να συντονίσει τα ασυντόνιστα. Στις 18 Σεπτεμβρίου έγινε συγκρότηση του συντονιστικού οργάνου, δηλαδή πολλές ημέρες μετά.

Είστε υπεύθυνος, κύριε Υπουργέ, για ό,τι δεν έγινε, για τις καθυστερήσεις, για το ότι φύγατε, ενώ το πρόβλημα διογκωνόταν και οι δικαιολογίες σας είναι αστείες.

Επίσης, είστε υπεύθυνος εσείς και οι κρατικές υπηρεσίες που δείχνουν το μπάχαλο, το πόσο έχει ξεχαρβαλωθεί το ελληνικό δημόσιο και οι υπηρεσίες του, διότι μέχρι και τώρα που είπατε κάποια νούμερα, τι είχε μέσα το εν λόγω σκάφος, το «ΑΓΙΑ ΖΩΝΗ», την ποσότητα και τον τύπο του καυσίμου, δεν τα ξέρατε και είμαστε σίγουροι ότι και τώρα τα νούμερα που δώσατε θα σας διαψεύσουν λίαν συντόμως.

Κυβερνάτε πλέον δυόμισι χρόνια. Είναι πολύ μεγάλος χρόνος και δεν μπορείτε να ρίχνετε ευθύνες σε κανέναν άλλον που κυβερνούσε στο παρελθόν ότι δημιούργησε αυτό το χάος, διότι και εσείς δεν κάνατε τίποτα, για να διορθώσετε κάτι απ’ όλα αυτά. Δεν έχετε απορρυπαντική ασπίδα.

Βγήκατε σήμερα έτσι, για να πείτε ότι κάτι κάνετε, ότι δώσατε εντολή να ανοίξουν οι υποθέσεις λαθρεμπορίας των τελευταίων δέκα ετών. Την ίδια στιγμή, το πρώτο απορρυπαντικό σκάφος που έφτασε έκανε λαθρεμπόριο. Μιλάμε για απίστευτα πράγματα, για διάλυση στην κυριολεξία του κράτους!

Μέχρι και μειωμένο ασφάλιστρο για τη ρύπανση πλήρωνε αυτό το σαπάκι, στο οποίο εσείς, το Υπουργείο σας, έδινε τις δίμηνες παρατάσεις συνεχώς. Ναι, βρήκατε αυτό το αίσχος από τους προηγούμενους και τι κάνατε δυόμισι χρόνια, κύριε Υπουργέ; Τίποτα απολύτως!

Το Υπουργείο σας, λέτε, δεν είχε μηχανογράφηση. Και τι έγινε; Δυόμισι χρόνια είστε εκεί, κάντε μία μηχανογράφηση!

Το δεύτερο σκάφος, όπως είπαμε, και αυτό λαθρεμπορικό ήταν.

Είπατε, ποιος είναι ο κρυφός χρηματοδότης του «ΑΓΙΑ ΖΩΝΗ», που είχε παραγγείλει, που είχε πληρώσει το καύσιμο; Εσείς είσαστε Κυβέρνηση, γιατί δεν μας λέτε; Εμείς είμαστε υποχρεωμένοι να ξέρουμε, οι Έλληνες πολίτες;

Είπατε για τον EMSA, είπατε, είπατε. Αλήθεια, γιατί δεν υπήρξε περιορισμός της πετρελαιοκηλίδας στο σημείο του ναυαγίου, καθώς οι καιρικές συνθήκες ήταν τέλειες, άψογες; Γιατί δεν υπήρξαν προληπτικά μέτρα στις κοντινές περιοχές; Γιατί δεν υπήρξε συντονισμός από την πρώτη στιγμή, εκτός από το Λιμενικό, και των ιδιωτών ή της Περιφέρειας, των δήμων, του Στρατού, που όλα αυτά έγιναν μέρες μετά; Γιατί δεν υπήρξε επεξεργασία των περιβαλλοντικών δεδομένων, ανέμων, θαλασσίων ρευμάτων από την Εθνική Μετεωρολογική Υπηρεσία ή τις υπηρεσίες του Υπουργείου Περιβάλλοντος; Γιατί, γιατί, γιατί;

Ατελείωτα είναι τα «γιατί;», τα οποία, φυσικά, δεν μπορείτε να απαντήσετε και για τα οποία θα αναρωτιούνται οι εκατοντάδες επιχειρηματίες, που εμπλέκονται με το παράκτιο μέτωπο, από τον απλό ψαρά, από αυτόν που έχει νοικιάσει από το κράτος και πληρώνει πανάκριβα παραλίες, καταστήματα, ξαπλώστρες, οτιδήποτε άλλο, ταβέρνες, που πληρώνουν δημοτικούς φόρους, πληρώνουν οτιδήποτε, οι οποίοι καταστρέφονται και βλέπουνε ότι δεν μπορούν να κάνουνε σεφτέ. Δεν πάει ένας άνθρωπος σε ακτίνα δεκάδων χιλιομέτρων, κύριε Υπουργέ.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, ολοκληρώστε.

**ΗΛΙΑΣ ΠΑΝΑΓΙΩΤΑΡΟΣ:** Τελειώνω, κύριε Πρόεδρε.

Η ουσία είναι ότι είσαστε ένα απίστευτο ναυάγιο, άξιος συνεχιστής του ναυαγίου των προηγουμένων και δεν κάνετε τίποτα γι’ αυτό. Και όταν προσπαθείτε να πάτε να δικαιολογήσετε τα αδικαιολόγητα, κάνετε τα πράγματα χειρότερα. Η παραίτησή σας τότε -γιατί τώρα δεν έχει καμία αξία και να γίνει- θα μπορούσε τουλάχιστον να δείξει ότι έχετε και κάποιες ευαισθησίες, που όλα δείχνουν ότι δεν έχετε απολύτως καμμία!

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παναγιώταρο.

Ακολουθεί η Κοινοβουλευτική Εκπρόσωπος του ΚΚΕ κ. Διαμάντω Μανωλάκου.

Ορίστε, κυρία Μανωλάκου, έχετε τον λόγο για έξι λεπτά.

**ΔΙΑΜΑΝΤΩ ΜΑΝΩΛΑΚΟΥ:** Κοντά δύο βδομάδες πάνε να κλείσουν από το ναυάγιο κι, όμως, τίποτα νεότερο από τον κύριο Υπουργό: ούτε απαντήσεις στα ερωτήματα, ούτε για τα αίτια, αλλά ούτε και για τις ευθύνες που υπάρχουν, αφού δράμι δεν έχει απαντληθεί ακόμα και ο Αργοσαρωνικός είναι «μαυρισμένος».

Γιατί τόση συγκάλυψη για ένα ναυάγιο που έγινε με καιρό κάλμα, μπονάτσα, νηνεμία, όπου κανένα πλοίο δεν διατρέχει κίνδυνο; Κι όμως, βυθίστηκε και ρύπανε. Η ουσία είναι ότι συνεχίζει με τις ανεξέλεγκτες κηλίδες που έχουν διαφύγει και αρμενίζουν ανενόχλητες, γιατί δεν πάρθηκαν αμέσως τα αναγκαία μέτρα και χάθηκε πολύτιμος χρόνος. Στη συνέχεια αυτά τα μέτρα ήταν ανεπαρκή για το μέγεθος της καταστροφής.

Συγκαλύπτετε, κύριοι της Κυβέρνησης, ότι η κατάσταση σας ξέφυγε. Και τους εφοπλιστές θέλετε να συγκαλύψετε. Το Λιμενικό μπορεί να έφτασε έγκαιρα, χωρίς, όμως, μέσα, γιατί δεν υπάρχει κρατική μέριμνα για τέτοιες καταστάσεις που αφορά τον λαό, τους πολλούς. Ούτε οι κυβερνήσεις της Νέα Δημοκρατία και του ΠΑΣΟΚ, που κυβερνούσαν δεκαετίες, δεν ενδιαφερόντουσαν για στοιχειώδη κρατικό εξοπλισμό σε μέσα και ανθρώπους. Ας φωνάζει τώρα η Αξιωματική Αντιπολίτευση μόνο για την EMSA. Τσιμουδιά για κρατική μέριμνα ή για προστασία, αφού τέτοιες δαπάνες τις θεωρεί περιττές και τις πετσοκόβει.

Όμως, ούτε κι εσείς, κύριοι της Κυβέρνησης, ενδιαφερθήκατε. Εξάλλου, διατηρείτε ακέραιο ό,τι νομοθετικά και πρακτικά παραλάβατε, αφού αυτό συμφέρει τους εφοπλιστές, το κεφάλαιο. Και, μάλιστα, το ενισχύετε με την τροπολογία - «κινδύνου» που ετοιμάζετε, αφού θα είναι στα «νύχια» αποκλειστικά των ιδιωτών η προστασία της ανθρώπινης ζωής και του περιβάλλοντος στη θάλασσα, εξασφαλίζοντας έτσι περισσότερα ναυάγια. Είναι ντροπή και θράσος να το παρουσιάζετε σαν λύση.

Τα ψέματά σας είναι πολλά. Το πρώτο φράγμα που μπήκε, το έβαλε αρκετές ώρες αργότερα ο ιδιώτης γύρω από την πετρελαιοκηλίδα που σχηματίστηκε, ενώ γύρω από το πλοίο δεν μπήκε κανένα φράγμα, ούτε πρώτο, ούτε δεύτερο, ούτε τρίτο όπως λένε οι ειδικοί, ώστε με τη χρήση σύγχρονων αντιρρυπαντικών να διαλυθεί. Έτσι συνέχισε να ξερνάει πετρελαιοειδή και να ρυπαίνει ανεξέλεγκτα.

Πολύχρονες θα είναι οι επιπτώσεις στην υγεία των ανθρώπων, στους εργαζόμενους, στη διατροφική αλυσίδα. Κι όμως, καθησυχάζετε και παραπλανάτε. Και το κάνατε αμέσως μετά το ναυάγιο και το συνεχίζετε.

Ήδη όταν σας παίρναμε τηλέφωνο, μας λέγατε ότι μέσα σε δυο μέρες θα είναι όλα όπως ήταν πριν. Κι όμως, σας λέγαμε μιάμιση μέρα μετά ότι η μυρωδιά στο Φάληρο είναι αποπνικτική. Έχει φύγει από τη Σαλαμίνα και μικροεπαγγελματίες και ψαράδες είναι μέσα στην αγωνία αν θα επιβιώσουν οικονομικά, όπως και σε άλλες περιοχές.

Και ο Υπουργός μας έλεγε ότι την περασμένη Κυριακή θα μας έκανε περιοδεία με πλοίο και θα βλέπαμε με τα μάτια μας ότι θα ήταν όλα καθαρά.

Επιχείρηση συγκάλυψης. Γιατί; Για να κρύψετε ότι όλα είναι για τους εφοπλιστές. Υπέργηρα σαπάκια πλοία, πλωτά φέρετρα, που έχουν τελειώσει τον κύκλο ζωής και είναι παλιοσίδερα, κυκλοφορούν και κερδοφορούν. Είναι πολλά ακόμη. Μερικά κάνουν και λαθρεμπόριο πετρελαιοειδών. Αποδείχθηκε και πάνω στο ναυάγιο.

Ναι, είναι οι νόμοι της Νέας Δημοκρατίας και του ΠΑΣΟΚ, που τους εξασφαλίζουν πιστοποίηση αξιοπλοΐας. Ας ρωτάτε, κύριοι της Αξιωματικής Αντιπολίτευσης, γιατί πήραν παράταση τα ληγμένα. Την πήραν, γιατί εσείς τους την εξασφαλίσατε χρόνια πριν με νόμο. Το σκεπάζετε τώρα, κατηγορώντας την Κυβέρνηση ως ανίκανη.

Σας πληροφορώ ότι η Κυβέρνηση είναι ικανότατη στο να διατηρεί τους ίδιους, τους δικούς σας νόμους, γιατί όλοι είστε σούζα, απίκο στην ικανοποίηση των συμφερόντων των εφοπλιστών, από τη μείωση πληρωμάτων στις οργανικές θέσεις, που αντιστοιχούν στις ανάγκες των πλοίων, υπονομεύοντας έτσι την ασφάλεια στη θάλασσα, μέχρι την παροχή σε αφορολόγητο πετρέλαιο.

Στην αγροτιά, όμως, το κόψατε, όπως και το πετρέλαιο θέρμανσης το μειώσατε για τη φτωχολογιά. Είναι στα προαπαιτούμενα της τρίτης αξιολόγησης. Όμως, για τους εφοπλιστές το αφορολόγητο πετρέλαιο ζει και βασιλεύει. Και μερικοί, βεβαίως, κάνουν και λαθρεμπόριο. Σιγά που θα τους αγγίξει κανείς. Τα λαϊκά στρώματα, όμως, με νόμους τα φοροληστεύετε και με τους ηλεκτρονικούς πλειστηριασμούς ούτε σπίτι ούτε μικρομάγαζο τους αφήνετε.

Έτσι είναι. Γι’ αυτό αν και η Κοινοβουλευτική Ομάδα του ΚΚΕ τρεις φορές σας ζήτησε, με Αίτηση Κατάθεσης Εγγράφων, να ενημερωθεί για τις προκλητικές φοροαπαλλαγές που απολαμβάνουν οι εφοπλιστές, απάντηση δεν έχουμε πάρει.

Και συνεχίζετε προκλητικά αναγγέλλοντας την κατάργηση του Κλάδου Επιθεώρησης Εμπορικών Πλοίων του Υπουργείου Εμπορικής Ναυτιλίας, δηλαδή κατάργηση της πρόληψης, της μοναδικής κρατικής Ελεγκτικής Υπηρεσίας. Την παραδίνετε κι αυτήν στους ιδιώτες. Αλήθεια, ποιος θα τους ελέγχει αυτούς που θα δίνουν -ή καλύτερα, που θα πουλάνε- πιστοποιητικά αξιοπλοΐας σε καράβια που δεν πληρούν καμμία προϋπόθεση; Και, μάλιστα, το ονομάζετε αναβάθμιση του επιπέδου ναυσιπλοΐας. Ντροπή!

Αυτή είναι η ανάπτυξή σας: Φτώχεια, ανεργία, μόλυνση στη ζωή και στο περιβάλλον για το κέρδος των καπιταλιστών. Και, βέβαια, τις προτάσεις των ναυτεργατικών σωματείων τις πετάτε στα σκουπίδια.

Εμείς καταθέτουμε το Ψήφισμα της Γενικής Συνέλευσης της ΠΕΜΕΝ με προτάσεις για τον ναυάγιο, αλλά και κάλεσμα στη συγκέντρωση με το ΠΑΜΕ στις 27 Σεπτέμβρη ενάντια στο έγκλημα στον Σαρωνικό, που έχει ένοχο εφοπλιστές και την Κυβέρνησή τους.

Ναι, είναι οι εργαζόμενοι που ενδιαφέρονται για την ασφάλεια της ζωής και του περιβάλλοντος στη θάλασσα, γιατί είναι αυτοί που ρισκάρουν και θαλασσοπνίγονται.

Τελειώνοντας, κύριε Υπουργέ, μην πυροβολείτε ύπουλα το Λιμενικό Σώμα για να κρύψετε τις ευθύνες σας στην πρόληψη και στην κρίση του ναυαγίου. Δεν είναι τίμιο. Δείχνει σκοπιμότητα.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Στενογραφίας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Μανωλάκου.

Ακολουθεί ο Αντιπρόεδρος της Βουλής κ. Δημήτριος Καμμένος.

Ορίστε, κύριε Καμμένε, έχετε τον λόγο για έξι λεπτά. Με ανοχή, βέβαια, όπως όλοι οι συνάδελφοι,

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Είναι μία δύσκολη μέρα σήμερα για όλους τους Βουλευτές από την άποψη ότι στη Βουλή ερχόμαστε να συζητήσουμε -και στη δική μας την Κυβέρνηση, αν θέλετε, τα τελευταία δύο, δυόμισι χρόνια- ένα ατυχές γεγονός, το οποίο σημάδεψε μία ολόκληρη περιοχή, τον Σαρωνικό κόλπο.

Δεν θα μιλήσω για την Β΄ Πειραιά, όπου εκλέγομαι ή τον Πειραιά και τη Σαλαμίνα που έχουν προβλήματα. Νομίζω, όμως, ότι είναι μία κηλίδα για την οποία ευθύνονται οι λαθρέμποροι, μία κηλίδα στην εικόνα της Ελλάδας.

Αυτή την κηλίδα πρέπει να τη βγάλουμε από την Ελλάδα, γιατί παίζουμε σε όλα τα δίκτυα κάθε ημέρα πολύ ψηλά στη σκαλέτα των ειδήσεων. Είδαμε και μία φωτογραφία από το Φάληρο, όπου μένω, μιας κυρίας που βγήκε από τη θάλασσα και ήταν μαύρη! Και το ρεπορτάζ που διάβασα ήταν ότι προσπαθούσε η γυναίκα να καθαριστεί μετά με μία πετσέτα και δεν έβγαινε το μαζούτ από το σώμα της.

Είναι επικίνδυνη και δύσκολη η κατάσταση και ως τέτοια πρέπει να την αντιμετωπίσουμε. Και πρέπει να δούμε τα αίτιά της, πώς θα τη διαχειριστούμε, πώς θα την επιλύσουμε και τι θα κάνουμε την επόμενη ημέρα.

Στη ζωή μου, όσες φορές έχω διαχειριστεί ως μέλος ή υπεύθυνος κρίσεις, το πρώτο που δεν γίνεται ποτέ -είναι κανόνας στη διοίκηση, στο leadership και σε όποιον ασκεί διοίκηση από θέση ευθύνης σε κρίση- είναι ότι δεν φεύγει ο επικεφαλής όταν κορυφώνεται η κρίση. Ποτέ! Και αυτό διότι δημιουργούνται άλλες καταστάσεις σε όλες τις δομές κάτω από τον επικεφαλής της διοίκησης, ο οποίος πρέπει να επιλύσει και να υπάρχει αρχηγός, να υπάρχει ηγέτης, που θα παρακολουθήσει την εξέλιξη της διαχείρισης της κρίσης μέχρι την επίλυσή της και μετά να αναρωτηθούμε και να αναζητηθούν ευθύνες.

Όταν μέσα σε τέτοιου είδους κρίση όλοι πυροβολούν τον ηγέτη, αυτός, κατά την άποψή μου, δεν πρέπει να παραιτηθεί, για τους λόγους που είπα.

Να σας πω ένα παράδειγμα: Φανταστείτε ότι ο κ. Κουρουμπλής παραιτείται σήμερα και έρχεται αύριο ένας άλλος Υπουργός από τις Κοινοβουλευτικές Ομάδες των συγκυβερνώντων κομμάτων. Τι θα επιλυθεί ακριβώς; Ποιον τιμωρούμε; Πότε θα ενημερωθεί ο νέος Υπουργός; Με τι θα επιλύσει την κρίση, η οποία «τρέχει»; Με το χαρακτήρα του; Με την εμπειρία που δεν έχει;

Θα συνεχίσω λίγο γρήγορα, γιατί δεν έχουμε πολύ χρόνο. Επομένως, αυτό το θέμα -και τελειώνει εδώ- το διαχειριζόμαστε, γιατί υπάρχουν άνθρωποι, ζωές, ζωικό βασίλειο, περιβαλλοντικά προβλήματα, αλλά και η φήμη της ίδιας της Ελλάδας, η φήμη του πιο σημαντικού για εμένα Υπουργείου -μαζί με το Υπουργείο Τουρισμού- του Υπουργείου Ναυτιλίας, τα οποία είναι η ραχοκοκαλιά της ελληνικής οικονομίας εντός και εκτός Ελλάδας.

Θα πούμε τα πράγματα με το όνομά τους. Έχουμε λαθρεμπόριο. Έχουμε «cosa nostra». Υπάρχουν διαχρονικές πολιτικές χορηγίες και μπαλώματα σε καράβια, τα οποία μπαλωμένα και με περίεργες άδειες κυκλοφορούν στον Σαρωνικό και όχι μόνο. Έχουμε λαθρεμπόριο καπνικών. Έχουμε δει το καράβι με τα καπνικά, με τα τσιγάρα -το ξεχάσαμε αυτό- το οποίο έχει πάει στην Κρήτη και δεν ασχολείται κανείς! Έφυγε φορτωμένο με ένα εκατομμύριο τσιγάρα. Δηλαδή, θα καπνίζαμε -όσοι καπνίζουν- για χρόνια. Και είναι αραγμένο και δεν ασχολείται ακόμη κανείς. Πρέπει να δοθεί λύση και απάντηση στο λαθρεμπόριο και στην «cosa nostra». Και θα το κάνει το Υπουργείο.

Σχετικά με το «Αγία Ζώνη» κυκλοφορεί αυτή τη στιγμή στο διαδίκτυο η πληροφορία ότι δεν είναι ο ιδιοκτήτης του καραβιού αυτός που πλήρωσε τη φορτωτική. Αυτό πρέπει να επιλυθεί. Και αυτό είναι ένα σημαντικό γεγονός. Άλλος πληρώνει. Άλλος μεταφέρει. Ασφαλίζει ή δεν ασφαλίζει. Είναι μπαλωμένο με του κ. Σπανόπουλου, ο οποίος και το μπάλωσε και πήρε την άδεια όπως την πήρε και πάει να καθαρίσει με λαθραίο πετρέλαιο πάλι του κ. Σπανόπουλου.

Όλα αυτά τα βλέπουμε. Δεν είμαστε γνώστες, αλλά βλέπουμε κάθε μέρα τι γίνεται στα νέα.

Πρέπει, λοιπόν, όλα αυτά να επιλυθούν, γιατί είναι επικίνδυνα πράγματα. Και συνεχίζει η ίδια αλυσίδα ανθρώπων να διαχειρίζεται την κρίση. Και αυτό δεν είναι σωστό.

Για τις αποζημιώσεις, πρέπει να γίνει ξεκάθαρο ότι εάν υπάρχει λαθρεμπόριο, δεν θα πάρουμε φράγκο. Το λέω μεταξύ μας να το ακούσουμε, ότι εάν υπάρχει λαθρεμπόριο στο «ΑΓΙΑ ΖΩΝΗ», δεν θα πάρουμε φράγκο από τα εννιακόσια!

Σας κοιτάω στα μάτια όλους και πάω παρακάτω. Δεν θα πάρουμε φράγκο! Μηδέν! Και δεν ξέρω ποιος θα πληρώσει τις αποζημιώσεις, οι οποίες είναι εκατοντάδες εκατομμύρια, είτε για το ζωικό βασίλειο, είτε για τα καταστήματα, είτε για οπουδήποτε αλλού, γιατί θα εγερθούν -και έχουν ήδη εγερθεί- πολλές αγωγές.

Έρχεται το «LASSEA» να ξεφορτώσει και εγώ βλέπω μία νέα βόμβα. Αγαπητοί συνάδελφοι, ένα καράβι φορτωμένο με λαθραίο μαζούτ -και το μαζούτ που απήντλησε είναι χωρίς πιστοποιητικά, χωρίς χαρτιά- είναι αραγμένο στα ΕΛΠΕ. Και μαθαίνω ότι είναι σαράντα χρονών. Και εάν αυτό πάρει φωτιά, τρυπήσει και σκάσει εκεί στα ΕΛΠΕ, τι θα γίνει; Πρέπει να απαντληθεί. Χρειάζεται άμεση δράση. Όταν λέμε «άμεση δράση», δεν ξέρω εάν πρέπει να πάρουμε το «100» ή το διακόσια ή το τριακόσια! Κάτι πρέπει να πάρουμε! Άμεση δράση!

Δεν μπορεί φορτωμένο σαπιοκάραβο με μαζούτ χιλίων πεντακοσίων τόνων, συν το λαθραίο, να κάθεται και να μην το ακουμπάει κανένας. Απαγορεύεται. Είναι μια δεύτερη ωρολογιακή βόμβα δίπλα στην πόρτα μας, μέσα στη θάλασσα, πάνω στον Σαρωνικό. Πρέπει να λυθεί χθες. Ούτε αύριο ούτε σε μία ώρα.

Δεν πρέπει να πολωθεί η κατάσταση και πρέπει να αποδοθούν παντού ευθύνες και ειδικά σε όλη την ιεραρχία. Πρόκειται για ένα διαχρονικό πολιτικό πρόβλημα. Δεν είναι πρόβλημα που αντιμετωπίζει αυτή η Κυβέρνηση και αυτό το Υπουργείο. Όπως στην προσπάθειά μας να τα λύσουμε όλα μπορεί να τύχει και κάτι άσχημο και έρχονται όλοι να χτυπήσουν αυτόν ο οποίος προσπαθεί να διαχειριστεί μία κρίση. Να το λύσουμε διαχρονικά και να μην ξαναμπαλώσουμε, διότι το μπάλωμα μάς έφερε μαύρο και μαζούτ, ειδικά στο λαθρεμπόριο και στην «cosa nostra». Δεν φοβάμαι να το πω.

Θα ευχαριστήσουμε και το Λιμενικό Σώμα και τον αρχηγό και όλους τους άνδρες και τις γυναίκες του Λιμενικού Σώματος που νυχθημερόν προσπαθούν και τρέχουν να προλάβουν, να κυνηγάνε λαθρεμπόρους, με ελλιπή μέσα, με σκάφη χωρίς GPS, με σκάφη χωρίς δυνατότητες, με σκάφη που ήταν παρατημένα σε καρνάγια και τα βάλαμε να επιχειρήσουν μετά από δέκα, δώδεκα χρόνια χωρίς να πληρούν τις τεχνικές προδιαγραφές, Να τα πούμε όλα. Πρέπει να φτιάξουμε. Θέλουν χορηγίες; Να πάμε να τους βρούμε. Πρέπει να βοηθήσουμε και τους άνδρες και τις γυναίκες του Λιμενικού Σώματος.

Κλείνοντας θα ήθελα να πω ότι στην κρίση δεν παραιτείται κανένας. Οι ευθύνες θα αποδοθούν όπου χρειαστεί, όταν τελειώσει η κρίση και επιλυθεί το πρόβλημα. Δεύτερον, να μπούμε χθες στο «LASSEA» και να απαντλήσουμε το μαζούτ, διότι θα σκάσει στα χέρια μας. Τρίτον να λύσουμε το θέμα της «cosa nostra» και των λαθρεμπόρων, οι οποίοι δυσφημούν τη χώρα, καταστρέφουν την οικονομία, την εικόνα της χώρας. Δεν θα πρέπει αυτή η Κυβέρνηση να δείξει καμμία ανοχή σε κανέναν λαθρέμπορο, από όπου και αν προέρχεται.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε και εμείς.

Ακολουθεί ο Κοινοβουλευτικός Εκπρόσωπος της Ένωσης Κεντρώων κ. Καβαδέλλας.

Κύριε Καβαδέλλα, έχετε τον λόγο για έξι λεπτά.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το ναυάγιο αυτό κατέδειξε ότι ο κρατικός μηχανισμός συνελήφθη εν ύπνω, ανεπαρκής για μια ακόμη φορά και πιθανόν αναξιόπιστος.

Είναι μια πικρή ευκαιρία, όμως, για να τεθούν προβληματισμοί. Είναι μια οδυνηρή ευκαιρία για να χρησιμοποιηθεί ως απαρχή λήψεως αποφάσεων και μέτρων. Αυτό που μένει, κύριοι συνάδελφοι, στην Ελλάδα μας είναι οι θάλασσες, ο τουρισμός μας, η ναυτιλία μας.

Η Ένωση Κεντρώων είναι το κόμμα του μέτρου και της λογικής και δεν θα βιαστούμε να αποδώσουμε ευθύνες. Το ζήτημα είναι πολύπλευρο. Η Νέα Δημοκρατία βιάζεται να κυβερνήσει και εκμεταλλεύεται μια εθνική τραγωδία. Θέλω όμως να μας πουν για τις δικές τους αποτυχίες. Εξάλλου εσείς και το ΠΑΣΟΚ, κύριοι της Νέας Δημοκρατίας, κυβερνήσατε πολλά χρόνια, στήσατε αυτόν τον ανεπαρκή κρατικό μηχανισμό.

Το καράβι αυτό πριν από δύο χρόνια είχε λάβει πιστοποιητικά από τη δική σας κυβέρνηση. Φαντάζομαι ότι δεν θα γέρασε μέσα σε δύο χρόνια. Θα υπήρχαν και τότε προβλήματα, που θα μπορούσαν να είχαν εξελιχθεί και επί της δικής σας κυβέρνησης. Αφήστε, λοιπόν, τις κραυγές. Ο κ. Μητσοτάκης προχθές στην επιτροπή μίλησε με αυστηρό τρόπο κατά του κυρίου Υπουργού. Είμαι σίγουρος ότι ήδη θα το έχει μετανιώσει. Δεν έχω αυταπάτες. Και ο ΣΥΡΙΖΑ αν ήταν αντιπολίτευση, με τον ίδιο ή και χειρότερο ίσως τρόπο θα αντιδρούσε, με ντουντούκες, με καταλήψεις, με διαδηλώσεις.

Διαπιστώνουμε, λοιπόν, ότι είναι ίδιον των σημερινών κομμάτων να ψηφοθηρούν επί πτωμάτων. Από αυτοψία που έκανα με σκάφος του Λιμενικού, διαπίστωσα ότι η κατάσταση είναι μεν ελεγχόμενη –θα πρέπει να το πούμε αυτό γιατί ο ελληνικός λαός ανησυχεί-, αλλά η ζημιά έχει γίνει και είναι μεγάλη και διαρκής.

Από δικές μας εκτιμήσεις προκύπτουν τα εξής: Η περιβαλλοντική ζημιά σε μια θαλάσσια περιοχή ήδη βεβαρημένη είναι αμφίβολα τεράστια. Παραμένει όμως ακόμα δύσκολο να εκτιμηθεί το τελικό της μέγεθος. Προς το σκοπό αυτό χρειάζεται επαγρύπνηση.

Οι συνέπειες για την οικονομική ζωή στις ακτές του Σαρωνικού σε τομείς, όπως ο τουρισμός, η αλιεία κ.λπ., είναι δυσάρεστες. Βέβαια είναι περιττό να το πω. Απαιτούνται άμεσες παρεμβάσεις, υποστηρικτικές από την πολιτεία, διότι οι συνέπειες αυτές θα παγιωθούν και η οικονομία μας θα λάβει ένα ακόμα μεγάλο πλήγμα.

Το σύστημα ελέγχου για το αξιόπλοο των θαλασσίων μέσων παραμένει υπό ένα μεγάλο ερωτηματικό. Πώς αυτά τα σκάφη μπορούν και παίρνουν παρατάσεις; Απεδείχθη ότι ο κρατικός μηχανισμός –θα πω από αδυναμία, από ολιγωρία, από έλλειψη συντονισμού, επειδή δεν διαθέτει τα κατάλληλα μέσα;- δεν αντέδρασε όπως θα περιμέναμε. Η εξέλιξη των πραγμάτων βέβαια θα δώσει απαντήσεις επί όλων αυτών.

Εδώ και τώρα χρειάζεται χαρτογράφηση όλων των ναυαγίων που περιέχουν ακόμα χιλιάδες τόνους μαζούτ και είναι βυθισμένα στις ελληνικές θάλασσες. Πρέπει να γίνει άμεση απάντληση, να υπάρχουν σκληρότεροι όροι στα δεξαμενόπλοια, γιατί είναι κινητές βόμβες. Αν συμβεί κάτι σε ένα δεξαμενόπλοιο, η καταστροφή στην Ελλάδα, που έχει μεγάλη ακτογραμμή, θα είναι χωρίς επιστροφή.

Πρέπει να δώσουμε βάση στην πρόληψη. Πρέπει να υπάρχει αμεσότητα και σφοδρότητα των μέσων αντιμετώπισης και εκσυγχρονισμός τους, αυστηροποίηση των ποινών και πάταξη του λαθρεμπορίου. Πρέπει να ενωνόμαστε όλοι, όλα τα κόμματα σε τέτοιες περιπτώσεις για να εντοπιστούν τα λάθη και οι ελλείψεις, ώστε να θέσουμε νέους κανόνες, να φτιάξουμε τους μηχανισμούς. Είμαστε ένα ευρωπαϊκό κράτος. Φαντάζομαι ότι θα έχουμε και τη συμπαράσταση της Ευρώπης επ’ αυτού.

Πριν κλείσω θέλω να υπενθυμίσω στην Κυβέρνηση ότι έχει ευθύνη αυτή τη στιγμή όσον αφορά τα αλιεύματα. Πρέπει να συσταθεί ανώτατη επιτροπή, να δοθεί σαφής απάντηση για το αν μπορούμε ή όχι να καταναλίσκουμε αυτά τα είδη, γιατί η αγορά και η υγεία των Ελλήνων πολιτών βρίσκονται αυτή τη στιγμή κάτω από ένα μεγάλο ερωτηματικό.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Καβαδέλλα, για την οικονομία στον χρόνο.

Τον λόγο έχει ο Κοινοβουλευτικός Εκπρόσωπος από το Ποτάμι κ. Αμυράς για έξι λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, άκουσα νωρίτερα, όπως και όλοι μας βέβαια, τον κ. Κουρουμπλή, τον Υπουργό Ναυτιλίας να λέει ότι σήμερα που μιλάμε υπάρχει ένα πλοίο βυθισμένο στην Ελευσίνα με τέσσερις χιλιάδες τόνους μαζούτ, όπως επίσης υπάρχουν δεκάδες οικολογικές βόμβες-ναυάγια βυθισμένα στον Πειραιά. Αυτό είναι άκρως ανατριχιαστικό.

Εγώ αναρωτιέμαι για το εξής. Τι θα κάνετε, κύριε Υπουργέ και κύριοι της Κυβέρνησης, για να μην εκραγεί ούτε μια από αυτές τις δεκάδες οικολογικές βυθισμένες βόμβες στον Πειραιά; Τι θα κάνετε συγκεκριμένα με αυτό το πλοίο που λέτε; Ποιο ναυάγιο είναι αυτό; Πού βρίσκεται και πώς θα αντιμετωπίσει το Υπουργείο σας το βυθισμένο πλοίο με τους 4.000 τόνους μαζούτ, όπως μας είπατε; Πραγματικά μάς ενδιαφέρει να δούμε τι θα κάνουμε.

Αγαπητέ Υπουργέ, επειδή εμένα μου αρέσει να είμαι ανοικτός και καθαρός, θέλω να πω ότι έκανα λάθος στην επιτροπή που έδωσα το δημοσίευμα με τα νεκρά ψάρια. Όπως απεδείχθη τελικά –έκανε διόρθωση αργότερα το site- δεν ήταν έτσι. Αναλαμβάνω την ευθύνη μου, ήταν λάθος.

Εσείς όμως θα αναλάβετε τη δική σας ευθύνη; Ποια είναι η δική σας ευθύνη; Το ότι αφήσατε να εξελιχθεί ένα μέτριο ναυάγιο ενός μικρού δεξαμενόπλοιου σε ένα τεράστιο οικολογικό πρόβλημα για ολόκληρη την Αττική.

Είπε πριν ο κ. Καμμένος των ΑΝΕΛ ότι θα πρέπει να αποδοθούν ευθύνες σε όλη την ιεραρχία. Φαντάζομαι, κύριε συνάδελφε, ότι εννοείτε και στην ιεραρχία της ηγεσίας του Υπουργείου Ναυτιλίας. Αυτό υποθέτω, αλλιώς δεν είναι όλη η ιεραρχία. Είναι η μισή, η λειψή, ή είναι η υπηρεσιακή.

Τελικά ποιο είναι το συμπέρασμα; Ο ΣΥΡΙΖΑ που διύλιζε τον κορμοράνο του Βοτανικού, έχει καταπιεί την κάμηλο του Σαρωνικού αμάσητη!

Και να θυμίσω και κάτι ακόμη. Αυτή η Κυβέρνηση στηρίζεται στις ψήφους και των δύο οικολόγων Βουλευτών, των Βουλευτών του κόμματος των Οικολόγων. Ο ένας εξ αυτών είναι Υπουργός. Είχε διατελέσει και Αναπληρωτής Υπουργός Περιβάλλοντος.

Άρα θέλω να πω ότι το περιβαλλοντικό έγκλημα –γιατί μιλάμε για έγκλημα, όταν όλα έγιναν υποτίθεται καλά και κινητοποιήθηκαν οι μηχανισμοί και εφαρμόστηκαν όλα τα πρωτόκολλα όπως έπρεπε και όμως έχουμε αυτό το αποτέλεσμα- έχει την υπογραφή ΣΥΡΙΖΑ - ΑΝΕΛ και του κόμματος των Οικολόγων.

Υπάρχει ζήτημα πολιτικών ευθυνών; Βεβαίως και υπάρχει. Θα σταχυολογήσω κάποια ενδεικτικά σκαλοπάτια που θα μας οδηγήσουν στο συμπέρασμα αν πρέπει ή όχι να παραιτηθεί ο Υπουργός.

Το δεξαμενόπλοιο, λοιπόν, βυθίστηκε ξημερώματα Κυριακής 10 Σεπτεμβρίου. Η πρώτη ανακοίνωση του Υπουργείου σας, αγαπητέ κύριε Κουρουμπλή, ήταν γραμμένη καθησυχαστικά και με ρουτινιάρικο τρόπο. Έλεγε ότι τέθηκε σε εφαρμογή το τοπικό σχέδιο αντιμετώπισης περιστατικών ρύπανσης και ότι εντοπίστηκε διάσπαρτη ιριδίζουσα ρύπανση κατά τόπους χρώματος καφέ, το πρωί στις 7.25΄. Ο Υπουργός κ. Κουρουμπλής βρισκόταν στην Θεσσαλονίκη για την ομιλία του Πρωθυπουργού και ο αρχηγός του Λιμενικού στις Σπέτσες.

Πάμε στην ουσία. Τρεις μέρες μετά, την Τρίτη 12 Σεπτεμβρίου, ενώ έχει μαυρίσει η μισή Σαλαμίνα και η μισή παραλιακή περιοχή ο μεν κ. Κουρουμπλής είναι στο Λονδίνο όπου είχε μεταβεί και ο Υφυπουργός του ήταν στην εκλογική του περιφέρεια, στη Ρόδο, για να συμμετάσχει στον αγιασμό των σχολείων. Είναι κακό αυτό; Όχι.

Ξέρετε ποιο είναι κακό; Το ότι δεν καταλάβατε ως ηγεσία του Υπουργείου ότι πρέπει να κινητοποιηθείτε. Μα, είχατε κακή ενημέρωση από το Λιμενικό, από τις υπηρεσίες σας; Πρέπει να μας πείτε γιατί δεν κινητοποιηθήκατε και δεν βρεθήκατε όλοι στην Αθήνα, για να αντιμετωπίσετε την κατάσταση και να δώσετε ο ίδιος προσωπικά οδηγίες εκεί που έπρεπε.

Είναι ενδεικτικό δηλαδή ότι δεν είχατε καταλάβει την κατάσταση στο Σαρωνικό. Και μάλιστα, εκείνη την ημέρα το Υπουργείο σας βγάζει δελτίο Τύπου που λέει: «Ταχύτατη η αντίδραση του Υπουργείου στη ρύπανση του Σαρωνικού». Αν αυτή ήταν η ταχύτατη αντίδραση, καήκαμε τότε για μια λιγότερο ταχεία αντίδραση!

Είχατε, επίσης, εμφανιστεί καθησυχαστικός, κύριε Κουρουμπλή, λέγοντας ότι το 95% της τρύπας έχει στεγανοποιηθεί και λίγη ώρα αργότερα οι δήμαρχοι της Σαρωνίδας, της Γλυφάδας, του Πειραιά μέχρι και το Φάληρο διαπιστώνουν κηλίδες μαζούτ στις ακτές τους.

Τετάρτη 13 Σεπτεμβρίου: Εσείς πάλι λέτε, κύριε Υπουργέ, σε συνέντευξή σας στη «REAL» ότι η κηλίδα είχε περιοριστεί στη Σαλαμίνα, αλλά φαίνεται ότι τα υπόγεια ρεύματα πήραν ένα ποσοστό και το μετακίνησαν λόγω των καιρικών συνθηκών.

Αρχικά, λοιπόν, με τη δική σας οπτική και λογική, το ατύχημα ήταν δύσκολο και υπήρχε ατυχία γιατί έγινε τη νύχτα και μετά ήταν τα θαλάσσια ρεύματα! Εμένα αυτά ξέρετε τι μου θυμίζουν; Μου θυμίζουν τις παλαιότερες συστάσεις, τον καιρό του πυρηνικού ατυχήματος στο Τσέρνομπιλ, που έλεγαν: «Τρώτε άφοβα μαρούλια για να μην πέσετε θύματα της αμερικανικής προπαγάνδας για το πυρηνικό ατύχημα». Αυτά μου θυμίζουν αυτές οι «δικαιολογίες», όπως θα τις πω.

Ευτυχώς, ο κ. Ξανθός έσωσε λίγο την κατάσταση. Έβγαλε ανακοίνωση το Υπουργείο του και είπε: Απαγορεύεται η κολύμβηση στις περισσότερες παραλίες της Αττικής. Καμμία κουβέντα, όμως -και κυρίως επανέρχομαι στους οικολόγους που δεν τους βλέπω σήμερα στην Αίθουσα- για τις κυβερνητικές ευθύνες. Καμμία!

Οι ευθύνες έχουν ονοματεπώνυμο: Κυβέρνηση Τσίπρα - Καμμένου με τη συμμετοχή και των Οικολόγων. Έπρεπε να υπήρχαν παραιτήσεις; Ξέρετε τι έχει γίνει; Το είπε ο ίδιος ο κ. Τσίπρας εμμέσως. Τι έκανε, λοιπόν; Παρασκευή 15 Σεπτεμβρίου, έξι μέρες μετά το ναυάγιο, συγκαλεί στο Μαξίμου μια σύσκεψη και δίνει εντολή μεταξύ άλλων για τα εξής: την άμεση ανάκληση των πιστοποιητικών αξιοπλοΐας που έχουν τεθεί με παρατάσεις –που έχει δώσει και το Υπουργείο σας, δηλαδή- τη διενέργεια έκτακτων ελέγχων και τη διενέργεια ΕΔΕ για την κρίση του αξιόπλοου της «ΑΓΙΑΣ ΖΩΝΗΣ ΙΙ». Ποιος είναι ο υπεύθυνος που έδωσε παρατάσεις στις άδειες ενός σαπιοκάραβου, όπως εκ των πραγμάτων αποδεικνύεται; Ποιος έδωσε αυτή την άδεια για να κουβαλάει πετρέλαια, να έχει μπαλώματα στα αμπάρια, όπως το κατήγγειλε και η ένωση ναυτεργατών και να καταλήγει με νηνεμία στον πάτο ενός προστατευμένου κολπίσκου στη Σαλαμίνα και ξαφνικά να γίνεται το έλα να δεις περιβαλλοντικά;

Επίσης, ο Πρωθυπουργός εκείνη την ημέρα αποφάσισε την άμεση μεταφορά της αρμοδιότητας ελέγχου και επιθεωρήσεων πλοίων από τον κλάδο επιθεώρησης εμπορικών πλοίων στους νηογνώμονες. Οπότε, όπως σας είχα πει και στην επιτροπή, συγχαρητήρια. Μόλις κάνατε την πρώτη δική σας ιδιωτικοποίηση. Λόγω ανικανότητας –να το τονίσουμε- της δικής σας Κυβέρνησης το δώσατε στους νηογνώμονες. Άρα, να το πούμε απλά, με άλλο τρόπο: Χρειάζεται να παραιτηθεί ο κ. Κουρουμπλής; Χρειάζεται ο Τσίπρας να ξηλώσει τον Κουρουμπλή από το Υπουργείο; Μάλλον δεν χρειάζεται, διότι του ξήλωσε του κ. Κουρουμπλή το Υπουργείο από τα χέρια του. Ξήλωσε την επιθεώρηση εμπορικών πλοίων. Ξήλωσε, δηλαδή, το Υπουργείο, αλλά κράτησε τον Υπουργό.

Κυρίες και κύριοι συνάδελφοι, αυτό που με ενδιαφέρει εμένα είναι πότε, πώς, με ποια διαδικασία, με ποια ενημέρωση του κόσμου θα καθαρίσει το οικοσύστημα. Δυστυχώς θα πάρει χρόνια. Το διαβάζουμε τώρα από τους επιστήμονες: τουλάχιστον δύο με δυόμισι χρόνια για να καθαρίσει.

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, κύριε συνάδελφε.

**ΓΕΩΡΓΙΟΣ ΑΜΥΡΑΣ:** Τελειώνω, κύριε Πρόεδρε.

Πότε θα καθαριστεί ο βυθός της Αττικής; Πότε θα προασπίσετε την επιβίωση της ιχθυοπανίδας; Με ποιον τρόπο; Πότε θα καθαρίσετε τις αμμουδιές, τα βράχια, τις νησίδες; Αυτά είναι τα ερωτήματα, για τα οποία δεν έχω ακούσει ακόμα καμία απάντηση.

Καταλήγοντας, κύριε Πρόεδρε, να πω και κάτι. Ο κ. Τσίπρας χθες έβγαλε μια ανακοίνωση για τα δύο χρόνια –δυόμισι στην ουσία- της εκλογικής του νίκης. Και λέω, δεν βρέθηκε ένας σύμβουλος να τον προστατεύσει; Έγραφε, ενώ έχουμε το ναυάγιο σε εξέλιξη, δυστυχώς, ακόμα: «Είμαστε ακόμη στο νερό και κολυμπάμε, αλλά το κεφάλι μας είναι έξω και βλέπουμε καθαρά τη στεριά». Αυτό έγραψε και είπε ο κ. Τσίπρας. Να το προσέξει αυτό ο Πρωθυπουργός -παρακαλώ να του το μεταφέρετε- γιατί και η «ΑΓΙΑ ΖΩΝΗ» στα διακόσια μέτρα από τη στεριά ήταν και βούλιαξε και γέμισε μαύρη μαυρίλα τις παραλίες μας.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αμυρά.

Κύριοι συνάδελφοι, ολοκληρώνεται ο κύκλος των Κοινοβουλευτικών Εκπροσώπων με τον κ. Δρίτσα και αμέσως μετά περνάμε στις δευτερολογίες των επερωτώντων Βουλευτών. Θα ξεκινήσουμε με τον κ. Πλακιωτάκη και τη σειρά θα τη βρούμε.

Κύριε Δρίτσα, έχετε τον λόγο για έξι λεπτά.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κύριε Πρόεδρε.

Μπορώ να παραδεχθώ ή και να δηλώσω στο Σώμα ότι κάποια από αυτά που ακούστηκαν από τους επερωτώντες Βουλευτές και από τους άλλους Βουλευτές των κομμάτων της Αντιπολίτευσης μπορεί να θεωρηθούν και εύστοχα και χρήσιμα και σωστά και πραγματικά δημιουργικά. Όμως θα πάνε χαμένα, κυρίες και κύριοι συνάδελφοι. Θα πάνε χαμένα όσο η Αντιπολίτευση και κυρίως η Αξιωματική Αντιπολίτευση έλκεται από την εφήμερη καταστροφική αξιοποίηση κάθε γεγονότος και κάθε συμβάντος, για να επωφεληθεί πρόσκαιρα στην αγωνιώδη προσπάθειά της να αντικρύσει ξανά την κυβέρνηση και την εξουσία, αποδομώντας την Κυβέρνηση που πολιτεύεται με τον τρόπο που πολιτεύεται και θεωρώντας ότι αυτό είναι υπεύθυνη πολιτική. Δεν είναι υπεύθυνη πολιτική. Και δεν είναι υπεύθυνη πολιτική όχι μόνο για το Κοινοβούλιο, όχι μόνο για την πολιτική ζωή του τόπου, αλλά και για την οικονομική, παραγωγική και κοινωνική ζωή αυτής της χώρας, για το μέλλον της και την προοπτική της.

Είναι καταστροφική πολιτική, είναι μηδενιστική πολιτική, είναι υποκριτική πολιτική, απολύτως υποκριτική και αυτό είναι και το μεγάλο μειονέκτημα της Νέας Δημοκρατίας, γιατί κατανοούν οι πάντες τις αιτίες των παθογενειών που υπάρχουν και την ιστορικότητά τους.

Και έχουμε μία Κυβέρνηση σήμερα, η οποία ούτε διανοείται να μην αναλάβει τις ευθύνες που της αντιστοιχούν, μια Κυβέρνηση που προσέρχεται από θέση αρχής ότι εφόσον είναι Κυβέρνηση, πράγματι απολογείται και απολογείται με σοβαρότητα και με υπευθυνότητα. Βεβαίως θα απολογηθούμε οι πάντες και οι Βουλευτές και οι Υπουργοί και όλοι μας. Και θα θέσουμε μέσα στις διαδικασίες, αλλά και ενώπιον της ελληνικής κοινωνίας και του ελληνικού Κοινοβουλίου, τα ζητήματα με βάση τα οποία θα πρέπει να εξαχθούν και τα άμεσα συμπεράσματα ή και οι ευθύνες, αλλά και τα μεσομακροπρόθεσμα συμπεράσματα, γιατί αυτά είναι που έχουν και τη μεγάλη σημασία.

Εμείς δεν δεχόμαστε ότι θα γίνονται και ατυχήματα. Βεβαίως μπορεί θεωρητικά να γίνονται και ατυχήματα, αλλά η πολιτεία πρέπει να ξεκινά, όπως και στα τροχαία, όπως και σε άλλες καταστροφές, από σχεδιασμούς μηδενικής πιθανότητας πρόκλησης ατυχημάτων και μάλιστα με τόσο σημαντικές επιπτώσεις. Από αυτή την άποψη τα κριτήρια δεν μπορεί να είναι γενικής άγνοιας και γενικής καταστροφολογίας ή γενικών υποθέσεων. Υπάρχει μέθοδος και διοικητική και επιστημονική και ανθρώπινη και από κάθε άποψη.

Γίνεται το συμβάν στις 2.30΄ τη νύχτα. Πρώτος αρνητικός παράγοντας από κάθε άποψη. Μέσα σε δέκα λεπτά, σύμφωνα με τα επίσημα στοιχεία, γι’ αυτό είπα καλό θα ήταν ένας εκπρόσωπος της Νέας Δημοκρατίας, την επόμενη ημέρα ή την μεθεπόμενη να επισκέπτονταν το Υπουργείο Ναυτιλίας και να ζητούσε την επίσημη ενημέρωση. Το ότι το απέφυγαν, κατά τη γνώμη μου, δεν είναι γιατί δεν το σκέφτηκαν, ήταν για να έχουν τα χέρια τους και τα στόματά τους λυμένα, να λένε ό,τι θέλουν με τον ανεύθυνο αυτό τρόπο. Διότι, όταν πηγαίνεις, όπως πήγα εγώ τότε στο «NORMAN ATLANTIC», δεσμεύεσαι κιόλας, γιατί έχεις την επίσημη ενημέρωση. Και αυτό είναι υπευθυνότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όταν, λοιπόν, στις 2.30΄ τη νύχτα έρχεται από παραπλέον σκάφος το σήμα στο κέντρο επιχειρήσεων, καταγεγραμμένο επισήμως και σε δέκα λεπτά αφού γίνεται η επαλήθευση υποχρεωτικά, δίδεται προς όλες τις κατευθύνσεις το σήμα ενεργοποίησης του έκτακτου σχεδίου παρέμβασης, αυτό δεν είναι ολιγωρία. Αυτό δεν είναι ολιγωρία! Όταν αρχίζουν όλες οι διαδικασίες μέσα στη νύχτα για την προστασία ενδεχομένου κινδύνου ανθρώπινης ζωής -πρώτον μέλημα- μετά για την περιγραφή και την αντίληψη του ζητήματος, μετά για την ενεργοποίηση των διαδικασιών για τη στεγανοποίηση, μετά για την φραγματοποίηση της περιοχής και φτάνει σε έναν χρόνο, που δεν θέλω εγώ να κάνω συγκρίσεις πώς έγινε τότε και πώς έγινε τώρα, αλλά συγκριτικά σε σχέση με όλες τις περιπτώσεις που έχουμε υπ’ όψιν μας, ήταν συντομότερος ο χρόνος που άρχισε η στεγανοποίηση, προχώρησε και άρχισε η διαδικασία για να προετοιμαστεί η απάντληση, είναι αυτό ολιγωρία;

Εάν μου πείτε ότι εκείνη τη στιγμή δεν εκτιμήθηκε το σύνολο της έκτασης του προβλήματος, να το παραδεχτώ.

Αλλά γι’ αυτό ας έρθει κάποιος να πει ότι υπήρχε επιστημονική, πρακτική, οργανωτική, τεχνική μέθοδος να διαπιστωθεί εκείνη την ώρα, για να δούμε τις ευθύνες, γιατί μόνο έτσι μετρώνται οι συγκεκριμένες ευθύνες, όταν μετράς τα συγκεκριμένα πράγματα κι όχι όταν ανακαλύπτεις ερωτήματα ολικής αγνοίας, δήθεν. Αυτό δεν δικαιολογείται, γιατί όλοι ξέρουμε ότι η ναυτιλία είναι ένα δυναμικό πεδίο τεράστιων συμφερόντων, ανταγωνιζομένων συμφερόντων: Τράπεζες, ασφαλιστικές εταιρείες, πλοιοκτήτες, εφοπλιστές, μεταφορείς, πράκτορες.

Όλο αυτό το ξέρετε εσείς, ιδιαίτερα της Νέας Δημοκρατίας, πάρα πολύ καλά και έχει τις αποτυπώσεις του και τις πτυχές του σε κάθε στιγμή. Η διαχείριση της ενοποίησης όλων αυτών από τη μεριά του δημοσίου ή των υπηρεσιών ή του Λιμενικού Σώματος για να επιβληθούν αυτά που πρέπει να επιβληθούν, είναι μια τεράστια επιχείρηση σύνθεσης αντιθέσεων και χρειάζεται να υπερβείς αυτές και να είσαι πάνω απ’ αυτές.

Μου θυμίζετε, κύριοι συνάδελφοι, την περσινή ιστορία της Αίγινας και αναρωτιέμαι: Όταν έτρεξα εγώ αμέσως στο τραγικό δυστύχημα της Αίγινας, κατηγορήθηκα με την ίδια λογική, την αποδομητική, ότι πήγα εκεί για να συγκαλύψω. Τώρα κατηγορείται ο Υπουργός, ο κ. Κουρουμπλής, ότι δεν πήγε και έτσι συγκάλυψε. Δεν είναι μεγάλο το διάστημα. Καραδοκείτε, κυριολεκτικά καραδοκείτε, αλλά αυτό δεν είναι πολιτική και γι’ αυτό θα πάνε χαμένες και οι όποιες σωστές και εύστοχες επισημάνσεις και από σας και από οπουδήποτε αλλού, διότι έτσι δεν υπάρχει δημόσιος βίος.

Θέλω να πω -και ευχαριστώ για την ανοχή σας, κύριε Πρόεδρε, αλλά θέλω δυο λεπτά ακόμα- ότι τα ναυάγια στον κόλπο της Ελευσίνας –να πω και για σας, κύριε Αμυρά, και για όλους- είναι ένα χρόνιο πρόβλημα. Ο Δήμος Ελευσίναςοι περιβαλλοντικές οργανώσεις φωνάζουν χρόνια. Ξέρετε τι συμβαίνει; Ο υπεύθυνος μεταβιβάζει την αρμοδιότητα και την ευθύνη δήθεν σε κάποιον άλλον, ο οποίος δεν έχει κανένα περιουσιακό στοιχείο και από εκεί και πέρα το σύστημα φρακάρει. Όντως, όλα αυτά τα ναυάγια είναι -δεν θα μιλήσω με λέξεις και φράσεις εντυπωσιασμού, «βόμβες» ή δεν ξέρω εγώ τι- εστίες μολύνσεως. Προφανώς και είναι έτσι.

Τι κάναμε εμείς; Ιδρύσαμε τη Δημόσια Αρχή Λιμένα, αυτή που θα «επανακρατικοποιούσε» το λιμάνι του Πειραιά και τον «κρατισμό» και όλα αυτά. Ξέρετε τι δουλειά έχει κάνει ήδη η Δημόσια Αρχή Λιμένα για τα ναυάγια του Πειραιά; Δεν έχω τον χρόνο να σας απαριθμήσω όλες τις ενέργειες –πάνω από δέκα- που έχει βάλει μπρος και θα ξεκινήσει -μετά από δέκα, είκοσι, τριάντα χρόνια που υπάρχουν όλα αυτά τα ναυάγια- στη δική μας θητεία, στη δική μας Κυβέρνηση η διαδικασία για να λυθεί αυτό το πολύ δύσκολο πια πρόβλημα των ναυαγίων στον κόλπο της Ελευσίνας.

Τι κάναμε για το λαθρεμπόριο; Ήδη…

**ΘΕΟΔΩΡΑ ΜΠΑΚΟΓΙΑΝΝΗ:** Για πείτε μας.

**ΘΕΟΔΩΡΟΣ ΔΡΙΤΣΑΣ:** Περιμένετε λίγο.

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε με αυτό, σας παρακαλώ.

**ΘΕΟΔΩΡΟΣ ΔΡΙΤΣΑΣ:** Μπορώ να σας διαβεβαιώσω ότι από τον Φεβρουάριο του 2015 λειτουργεί συστηματική προσπάθεια σε αυτό το πάρα πολύ δύσκολο πλέγμα συμφερόντων, με νόμιμη προμετωπίδα και παρανομία μπόλικη, αλλά που θέλει και υπομονή και εξυπνάδα και ευελιξία και προστασία της προετοιμασίας αυτής. Ήδη υπήρχε, υπάρχει δική μου υπουργική απόφαση σε διαδικασία μεταβατικής εφαρμογής που προβλέπει για όλα αυτά τα σλέπια την εγκατάσταση συστημάτων ηλεκτρονικού ελέγχου και παρακολούθησης.

Δεν έχει μπει σε εφαρμογή, αλλά το πλαίσιο έχει θεσμοθετηθεί και έχει μεταβατική διαδικασία.

**ΠΡΟΕΔΡΕΥΩΝ (Μάριος Γεωργιάδης):** Κύριε Δρίτσα, σας διπλασίασα τον χρόνο σας. Σας παρακαλώ, ολοκληρώστε.

**ΘΕΟΔΩΡΟΣ ΔΡΙΤΣΑΣ:** Τελειώνω, κύριε Πρόεδρε.

Μέσα σε αυτόν τον ορυμαγδό του εντυπωσιασμού, που θα λειτουργήσει καταστροφικά για μία ακόμα φορά και θα δυσφημίσει και τον τουρισμό και το περιβάλλον στην Ελλάδα και όλα αυτά -αλλά αυτά δεν τα σκεφτόμαστε-, τίθεται και το θέμα της ενεργοποίησης του πλοίου του EMSA, που πράγματι είναι ένα εργαλείο πολύ σημαντικό. Έχουν απαντήσει ήδη οι Υπουργοί, θα απαντήσουν ξανά.

Εγώ θα καταθέσω στα Πρακτικά το ημερολόγιο της γέφυρας του πλοίου αυτού, για να διαψευστεί πλήρως ο κ. Γεωργιάδης στους ισχυρισμούς που προέβαλε, όπου προκύπτει ότι στις 13 Σεπτεμβρίου αναφέρει ώρα 2.00΄ και εν συνεχεία 7.30΄ το πρωί, πέρας αποσύνδεσης αγωγού εκφόρτωσης, μηχανή εις ετοιμότητα, έναρξη απόδεσης, πέρας απόδεσης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Άλλα αντ’ άλλων. Τα έχει όλα το χαρτί που κατέθεσα.

**ΘΕΟΔΩΡΟΣ ΔΡΙΤΣΑΣ:** Στις 13 Σεπτεμβρίου, το ημερολόγιο της γέφυρας στη Δραπετσώνα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Είστε Υπουργός και θα πρέπει να ξέρετε τι διαβάζετε.

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ πολύ. Ολοκληρώστε. Κοντεύουμε στα δεκατέσσερα λεπτά.

**ΘΕΟΔΩΡΟΣ ΔΡΙΤΣΑΣ:** Εγώ δεν είμαι ανακριτής, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Θα σας τα εξηγήσω μετά.

**ΘΕΟΔΩΡΟΣ ΔΡΙΤΣΑΣ:** Εγώ δεν είμαι ανακριτής.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ντροπή σας.

**ΘΕΟΔΩΡΟΣ ΔΡΙΤΣΑΣ:** Κύριε Γεωργιάδη, να διευκρινίσουμε και το εξής: Εγώ δεν είμαι ανακριτής και χρησιμοποιώ με πολλή φειδώ και ποτέ με εντυπωσιασμό στοιχεία δήθεν, που θεατρινίστικα τα καταθέτουμε στα Πρακτικά. Δεν το κάνω, γιατί ξέρω ότι η αλήθεια έχει πολλές όψεις και δεν μπορούμε να μιλάμε έτσι, τόσο επιπόλαια. Όμως, αυτό που θέλω να σας πω είναι ότι αυτή η θεατρική σας παρουσίαση πριν δεν μπορεί να είναι βάσιμη, γιατί υπάρχει το ημερολόγιο του πλοίου, που λέει άλλα.

**ΠΡΟΕΔΡΕΥΩΝ (Μάριος Γεωργιάδης):** Κύριε Δρίτσα, σας παρακαλώ πάρα πολύ, ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Τα έχει εδώ όλα αυτά. Ούτε που διαβάσατε. Σας παρέσυραν για άλλη μια φορά.

**ΘΕΟΔΩΡΟΣ ΔΡΙΤΣΑΣ:** Ας το ψάξετε και εσείς και όλοι μας πολύ περισσότερο. Το καταθέτω στα Πρακτικά.

(Στο σημείο αυτό ο Βουλευτής κ. Θεόδωρος Δρίτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελείωσα, κύριε Πρόεδρε. Αυτή η Κυβέρνηση, όση ευθύνη κι αν έχει -και θα την αναλάβει- για κάθε τι που συνέβη αυτό το διάστημα, να ξέρετε ότι είναι η μόνη Κυβέρνηση που μπορεί πραγματικά με σύστημα, με επιμονή, με πείσμα και με ψυχραιμία να διορθώσει παθογένειες και εγκλήματα πολλών δεκαετιών.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ολοκληρώσαμε τις πρωτολογίες όλων των Βουλευτών. Έχετε εκμεταλλευτεί όλοι την ανοχή του Προεδρείου. Θα παρακαλούσα, για να μπορέσουμε να τελειώσουμε σε εύλογο χρονικό διάστημα, στις δευτερολογίες σας να είστε όσο πιο κοντά στον χρόνο που δικαιούστε.

Ξεκινάμε με τον κ. Πλακιωτάκη από τη Νέα Δημοκρατία. Κύριε συνάδελφε, έχετε πέντε λεπτά.

**ΙΩΑΝΝΗΣ ΠΛΑΚΙΩΤΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, δεν πήραμε καμμία απολύτως απάντηση ούτε στις αιτιάσεις μας ούτε για τις τραγικές ολιγωρίες της κρατικής διοίκησης ούτε για τα αίτια του ναυτικού ατυχήματος ούτε για τη διαδικασία απορρύπανσης ούτε για τις επιπτώσεις στην επιχειρηματική, οικονομική και κοινωνική ζωή του παραλιακού μετώπου.

Κύριε Υπουργέ, μας μιλήσατε για εφαρμογή τοπικών σχεδίων. Στη συνέχεια μας μιλήσατε για εφαρμογή εθνικού σχεδίου. Τελικά τι απ’ όλα εφαρμόσατε; Εμείς σας είπαμε ότι από την πρώτη στιγμή έπρεπε να εφαρμόσετε το εθνικό σχέδιο, που πρακτικά σημαίνει ότι ενεργοποιείς τους πάντες και τα πάντα. Παραδεχτείτε ότι ολιγωρήσατε, ότι υποτιμήσατε το συγκεκριμένο γεγονός και δεν λάβατε όλα εκείνα τα απαραίτητα μέτρα. Μας είπατε ότι δεν όφειλε το Υπουργείο και ανέμενε την ανάθεση σε εταιρεία απορρύπανσης από τον πλοιοκτήτη.

Κύριε Υπουργέ, βάσει του π.δ.197/95 και βάσει του π.δ.270/95, εσείς ο ίδιος, το Υπουργείο έπρεπε να είχατε κινήσει τη διαδικασία.

Κύριε Κουρουμπλή, φαίνεται ότι μετά το ναυτικό ατύχημα, μετά το ναυάγιο, θα πρέπει να διαχειριστείτε το δικό σας προσωπικό ναυάγιο. Βέβαια, σε κάθε περίπτωση, κύριε Κουρουμπλή, δεν θα πρέπει να αναμένουμε τελικά από τον Θεό, για να λάβουμε άποψη και γνώση και για τα αίτια αλλά και φυσικά για όλες τις διαδικασίες που θα έπρεπε να είχαν γίνει εγκαίρως.

Κύριε Κουρουμπλή, δεν είστε νέος σε αυτή την Αίθουσα. Έχετε μεγάλη εμπειρία και κυβερνητική και κοινοβουλευτική. Έχετε στα συρτάρια του Υπουργείου σας –σας έχει παραδοθεί- σχέδιο νόμου για την πιστοποίηση των επιθεωρητών πλοίων, προκειμένου να εναρμονιστούμε με τα ισχύοντα διεθνώς και ακόμη, δυστυχώς, παραμένει στα συρτάρια σας.

Τι ακούσαμε σήμερα; Επικοινωνία, προσπάθεια δημιουργίας αποδιοπομπαίου τράγου. Τελικά φταίει μόνο ο πλοιοκτήτης. Το Υπουργείο δεν φταίει. Έδρασε εγκαίρως. Για όλα φταίει το λαθρεμπόριο. Για όλα φταίνε οι εταιρείες. Όποιες παθογένειες υπάρχουν, να έρθουν για να τις συζητήσουμε. Αυτό είναι μια άλλη ιστορία. Εάν υπάρχουν, καταθέστε συγκεκριμένες προτάσεις, όχι ευφυολογήματα, όχι προσπάθεια αποπροσανατολισμού.

Κύριε Υπουργέ, για όσον χρόνο μένει ακόμα και για όση πολιτική ευθιξία, θάρρος και φιλότιμο έχετε, αναλάβετε επιτέλους προσωπικά τις ευθύνες σας. Να αναλάβει επιτέλους και η Κυβέρνηση τις ευθύνες της, διότι οι επιπτώσεις από το ναυάγιο είναι τεράστιες. Εσείς, εάν δεν το καταλάβατε, την Τρίτη το πρωί, όταν ενημερώσατε δημοσίως τον ελληνικό λαό ότι όλα πάνε καλά και είναι υπό έλεγχο, αναλάβατε και τις πολιτικές και τις επιχειρησιακές ευθύνες.

Σε ένα επιχειρησιακό Υπουργείο, κύριε Υπουργέ, βεβαίως την επιχειρησιακή ευθύνη την έχει ο Αρχηγός. Ο Υπουργός είναι εκείνος ο οποίος εποπτεύει τις υπηρεσίες του, ο Υπουργός είναι εκείνος που αναλαμβάνει άμεσα πρωτοβουλίες. Επομένως εσείς, κύριε Υπουργέ, αναλάβατε συνολικά όλη την ευθύνη, πολιτική και υπηρεσιακή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Πλακιωτάκη.

Ακολουθεί η κ. Μπακογιάννη και, κατά παρέκκλιση, έχει ζητήσει τον λόγο ο Πρόεδρος του Ποταμιού κ. Θεοδωράκης, που θα πάρει τον λόγο μετά.

Έχετε τον λόγο, κυρία συνάδελφε.

**ΘΕΟΔΩΡΑ ΜΠΑΚΟΓΙΑΝΝΗ:** Κυρίες και κύριοι συνάδελφοι, εγώ δεν θα ασχοληθώ με αυτά που δεν είπε ο κ. Κουρουμπλής. Θεωρώ ότι μετά από το σημερινό βατερλό του κ. Κουρουμπλή δεν υπάρχει συνέχεια.

Θέλω, όμως, να απαντήσω στον κ. Δρίτσα και λυπάμαι που δεν είναι μέσα στην Αίθουσα αυτή. Χαρακτήρισε την πολιτική της Νέας Δημοκρατίας υποκριτική και ανεύθυνη.

Κυρίες και κύριοι συνάδελφοι, πού ήταν η υποκρισία και πού ήταν η ανευθυνότητα; Η Νέα Δημοκρατία επέλεξε να αναδείξει το σύνολο των αδυναμιών της διαχείρισης αυτής της κρίσης. Όφειλε να το κάνει ως Αξιωματική Αντιπολίτευση και όφειλε να το κάνει με σοβαρότητα και υπευθυνότητα και το έπραξε.

Ενοχληθήκατε, κυρίες και κύριοι συνάδελφοι, γιατί ο Κυριάκος Μητσοτάκης πήγε στις πληγείσες περιοχές; Ενοχληθήκατε γιατί πήγε και μίλησε με τους ψαράδες; Ενοχληθήκατε γιατί πήγε και μίλησε με τους ταβερνιάρηδες; Αυτή είναι η δουλειά μας. Η δουλειά μας είναι να επιλέξουμε τον τρόπο της καλύτερης δυνατής επαφής, για να έχουμε την πλήρη ενημέρωση της πραγματικότητας των κινδύνων και να μετρήσουμε το κόστος.

Στη Νέα Δημοκρατία, κυρίες και κύριοι συνάδελφοι, κάναμε αυτό που η Κυβέρνησή σας δεν έκανε. Μας κάλεσε σε σύσκεψη ο Κυριάκος Μητσοτάκης, με εντολή να του πούμε ταχύτατα από πού και πώς θα δοθούν οι αποζημιώσεις και πώς θα μπορέσουμε να προστατεύσουμε τους πολίτες που επλήγησαν. Το καταθέσαμε δημόσια.

Με εντολή του Κυριάκου Μητσοτάκη φεύγουν αύριο δύο συνάδελφοι εξειδικευμένοι για τις Βρυξέλλες, για να πάνε και να ενημερώσουν τις Βρυξέλλες, ώστε ακόμα και από τα μικρά προγράμματα που δεν επιτρέπουν μεγάλες χρηματοδοτήσεις, να μπορούμε να τις πάρουμε εγκαίρως. Κρούσαμε τον κώδωνα του κινδύνου στο Υπουργείο ότι ο τρόπος του χειρισμού οδηγεί σε κίνδυνο τη δυνατότητα να ζητήσουμε αποζημιώσεις.

Πού είναι η ανευθυνότητα, κυρίες και κύριοι συνάδελφοι; Για συγκρίνετε λιγάκι ποια ήταν η δική σας στάση παλαιότερα.

Εγώ θέλω να μιλήσω στον ΣΥΡΙΖΑ του αύριο και στον κ. Δρίτσα, τον οποίο και σέβομαι και εκτιμώ, με όλες τις μεγάλες διαφορές που έχουμε. Αναφέρθηκε στο λαθρεμπόριο.

Κυρίες και κύριοι συνάδελφοι, έχω κάνει τρεις ερωτήσεις για το λαθρεμπόριο, όχι μόνο γιατί η Κυβέρνηση το είχε «σημαία», αλλά διότι έβλεπα ότι από τις είκοσι επτά χιλιάδες ελέγχους που έκανε η προηγούμενη κυβέρνηση, αυτή η Κυβέρνηση έχει κάνει δυόμισι χιλιάδες. Είκοσι επτά χιλιάδες με δυόμισι. Χωρίς να κάνεις έλεγχο δεν μπορείς να ξέρεις αν πράγματι γίνεται λαθρεμπόριο ή όχι. Δεν το μυρίζεις το λαθρεμπόριο. Το ελέγχεις.

Φτάνουμε και ρωτάμε την Κυβέρνηση σήμερα: «Πώς είναι δυνατόν, βρε παιδιά; Δεν υπήρξε έλεγχος του πλοίου αυτού και του ενός και του άλλου πλοίου που πήγε να κάνει την απάντληση;». «Είναι», λέει, «ύβρις».

Από πού, κύριοι συνάδελφοι, είναι ύβρις; Από πού κι ως πού είναι ύβρις; Πού το βρήκατε γραμμένο αυτό; Είναι ύβρις να κάνεις ερώτηση και να πεις «δεν έχετε κάνει τη δουλειά σας, κύριοι;». Καλώς ή κακώς, δεν την έχετε κάνει τη δουλειά σας και δεν έχετε κάνει τη δουλειά σας ούτε στον τομέα ελέγχου του λαθρεμπορίου.

Μας είπε ο κ. Δρίτσας ότι έχει υπογράψει μια απόφαση ηλεκτρονικού ελέγχου. Τη χαιρετίζω. Μπορείτε να μου πείτε γιατί μόλις έφυγε ο κ. Δρίτσας δεν έγινε τίποτα; Μπορείτε να μου πείτε γιατί δεν προχώρησε; Πώς, ως διά μαγείας, σταμάτησε; Δεν νιώθετε την ανάγκη να εξηγήσετε στον ελληνικό λαό τι ακριβώς έχει γίνει και εγκαλείτε εμάς για ανευθυνότητα και για έλλειψη ευθύνης;

Εγώ καταλαβαίνω την απεγνωσμένη προσπάθεια του Κοινοβουλευτικού Εκπροσώπου του ΣΥΡΙΖΑ, βλέποντας τα αισθήματα της Κοινοβουλευτικής Ομάδας του ΣΥΡΙΖΑ σήμερα, να κάνει μια ελάχιστη προσπάθεια συσπείρωσης.

Όμως, κυρίες και κύριοι συνάδελφοι, στη ζωή και στην πολιτική η αλήθεια δεν κρύβεται. Όταν σε διαψεύδει η πραγματικότητα, δεν μπορείς να κάνεις τίποτα. Το μόνο που μπορείς να κάνεις είναι να πεις την αλήθεια, να αναλάβεις τις ευθύνες σου και να πας στο σπίτι σου όσο το δυνατόν γρηγορότερα.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Μπακογιάννη.

Τον λόγο έχει ο κ. Σταύρος Θεοδωράκης. Θέλετε δέκα λεπτά;

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Όχι, λιγότερο. Να μη λέμε τα ίδια και τα ίδια.

**ΠΡΟΕΔΡΕΥΩΝ (Μάριος Γεωργιάδης):** Σας βάζω οκτώ και διαχειρίζεστε τον χρόνο σας.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Ευχαριστώ.

Γιατί έγινε, λοιπόν, το ατύχημα; Γιατί; Γιατί βούλιαξε το πλοίο; Γιατί μαύρισαν οι παραλίες; Γιατί μαύρισε η ψυχή μας; Γιατί; Πήγα στη Σαλαμίνα, στα Σελήνια, τη δεύτερη, τρίτη μέρα. Με ρωτούσαν οι κάτοικοι, πρώτον, γιατί δεν ήρθαν οι Υπουργοί. Ξέρετε, νομίζουν στις παραλίες ότι είμαστε όλοι μια παρέα και ότι πηγαίνουμε όλοι μαζί. Με ρωτούσαν: «Γιατί δεν είναι εδώ ο Υπουργός να μας πει πώς θα ζήσουμε μ’ αυτές τις μαύρες παραλίες;». Ήρθε μια κυρία με το παιδί της αγκαλιά σε ένα συνεχές βουβό κλάμα να επαναλαμβάνει τη φράση: «Αυτές οι παραλίες μπορεί να μην είναι οι ομορφότερες του κόσμου, είναι όμως οι δικές μας θάλασσες. Καταστράφηκαν και καταστράφηκε και η ζωή μας.».

Το ερώτημα, λοιπόν, παραμένει. Γιατί έγινε το ατύχημα; Προσέξτε. Διαβάζω: «Την ευθύνη την έχει μια κοινωνία ολόκληρη και μια παγκόσμια οικονομία εξαρτημένη από το πετρέλαιο κι ένα σκληρό λόμπι, που δεν επιτρέπει να έχουμε επενδύσεις τέτοιες που να προστατεύουμε τις ακτές μας.».

Αυτό δεν είναι έκθεση ιδεών. Δεν είναι κάποια φράση κάποιου φοιτητή στα επαναστατικά του ξεσπάσματα ή κάποιου Βουλευτή της Βουλής των Εφήβων. Είναι φράση Υπουργού της Κυβέρνησης.

Για αυτό έγινε, λοιπόν, το ατύχημα. Την ευθύνη την έχει η κοινωνία. Ο ίδιος δεν έχει καμμία ευθύνη, ούτε αυτός ούτε η Κυβέρνησή του ούτε ο κ. Κουρουμπλής. Κανείς. Αυταπάτες, δηλαδή, και δημαγωγία εκεί που θα έπρεπε να είχαμε υπευθυνότητα, σοβαρότητα, αναγνώριση των ευθυνών και, τέλος πάντων, αυτοσυγκράτηση.

Αλλά είναι εύκολο το φταίξιμο να είναι πάντα στην κακούργα κοινωνία, στον καπιταλισμό, στις μεγάλες πετρελαϊκές εταιρείες -που είναι και ανώνυμες- και σε ό,τι άλλο μακρινό φανταστεί ο καθένας.

Θα πρέπει να πούμε ότι έχουμε πολλά προβλήματα στις θάλασσές μας και στον Σαρωνικό. Ξέρουμε ότι τα μισά πλοία είναι ουσιαστικά σαράβαλα, είναι πολύ παλιά και η πιθανότητα ατυχήματος στο Αιγαίο είναι πολύ μεγάλη και επειδή είναι δύσκολο το Αιγαίο και επειδή είναι μη καθορισμένες οι διαδρομές και επειδή έχουμε πολλές βραχονησίδες. Υπάρχει, λοιπόν, ένα αυξημένο πρόβλημα στο Αιγαίο.

Για αυτό ακριβώς τα πολιτισμένα κράτη και η Ευρωπαϊκή Ένωση έχουν μια αυστηρή νομοθεσία, έχουν μια αυστηρή τεχνολογία, οι οποίες αποτρέπουν σε μεγάλο βαθμό αυτές τις καταστροφές.

Είναι γνωστό -και το έχουν πει κι άλλοι- ότι η εκπρόσωπος του Ευρωπαϊκού Οργανισμού για την Ασφάλεια είπε πως το αίτημα της Ελλάδας προς τον οργανισμό έφτασε με τρεις μέρες καθυστέρηση, αργά το βράδυ της 12ης Σεπτεμβρίου, ενώ το πλοίο βούλιαξε –σας θυμίζω- ξημερώματα της 10ης Σεπτεμβρίου, τονίζοντας παράλληλα η εκπρόσωπος ότι υπάρχουν πάντοτε δεκαέξι πλοία stand by, που θα μπορούσαν πιο γρήγορα να σπεύσουν.

Νομίζω, κυρίες και κύριοι, ότι με αφορμή αυτό το περιστατικό θα πρέπει να σκεφτούμε περισσότερο τις θάλασσές μας, θα πρέπει να αποτρέψουμε οποιοδήποτε άλλο τέτοιο ατύχημα και θα πρέπει να υπάρχει σε εγρήγορση ένας αποτελεσματικός μηχανισμός που θα εμποδίζει και να συμβεί το ατύχημα, αλλά και, όταν συμβεί, να σπεύδει και να αποτρέπει την εξάπλωση της ρύπανσης. Χρειαζόμαστε αντιμετώπιση οργανωμένη και προπαντός ταχεία.

Με τα διεθνή στάνταρ, αυτό το ατύχημα που συνέβη στον Σαρωνικό ήταν ένα μικρής έκτασης ατύχημα και θα μπορούσαμε –λένε οι άνθρωποι που γνωρίζουν- με σύμμαχο τον καλό καιρό εκείνες τις μέρες, εκείνες τις ώρες, να είχαμε πολύ μικρές επιπτώσεις. Όλα αυτά, όμως, αν είχαμε ταχεία επέμβαση. Το να πηγαίνει απλώς ένα σκάφος του Λιμενικού –γιατί συνάντησα τους άντρες του Λιμενικού, οι οποίοι πήγαν μετά από λίγα λεπτά στη θέση του ατυχήματος- να βάζουμε ένα φράγμα και μετά να εκτιμάμε τι άλλο μπορούμε να κάνουμε, δεν είναι η σωστή μέθοδος.

Πρέπει να επισημάνουμε ότι αυτό που αποκαλύφθηκε, ότι τα πιστοποιητικά αξιοπλοΐας του πλοίου που μαζεύει τα καύσιμα στο ναυάγιο είχαν και αυτά λήξει και έπρεπε να αποσυρθεί το πλοίο, δείχνει λίγο την κατάσταση που υπάρχει στον Σαρωνικό, όπως βέβαια και το γεγονός ότι συνελήφθη για λαθρεμπόριο καυσίμων ο πλοίαρχος και ο Α΄ μηχανικός του πλοίου. Κάτι βρωμάει στον Σαρωνικό και αυτό είναι γεγονός και δεν είναι μόνο το χαμένο μαζούτ.

Είχαμε, όμως, μια ευκαιρία πολύ νωρίτερα μέσα από το Περιφερειακό Επιχειρησιακό Πρόγραμμα Αττικής να ετοιμαστούμε για να αντιμετωπίσουμε τέτοιου είδους ατυχήματα.

Σας θυμίζω -και όσοι δεν το ξέρετε μπορείτε να το ψάξετε, γιατί είναι πολύ σημαντικό και δεν έχει τύχει τόσο μεγάλης δημοσιότητας- ότι το Επιχειρησιακό Πρόγραμμα Αττικής 2014-2020 προέβλεπε ένα ποσό -όχι μικρό, 155 εκατομμύρια- για την προστασία του περιβάλλοντος. Θα μπορούσαν, λοιπόν, στο συγκεκριμένο πρόγραμμα να ενταχθούν παρεμβάσεις για την αντιμετώπιση περιστατικών θαλάσσιας ρύπανσης.

Μοναδικός δικαιούχος του προγράμματος ήταν η Περιφέρεια Αττικής. Εάν, λοιπόν, η περιφέρεια είχε προχωρήσει στην αξιοποίηση του προγράμματος, θα μπορούσαμε να είχαμε συστήματα καθαρισμού στις παράκτιες περιοχές, στους παράκτιους δήμους και να υπήρχε ένα σημαντικό σχέδιο αντιμετώπισης.

Από τα μαύρα αποτελέσματα είναι προφανές ότι οι ΣΥΡΙΖΑ - ΑΝΕΛ, αυτό το ενιαίο κίνημα που μας κυβερνά, εξάγουν την ανικανότητα και προς την περιφέρεια, όχι μόνο στο κεντρικό κράτος.

**ΓΕΩΡΓΙΟΣ ΑΜΥΡΑΣ:** Και οι Οικολόγοι.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Πραγματικά είναι υποκριτικό -και κάνει καλά που μου το θυμίζει ο συνάδελφος, ο κ. Αμυράς, για το υπόλοιπο της «ταμπέλας» που λέει «Οικολόγοι»- ότι κόπτονται οι ΣΥΡΙΖΑ - ΑΝΕΛ για τα οικολογικά προβλήματα που μπορεί να προκαλέσει ο οποιοσδήποτε επενδυτής σε κάθε γωνιά της χώρας, σιγοντάρει τα κινήματα κατά των ανεμογεννητριών –γιατί έχουν πολλούς κινδύνους, όπως ξέρετε, σύμφωνα με τη φημολογία- και είναι ανίκανη αυτή η Κυβέρνηση να αντιμετωπίσει μια οικολογική καταστροφή.

Εδώ υπάρχουν, δυστυχώς, κάποια πρόσθετα ερωτήματα που θα πρέπει να μας απασχολήσουν:

Πόσο έτοιμοι είμαστε για την εξόρυξη πετρελαίου που ετοιμάζουμε να κάνουμε στο Αιγαίο και στη νότια Κρήτη; Θα μάθατε ότι τον Αύγουστο είχαμε τα περίφημα «οικόπεδα» που βγήκαν στα ΦΕΚ. Μιλάμε για περιοχές στη νότια Κρήτη, στην Κεφαλλονιά, στην Κέρκυρα, στη Λευκάδα.

Υπάρχει κάποιο σχέδιο; Υπάρχει κάποια προετοιμασία για όλα αυτά που θα μπορούν να συμβούν σε αυτές τις περιοχές, σε αυτές τις θάλασσες;

Η χώρα έχει ανάγκη, λοιπόν, από ένα δυνατό τιμόνι, που δεν θα έχει ερασιτεχνισμούς, αλλά σοβαρότητα και σχέδιο εκεί που σήμερα έχουμε αυταπάτες και δημαγωγία.

Ειδικά στον Σαρωνικό θα πρέπει να υπάρξει ένας συνολικός σχεδιασμός με τη συμμετοχή κράτους, τοπικής αυτοδιοίκησης, ελεγκτικών μηχανισμών, ιδιωτών επενδυτών και οικολογικών οργανώσεων. Πού είναι τι, ποιος είναι πού, ποιος κάνει τι. Να σφραγίσουμε, δηλαδή, τις μπουκαπόρτες, για να μην έχουμε ούτε ατυχήματα ούτε αμέλεια ούτε πρόθεση. Το ίδιο πρέπει να γίνει και στο Αιγαίο, πρέπει να γίνει και στο Ιόνιο.

Με αφορμή αυτό το ατύχημα, βγήκαν οι εκθέσεις από σοβαρές οργανώσεις που δρουν στις θάλασσές μας. Θα αναφέρω παραδειγματικά το «Αρχιπέλαγος». Είναι δραματικά τα στοιχεία. Ας μην κάνουμε αρνητική διαφήμιση στη χώρα μας, λέγοντας από το Βήμα της Βουλής όλα αυτά που αποκαλύπτει το «Αρχιπέλαγος», αλλά να ρίξουμε όλοι μια ματιά. Τα στοιχεία για τις θάλασσές μας είναι δραματικά και πρέπει κάτι να γίνει.

Νομίζω ότι θα συμφωνήσετε, κυρίες και κύριοι συνάδελφοι, ότι οι θάλασσες και βέβαια και ο Σαρωνικός δεν είναι στην ιδιοκτησία μας, δεν μας ανήκουν. Είναι η περιουσία των επόμενων γενεών και αυτή τη σκέψη θα πρέπει να έχουμε στην οργάνωση, στα σχέδια και σε όλα αυτά που θα πρέπει να γίνονται άμεσα, για να αποτρέπουμε τέτοια οικολογικά ατυχήματα.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε κι εμείς, κύριε Πρόεδρε.

Τον λόγο έχει ο κ. Τραγάκης εκ μέρους της Νέας Δημοκρατία.

Θα μου επιτρέψετε, κύριε Πρόεδρε, προτού ξεκινήσετε την ομιλία σας, να ζητήσω την έγκριση του Σώματος για δύο άδειες συναδέλφων.

Η Βουλευτής Καστοριάς της Νέας Δημοκρατίας κ. Αντωνίου ζητεί άδεια ολιγοήμερης απουσίας στο εξωτερικό από 27 Σεπτεμβρίου έως 1 Οκτωβρίου του 2017. Επίσης ο Βουλευτής κ. Δανέλλης ζητεί άδεια ολιγοήμερης απουσίας στο εξωτερικό από 26 Σεπτεμβρίου μέχρι και 28 Σεπτεμβρίου 2017.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η Βουλή ενέκρινε τις ζητηθείσες άδειες.

Ελάτε, κύριε Πρόεδρε, για τη δευτερολογία σας.

**ΙΩΑΝΝΗΣ ΤΡΑΓΑΚΗΣ:** Κύριε Υπουργέ, στην πρωτολογία μου ήμουν νομίζω αρκετά ήπιος, μιλώντας για υποεκτίμηση της κατάστασης. Μετά, όμως, την πρωτολογία τη δική σας, που δεν είπατε απολύτως τίποτα και επικεντρώσατε στο να επιτεθείτε στη Νέα Δημοκρατία, μιλάω για εγκληματική αμέλεια.

Δεν απαντήσατε και σε κανένα από τα ερωτήματα. Ετέθησαν δεκάδες ερωτήματα από όλους τους συναδέλφους. Θα μου επιτρέψετε να επιμείνω σε ένα ερώτημα που δεν πήρα απάντηση: Πόσοι και με ποια ιδιότητα βρίσκονταν στο πλοίο που ναυάγησε και τι εθνικότητα έχουν; Δεν πήρα απάντηση.

Βγαίνει τώρα από αυτό που είπε ο κ. Δρίτσας -και είναι σωστό- πως το σήμα ότι το πλοίο εβυθίζετο το έδωσε παραπλέον πλοίο και όχι το ίδιο. Τι σημαίνει αυτό; Δεν πρέπει αυτό να ερευνηθεί; Δεν είναι απορίας άξιο;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ερευνάται.

**ΙΩΑΝΝΗΣ ΤΡΑΓΑΚΗΣ:** Ερευνάται. Πότε; Δεν έχετε καμμία απόφαση;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Υπάρχει ανάκριση.

**ΙΩΑΝΝΗΣ ΤΡΑΓΑΚΗΣ:** Υπάρχει ανάκριση. Δεν έχετε μια να μας πείτε, ότι έτσι κι έτσι. Δηλαδή, τα ονόματα και οι ιδιότητες είναι μυστικό, κύριε Υπουργέ; Όχι, βέβαια.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δηλαδή, υπονοείτε ότι το κρύβουμε, κύριε Τραγάκη;

**ΙΩΑΝΝΗΣ ΤΡΑΓΑΚΗΣ:** Δεν θέλετε να το δώσετε στη δημοσιότητα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Επειδή όλα τα πράγματα έχουν και ένα όριο! Έλεος πια!

**ΙΩΑΝΝΗΣ ΤΡΑΓΑΚΗΣ:** Δεν θέλετε; Με συγχωρείτε, αλλά…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Γνωριζόμαστε τριάντα χρόνια, να λέμε τέτοια πράγματα!

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, δεν ακούγεστε. Καλό θα ήταν να μην ανοίξουμε διάλογο.

**ΙΩΑΝΝΗΣ ΤΡΑΓΑΚΗΣ:** ...θα επιμείνω, κύριε Υπουργέ, στο ερώτημα και θα περιμένω να πάρω αυτή την απάντηση.

Εδώ υπάρχουν και άλλα πράγματα. Τι έγινε με τις παρατάσεις; Ποιος έδωσε τις παρατάσεις, ώστε να είναι αξιόπλοο το σκάφος; Είπατε ότι εσείς τις δώσατε τις παρατάσεις. Άρα τώρα παίρνετε τον έλεγχο για τις παρατάσεις, για να τον πάτε σε ιδιωτικές εταιρείες. Ευφυολόγημα ήταν ότι είναι η πρώτη αποκρατικοποίηση της Κυβέρνησης του ΣΥΡΙΖΑ. Αυτό θα έχει επίπτωση στα εισιτήρια, διότι οι εταιρείες θα πληρώνονται; Τι θα γίνει με αυτό; Εμείς που πηγαινοερχόμαστε στη Σαλαμίνα τι θα γίνει με το εισιτήριο που πληρώνουμε;

Επικαλεστήκατε την κ. Νάννου. Την Τρίτη το πρωί -θα το επαναλάβω- με τον κ. Πλακιωτάκη και τον κ. Αθανασίου, κατ’ εντολή του Προέδρου της Νέας Δημοκρατίας κ. Κυριάκου Μητσοτάκη, πήγαμε στα Σελήνια και ήταν εκεί η δήμαρχος. Και η δήμαρχος σε απόγνωση φώναζε: «Κάντε κάτι! Δεν βλέπετε την καταστροφή;».

Θα το επαναλάβω: Η έκταση της κηλίδας ήταν δυόμισι χιλιόμετρα από την Κυνοσούρα. Όλη η Κυνοσούρα είχε μολυνθεί, όλα τα Σελήνια. Το προστατευτικό δίχτυ το οποίο είχε μπει ήταν, δεν ήταν καμμία τρακοσάρια μέτρα. Τι θα μπορούσατε να κάνετε σε αυτό;

Άρα τις κρίσιμες ώρες δεν κάνατε αυτό που έπρεπε και γι’ αυτό σας εγκαλούμε, κύριε Υπουργέ. Όλοι λένε ότι οι έντεκα πρώτες ώρες σε ένα τέτοιου είδους ναυάγιο είναι οι κρισιμότερες ώρες.

Ακόμα -ειλικρινά σας μιλάω- δεν έχω καταλάβει πόσους μετρικούς τόνους και τι είδος ήταν το πετρέλαιο και το μαζούτ μαζί που μετέφερε το σκάφος. Μπερδεύτηκα. Άκουσα δύο χιλιάδες πεντακόσιους εβδομήντα, από τα ΕΛΠΕ χίλιους επτακόσιους τριάντα τρεις και άλλους τριακόσιους, άκουσα μετά, συν το φορτίο το οποίο είχε για τον εαυτό του. Δεν μπορώ να καταλάβω. Δεν πήραμε καμμία απάντηση ούτε σε αυτό το ερώτημα.

Ούτε πήραμε απάντηση ποιος πλήρωσε το ποσό στα ΕΛΠΕ. Τι προορισμό είχαν τα καύσιμα; Πού πηγαίναν; Τι ποσότητα έχει αντληθεί; Διότι εμάς από εδώ και πέρα αυτό μας ενδιαφέρει: τι ποσότητα έχει αντληθεί, τι ποσότητα υπάρχει στο πλοίο και τι ποσότητα έχει διαρρεύσει στο περιβάλλον;

Εμάς μας ενδιαφέρει και η αποκατάσταση του περιβάλλοντος, αλλά μας ενδιαφέρουν κυρίως και οι αποζημιώσεις. Τι θα γίνει με τις αποζημιώσεις; Είναι ένα πολύ σημαντικό θέμα. Μάλιστα, θα τονίσω -και κρατήστε το- είναι και λεπτό θέμα και θέλει μεγάλη προσοχή το θέμα των αποζημιώσεων. Είναι ένα θέμα, το οποίο πρέπει να μας απασχολήσει, είναι σοβαρότατο θέμα. Νομίζω ότι είναι το κυρίαρχο θέμα που πρέπει να μας απασχολήσει από εδώ και πέρα, διότι...

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Για αυτό πρέπει να είμαστε και λίγο προσεκτικοί.

**ΙΩΑΝΝΗΣ ΤΡΑΓΑΚΗΣ:** Είμαστε προσεκτικοί, κύριε Υπουργέ, σας παρακαλώ.

Προσπαθώ με λίγα λόγια να σας δώσω να καταλάβετε ποιος ακριβώς είναι ο στόχος της επόμενης μέρας. Πρέπει να ξέρουμε τα στοιχεία ακριβώς, να ξέρουμε πώς θα το αντιμετωπίσουμε.

Εγώ θα επιμείνω, όμως, σε αυτό και θα το θέσω και σαν κυρίαρχο θέμα. Αναφέρομαι στη ρύπανση του βυθού. Κάναμε αρκετά χρόνια για να φέρουμε τη Σαλαμίνα στο επίπεδο που είναι τώρα. Θα σας θυμίσω ότι όταν στον Ακροκέραμο έπεφταν ημερησίως περίπου ένα εκατομμύριο κυβικά λύματα, ο βυθός του είχε περίπου δυόμισι μέτρα ιλύ και καμμία ποιότητα ζωής. Κάναμε μεγάλο αγώνα για να φέρουμε τον Σαρωνικό και την περιοχή αυτή της Σαλαμίνος στην κατάσταση που ήταν τώρα. Ήταν μια κατάσταση που βοηθούσε όλους τους φτωχούς Έλληνες με το λεωφορείο, με το τραμ να πάνε σε αυτές τις ακτές και να κάνουν το μπάνιο τους. Αυτό τώρα τους το στερήσατε και δεν ξέρω για πόσο καιρό τούς το στερήσατε.

Για το οικοσύστημα εγώ, όμως, θα επιμείνω ότι τα χρόνια που χρειάζονται για την αποκατάσταση του βυθού είναι πάρα πολλά. Πρέπει να αναθέσετε σε ειδικούς επιστήμονες να δουν και να ελέγξουν το θέμα αυτό, γιατί αυτό το θέμα απασχολεί και τους ψαράδες και το οικοσύστημα γενικώς, αλλά είναι και το πιο δύσκολο. Όπως πολύ σωστά είπε ο κ. Γεωργιάδης, την επιφάνεια θα την καθαρίσουμε σε τριάντα, σε σαράντα, σε πενήντα μέρες. Όμως, πώς θα καθαρίσουμε τη βραχώδη ακτή, πώς θα καθαρίσουμε τον βυθό;

Αυτό νομίζω πως είναι το κυρίαρχο θέμα και σε αυτό δεν πήραμε απάντηση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Τραγάκη.

Τον λόγο έχει ο κ. Βαρβιτσιώτης εκ μέρους της Νέας Δημοκρατίας για τη δευτερολογία του.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε,είναι αλήθεια ότι δεν πήραμε καμμία απάντηση σε όλα τα ερωτήματα που θέσαμε.

Είναι πρωτοφανής αυτή η στάση, να ξανακούμε τις ίδιες δηλώσεις, ότι όλα τα κάναμε καλά από την πρώτη στιγμή. Εάν τα κάνατε όλα καλά, πώς καταλήξαμε εδώ που καταλήξαμε;

Να σας πω και κάτι ακόμα για το ερώτημα που έθεσα πώς βρέθηκε έξι μέρες μετά μια νεκρή γυναίκα στην παραλία του Φαλήρου. Ούτε αυτό δεν μας απάντησε. Έχω την ανακοίνωση του Λιμενικού. Είδε την ιατροδικαστική έκθεση; Δεν την έχω υπ’ όψιν μου. Περιμένω μια απάντηση.

Δεν μπορεί να μεγαλώνουν έτσι τα θέματα, να κυκλοφορούν οι ειδήσεις και να μην υπάρχει μία επίσημη ενημέρωση. Να πείτε, για παράδειγμα, ότι δεν φταίει για τον θάνατο η ρύπανση, ότι άλλοι είναι οι λόγοι, να το τελειώνουμε. Πρέπει να δοθούν απαντήσεις. Εδώ ήρθε ο Υπουργός και μας ρωτούσε σε ποιον άνηκε το πετρέλαιο. Ξέρουμε εμείς; Δεν μας δίνουν την απάντηση. Ποιος το πλήρωσε; Το ρώτησε. Δεν έχει απάντηση; Πρέπει να μας τη δώσει. Πρέπει να τα απαντήσει.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ξέρετε!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Άμα τα ξέρετε, να τα απαντήσετε, κύριε Υπουργέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Εσείς ξέρετε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Αφήστε τους υπαινιγμούς και να τα απαντήσετε, να μας πείτε τι κάνετε σήμερα. Είναι χαρακτηρισμένα αυτά ως απόβλητα ή τα έχετε χαρακτηρίσει ως ενεργό καύσιμο; Ποιος το διαχειρίζεται; Έχετε ανικανότητα στο να απαντήσετε κάτι με ειλικρίνεια, να πείτε την αλήθεια, επιτέλους, μία φορά;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, είναι πραγματικά θλιβερό να φτάνουμε στο σημείο που, αντί να έχουμε μία επίσημη σοβαρή, υπεύθυνη τοποθέτηση για τα βήματα που θα ακολουθήσουν από εδώ και πέρα, να βρίσκουμε μία κατηγορία προς την Αντιπολίτευση, γιατί ρωτάει. Γιατί ρωτάει! Έστω και με τη δόση της υπερβολής της Αντιπολίτευσης.

Αντί να καθησυχάζει την κοινή γνώμη, δημιουργεί ακόμα περισσότερα ερωτηματικά, γιατί δεν έδωσε καμμία απάντηση στο θέμα των αποζημιώσεων. Δεν έδωσε καμμία απάντηση στο θέμα του συντονισμού, της από εδώ και πέρα διαχείρισης αυτού του ναυαγίου. Δεν έδωσε καμμία απάντηση για την ανάκτηση της εικόνας της Αττικής, του τουριστικού μετώπου.

Είναι και εκκωφαντική, κύριε Πρόεδρε, η απουσία της Περιφερειάρχου Αττικής όλο αυτό το διάστημα. Λες και συνέβη σε άλλη περιφέρεια της χώρας. Δώδεκα μέρες η κ. Δούρου δεν έχει ασχοληθεί με το θέμα. Δώδεκα μέρες! Αυτή είναι η υπευθυνότητα του ΣΥΡΙΖΑ. Δώδεκα μέρες η κ. Δούρου είναι απούσα. Δεν έχει βρεθεί σε μία σύσκεψη στο Υπουργείο Ναυτιλίας, δεν έχει κάνει μία ενέργεια για να χρησιμοποιήσει τα ευρωπαϊκά κονδύλια για τις αποζημιώσεις ή για την απορρύπανση. Δώδεκα μέρες δεν έχει κάνει μία κίνηση για την ανάκτηση της τουριστικής εικόνας της Αττικής. Πού είναι η κυρία Περιφερειάρχης; Πού είναι η εκλεκτή του ΣΥΡΙΖΑ; Πού είναι αυτή που θα έβαζε άλλο πρόσωπο στην τοπική αυτοδιοίκηση; Πού είναι αυτή που μαχόταν για τα συμφέροντα της Αττικής;

Είναι εξαφανισμένη, μαζί με τον Πρωθυπουργό. Έχουν την ίδια λογική, ότι «δεν μας αφορούν οι κρίσεις, εμείς είμαστε μόνο για το χειροκρότημα». Δυστυχώς, οι υπεύθυνοι πολιτικοί είναι για να διαχειρίζονται τις κρίσεις, όχι το εύκολο και στημένο χειροκρότημα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Βαρβιτσιώτη.

Τον λόγο έχει ο κ. Σκρέκας για τη δευτερολογία του για δύο λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, αποδεικνύεται, δυστυχώς, ότι με την έλευση του ΣΥΡΙΖΑ στην Κυβέρνηση αυτού του τόπου πολλά άσχημα πράγματα έχουν συμβεί. Το τελευταίο είναι αυτό το οποίο συζητούμε σήμερα.

Είναι αλήθεια, κύριε Πρόεδρε, ότι το πράγμα ξέφυγε από τον έλεγχο της Κυβέρνησης. Το ανέφερε ο ίδιος ο Υπουργός, τον άκουσα εγώ ο ίδιος να το αναφέρει σε ραδιοφωνική εκπομπή σε συνέντευξή του σε μεγάλο ραδιόφωνο των Αθηνών. «Ξέφυγε η κατάσταση, γιατί δεν το περιμέναμε», είπε ο κύριος Υπουργός. Και οφείλει ο Υπουργός να απαντήσει για ποιον λόγο υποεκτίμησαν την κατάσταση έτσι, όπως ο ίδιος παραδέχθηκε.

Για ποιον λόγο, κύριε Υπουργέ, δεν περιμένατε τελικά να έχει τέτοια εξέλιξη αυτό το δυστύχημα; Ποιος είναι αυτός, ο οποίος σας δημιούργησε αυτή τη λάθος εντύπωση; Και για ποιον λόγο δεν τον αναφέρετε και για ποιον λόγο δεν αποδίδετε ευθύνες;

Με την έλευση του ΣΥΡΙΖΑ στην Κυβέρνηση του τόπου μας έχουν γίνει πολλά πράγματα. Έγινε, όμως, και η μεγαλύτερη θαλάσσια περιβαλλοντική καταστροφή που έχει γίνει σε αυτόν τον τόπο. Και ο δήθεν περιβαλλοντικά ευαίσθητος ΣΥΡΙΖΑ δεν βρίσκει πουθενά να αποδώσει ευθύνες. Δεν φταίει κανείς γι’ αυτό το οποίο έχει συμβεί!

Και δεν είναι μόνο αυτό. Και από τον παριστάμενο Υπουργό και από τον Αναπληρωτή Υπουργό Περιβάλλοντος και Ενέργειας κ. Φάμελλο στην αρμόδια Επιτροπή Περιβάλλοντος της Βουλής, που έγινε πριν δύο μέρες, όλα πήγαν τέλεια!

Και παρ’ όλο που όλα πήγαν τέλεια, σήμερα, δυστυχώς, δεκάδες χιλιόμετρα αττικών ακτών είναι γεμάτα μαζούτ.

Και το ερώτημα, κύριε Υπουργέ είναι: Έστω σήμερα, την τελευταία, την ύστατη στιγμή, προτίθεστε να κάνετε κάτι, ώστε να περιορίσετε, έστω, αυτή την καταστροφή που έχει συμβεί;

Θα είμαι ουσιαστικός και εποικοδομητικός, λέγοντας ότι η πιο σύγχρονη και τελευταία μέθοδος αποκατάστασης και απορρύπανσης πετρελαιοκηλίδας σε θαλάσσιο χώρο είναι η βιοεξυγίανση.

Τι σημαίνει «βιοεξυγίανση»; Σημαίνει τη χρήση βακτηρίων, μικροοργανισμών, τα οποία τρέφονται από το πετρέλαιο, από το μαζούτ, και με αυτόν τον τρόπο μπορούν να βοηθήσουν στην απορρύπανση και την αποκατάσταση.

Για να γίνει, όμως, αυτό, κύριε Υπουργέ, δυστυχώς, στην Ελλάδα μάς χρειάζονται προσαρμογές του θεσμικού πλαισίου, έτσι ώστε να επιτρέπεται η χρήση τέτοιων μικροοργανισμών.

Το ερώτημά μου είναι συγκεκριμένο. Προτίθεστε εσείς, φυσικά με τη συνεργασία των συναρμόδιων Υπουργείων και των καθ’ ύλην αρμόδιων Υπουργείων, να προχωρήσετε στις απαραίτητες προσαρμογές του θεσμικού πλαισίου, έτσι ώστε να μπορούν να χρησιμοποιηθούν στον τόπο μας, στην Ελλάδα, μικροοργανισμοί-βακτήρια, όπως αυτοί που χρησιμοποιήθηκαν με ιδιαίτερη επιτυχία τον Κόλπο του Μεξικού, όπου τότε διέρρευσαν οκτακόσιες χιλιάδες τόνοι πετρελαίου, έτσι ώστε να βοηθήσετε, έστω την ύστατη στιγμή, στην γρηγορότερη και ουσιαστικότερη αποκατάσταση της καταστροφής, που δυστυχώς επιτρέψατε εσείς, ως Κυβέρνηση, να συμβεί στη χώρα μας;

Παρακαλώ, να απαντήσετε αν το έχετε λάβει υπ’ όψιν σας και αν προτίθεστε, έστω τώρα, να λάβετε αυτή την πρωτοβουλία.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σκρέκα.

Ο κ. Κατσαφάδος έχει τον λόγο για τη δευτερολογία του για δύο λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, δυστυχώς για εσάς, ήσασταν πολύ προβλέψιμος. Επιβεβαιώσατε αυτά τα οποία είπα στην πρωτολογία μου. Είπατε ότι δεν υπάρχει καμμία ευθύνη, δεν δώσατε, δυστυχώς, απαντήσεις στα ερωτήματα τα οποία σας θέσαμε και, φυσικά, για όλα κατηγορούσατε τους προηγούμενους, κάνοντας ότι δεν είστε πάνω από δυόμισι χρόνια σε αυτή την Κυβέρνηση και ότι δεν είστε Υπουργός τόσο καιρό.

Μέσα σε όλα αυτά τα οποία είπατε, είπατε και μία μεγάλη αλήθεια, ότι εφαρμόστηκαν τα τοπικά σχέδια καταπολέμησης του προβλήματος. Η ερώτηση την οποία σας είχα κάνει, κύριε Υπουργέ, στην πρωτολογία μου είναι να μας αναφέρετε ποιος ήταν αυτός ο υπηρεσιακός παράγοντας ή ποιος ήταν αυτός που σας προέτρεψε να εφαρμοστούν τα τοπικά σχέδια και όχι το εθνικό σχέδιο. Διότι, όπως αποδείχθηκε, αυτός φέρει μία πάρα πολύ μεγάλη ευθύνη για την εξέλιξη την οποία έχει η κατάσταση.

Κύριε Υπουργέ, θα μπορούσε να σας ενημερώσει ο Αρχηγός του Λιμενικού Σώματος, ο οποίος ξέρω ότι έκανε φιλότιμες προσπάθειες και έχω πλήρη εικόνα ότι ακόμα και την Τρίτη το πρωί –γιατί στην πρωτολογία σας είπατε για την πετρελαιοκηλίδα στον Πειραιά ότι ήρθε την Τρίτη το βράδυ, δεν ήρθε Τρίτη το βράδυ, ήρθε Τρίτη το μεσημέρι- ζητούσε ενημέρωση. Και η ενημέρωση που είχε, κύριε Υπουργέ, είναι ότι όλα είναι ελεγχόμενα, ότι δεν υπάρχει διαρροή και ότι, φυσικά, ότι δεν υπάρχει καμμία περίπτωση να πλησιάσει κάποια πετραιοκηλίδα την πειραϊκή χερσόνησο. Και μετά τρέχαμε να μαζέψουμε τα αμάζευτα.

Αυτή είναι η πραγματικότητα, κύριε Υπουργέ. Και, πραγματικά, αυτό που δεν μπορώ να καταλάβω είναι γιατί δεν έχετε μεταθέσει και δεν έχετε αποδώσει την ευθύνη σε αυτούς οι οποίοι πραγματικά την έχουν, σε αυτούς οι οποίοι σας ενημέρωσαν λάθος.

Δεν μπορώ να καταλάβω –αυτός είναι ένας μεγάλος προβληματισμός- τι μπορεί να σας κάνει να μην αποδίδετε την ευθύνη σε αυτούς οι οποίοι σας ενημέρωσαν εσφαλμένα και μετά ξεκίνησαν αυτό το γαϊτανάκι των ψεμάτων και της παραπληροφόρησης.

Κλείνοντας, σε ό,τι έχει να κάνει με τους ελεγκτές από το Υπουργείο Περιβάλλοντος, κύριε Υπουργέ, θα ήθελα να μου πείτε σε ποια Δευτέρα αναφέρεστε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κατσαφάδο.

Ολοκληρώθηκε ο κύκλος των δευτερολογιών των επερωτώντων Βουλευτών.

Τον λόγο εκ μέρους της Κυβερνήσεως για δευτερολογία έχει ζητήσει ο Υφυπουργός Ναυτιλίας και Νησιωτικής Πολιτικής κ. Σαντορινιός. Θα δευτερολογήσει και ο Υπουργός κ. Κουρουμπλής. Θα ακολουθήσει η δευτερολογία του Κοινοβουλευτικού Εκπροσώπου κ. Γεωργιάδη και αμέσως μετά θα τριτολογήσει ο Υπουργός.

Κύριε Υπουργέ, έχετε τον λόγο για δέκα λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, για ένα τέτοιο γεγονός θα έπρεπε η συζήτηση να έχει έναν άλλο χαρακτήρα και να είχε αντέξει σύσσωμη η Αντιπολίτευση να μπει σε έναν διάλογο που θα μπορούσε να παραγάγει ένα αποτέλεσμα καλό για τον τόπο. Δυστυχώς, το μόνο που τους ενδιαφέρει είναι να παραιτηθεί ο Υπουργός κι ας πούμε τόσα ψέματα, διότι κάτι θα μείνει. Είναι μια λογική που είχε εφαρμοστεί παλιά. Δεν θέλω να κάνω χαρακτηρισμούς.

Λέει η Νέα Δημοκρατία «καθυστερήσατε». Και η Νέα Δημοκρατία που δεν θα καθυστερούσε και το «έπιασε» το πράγμα εγκαίρως, κατέθεσε την αίτηση την Τετάρτη το μεσημέρι, όταν το πρωί, σε ραδιοφωνική εκπομπή, είχα πει ότι έχω ζητήσει να σταλεί αίτημα για σύγκληση της επιτροπής. Τότε θυμήθηκε η Νέα Δημοκρατία ότι πρέπει να συγκληθεί. Αυτή είναι η αλήθεια.

Γιατί δεν το έκανε τη Δευτέρα; Γιατί το έστειλε την Τρίτη το μεσημέρι και δεν το έστειλε τη Δευτέρα; Έτσι, για να ακούει ο ελληνικός λαός. Νομίζετε ότι δεν ακούει ο ελληνικός λαός τι λέμε εδώ; Κι εσάς σας ξέρει κι εμένα με ξέρει κι όλους μας ξέρει. Ας έχουμε λίγο αυτοέλεγχο. Δεν φανταζόμαστε ότι εσείς κατέχετε τη μοναδική αλήθεια και τη λέτε με τόση πειστικότητα. Δεν πείθετε κανέναν. Γι’ αυτό θα ζείτε ένα συνεχές ναυάγιο στην Αντιπολίτευση. Αυτό θα γίνεται. Μην ανησυχείτε.

Να ξεκινήσουμε, κύριε Πρόεδρε. Έγινε ολόκληρη ιστορία γι’ αυτό το περίφημο πλοίο του EMSA. Μάλιστα. Ξέρετε από πότε είναι στην Ελλάδα αυτό το πλοίο; Αμφιβάλω αν το ξέρετε. Από το 2009 έχει έδρα την Ελλάδα. Πότε το χρησιμοποιήσατε; Δεν έγιναν άλλα ναυάγια; Δεν έγιναν; Κι έρχεστε εδώ, με αυτό το ύφος του εισαγγελέα και με ψέμα στο ψέμα και με αθλιότητα στην αθλιότητα.

Ορίστε, κύριε Πρόεδρε, πάρτε και μοιράστε, σας παρακαλώ, τη δήλωση του EMSA.

(Στο σημείο αυτό ο Υπουργός κ. Παναγιώτης Κουρουμπλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι η χθεσινή δήλωση που λέει ότι εκτός του πλοίου που ήταν στην Ελλάδα, που απέδειξε ο κ. Δρίτσας με το ημερολόγιο της γέφυρας ότι απελευθερώθηκε την Τρίτη το βράδυ ή Τετάρτη πρωί –διότι μάζευε, θέλετε να σας το πω, τα πετρέλαια του «Πάτμος», αφού θέλετε να μιλήσω έτσι- και ήταν στη σύμβαση, τι μπορούσαμε να κάνουμε; Μπορούσαμε να ειδοποιήσουμε τα τρία πλησιέστερα. Ποια ήταν τα τρία πλησιέστερα; Γιατί πετάτε πάνω στο τραπέζι «ήταν δεκαέξι διαθέσιμα». Μάλιστα, ήταν δεκαέξι διαθέσιμα. Ποια ήταν πιο κοντά; Της Μάλτας, της Κύπρου και της Βουλγαρίας. Πόσες μέρες ήθελε το καθένα;

Διαβάστε. Κύριε Τραγάκη, διαβάστε το. Και θα βγείτε αύριο σε ένα ραδιόφωνο να πείτε ότι είμαι ψεύτης.

**ΙΩΑΝΝΗΣ ΤΡΑΓΑΚΗΣ:** Εγώ;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Όχι, εγώ. Θα βγείτε εσείς να μου πείτε ότι είμαι ψεύτης. Να το διαβάσετε, όμως, εσείς ειδικά, γιατί ξέρω τι άνθρωπος είστε και σας εκτιμώ όλα αυτά τα χρόνια. Να το διαβάσετε και να βγείτε αύριο και να πείτε ότι ο Υπουργός είναι ψεύτης. Να διαβάσετε το χαρτί του EMSA και τη δήλωση που έκανε χθες, ότι το γρηγορότερο ήθελε τρεις μέρες και δέκα ώρες.

Και κάτι ακόμα που δεν ξέρετε ακόμα. Γιατί σας λέω ότι είστε αδιάβαστοι; Είσαστε αδιάβαστοι. Διότι ο κανονισμός του EMSA λέει: «Πρέπει η χώρα που θα ζητήσει βοήθεια από αυτό το πλοίο, να έχει εξαντλήσει τις εθνικές της δυνατότητες. Και όταν διαπιστώσει, τότε θα δοθεί σήμα και αυτό το πλοίο μπορεί να ετοιμαστεί σε είκοσι τέσσερις ώρες και να ξεκινήσει να ταξιδέψει για το σημείο στο οποίο πρέπει να έρθει.

Αυτή είναι η αλήθεια και μόνο η αλήθεια. Όλα τα άλλα είναι γκεμπελίστικα από εκείνους που λατρεύουν τον Γκέμπελς.

Κύριε Πρόεδρε, τέθηκε το θέμα της παράτασης. Ποιος ψήφισε τον νόμο για τις παρατάσεις; Ο ΣΥΡΙΖΑ και ο Κουρουμπλής; Το πλοίο αυτό, λοιπόν, -αφού το θέλετε έτσι- το 2013 επισκευάστηκε και έγινε διπύθμενο και του δώσατε την παράταση αυτή. Και φτάσατε μέσα από τα μίντια να λέτε ότι έχει την υπογραφή μου! Τέτοιες αθλιότητες έχουν γίνει εναντίον μου! Και θα πήγαινε για επισκευή και δόθηκαν δέκα μέρες και δύο μήνες παράταση. Θα επανέλθω στη Νέα Δημοκρατία.

Άκουσα τον κ. Θεοδωράκη. Κύριε Θεοδωράκη το δεύτερο πλοίο που μάζευε πετρέλαια –δεν ξέρω εάν είναι εδώ ο κ. Θεοδωράκης- έληγε η προθεσμία της παράτασής του στις 19 Σεπτεμβρίου. Δεν του δόθηκε καμμία παράταση. Έφυγε μία μέρα πριν, διέκοψε, για να γίνει η διαδικασία που έπρεπε να γίνει στα ΕΛΠΕ. Δεν του δώσαμε εμείς καμμία παράταση. Δεν ξέρω τι πληροφορία έχετε.

Κυρίες και κύριοι συνάδελφοι, ειπώθηκαν τόσα πράγματα, αλλά το ψέμα είναι κοντό. Και έπρεπε εδώ να έρθετε με μεγαλύτερη ειλικρίνεια. Μπορεί η έρευνα γι’ αυτό το πλοίο και για την όλη αντιμετώπιση του ζητήματος να διαπιστώσει αδυναμίες. Αυτή τη στιγμή, όμως, κάνουμε πόλεμο. Θα έρθει η ώρα και των ευθυνών.

Και θέλω να πω στην κ. Μπακογιάννη –επειδή μου μίλησε για δημοκρατικές ευαισθησίες- ότι εγώ δεν είμαι γιος Πρωθυπουργού. Είμαι γιος ενός αγρότη από την Αιτωλοακαρνανία. Και εδώ έφτασα μέσα από τους κοινωνικούς μου αγώνες και όχι γιατί ήμουν υιοθετημένος από συμφέροντα και από ιστορίες. Να είμαστε συνεννοημένοι, αφού θέλετε να μιλάμε έτσι. Γι’ αυτό είναι ο στόχος σας ο Κουρουμπλής, γιατί δεν βρίσκετε τίποτα άλλο.

Άκουσα και τον φίλο μου, παλιό μου σύντροφο, Ανδρέα Λοβέρδο. Αδικείς τον εαυτό σου Ανδρέα. Δεν είπα εγώ ότι είναι κλεισμένο το 95% του πετρελαίου. Τη Δευτέρα το πρωί είπα ότι περιορίστηκε η στεγανοποίηση στο 95%. Αυτό είπα, όχι ότι κλείστηκε κατά 95% το πετρέλαιο μέσα. Πώς θα το πω; Πρέπει να μετρηθεί τι είχε μέσα για να βγάλουμε το συμπέρασμα τι έπεσε στη θάλασσα.

Κυρίες και κύριοι συνάδελφοι, ο κ. Καμίνης –ζει ο άνθρωπος, καλά να είναι!- με πήρε πέντε μέρες ή έξι μέρες μετά το ατύχημα, την Κυριακή αν δεν κάνω λάθος, και μου είπε ότι μπορεί να στείλει δύο εξαιρετικά ειδικούς από το λιμάνι του Ρότερνταμ για να δουν πώς μπορούν να μας συμβουλεύσουν στην προσπάθεια που κάνουμε. Μάθατε τι δήλωσαν οι άνθρωποι αυτοί; Ή μήπως ο Καμίνης είναι φιλοσυριζαίος; Γιατί όταν λέτε κάτι εδώ στο κοινοβούλιο, πρέπει να στηρίζεται σε τεκμήρια και να μην υπάρχουν άρρητα ρήματα.

Τι έγινε κυρίες και κύριοι συνάδελφοι; Ήρθαν οι άνθρωποι, πήγαν, είδαν, ενημερώθηκαν για την προσπάθεια που κάνουμε. Δεν είπατε μια καλή κουβέντα για την προσπάθεια. Αυτές τις δώδεκα, δεκατρείς μέρες αλλάζει μέρα με τη μέρα η εικόνα και αποκαθίστανται η εικόνα.

Και θα φτάσουμε μετά από σαράντα μέρες, στις 10 Οκτωβρίου, και θα κάνουμε τις μετρήσεις. Και θέλω να σας διαβεβαιώσω, κύριε Σκρέκα πως ό,τι πιο σύγχρονο μέσο υπάρχει θα το χρησιμοποιήσουμε. Διότι, βάλαμε το Πολυτεχνείο Κρήτης και όποιο ερευνητικό κέντρο υπάρχει που μπορεί να μας συμβουλεύσει προς αυτή την κατεύθυνση, να το κάνει.

Μας είπε η κ. Μπακογιάννη ότι έδωσε εντολή ο κ. Μητσοτάκης να πάνε στις Βρυξέλλες. Μα, αυτά είναι αστεία πράγματα. Υπάρχει το Πράσινο Ταμείο, το Γαλάζιο Ταμείο, υπάρχει και ο διεθνής οργανισμός, που είναι τόσο καλά ενημερωμένη η Νέα Δημοκρατία που η κ. Μπακογιάννη εχθές δεν ήξερε και τον τίτλο του. Είναι ο Διεθνής Οργανισμός Κεφαλαίου Αποζημίωσης για τις ρυπάνσεις. Θέλει, όμως, αυτό το θέμα -και σας το λέω- πολύ προσεκτικό χειρισμό και κλείνω εδώ, δεν συνεχίζω.

Από την πρώτη στιγμή εμείς ενεργοποιήσαμε την επαφή μας γιατί είναι μέλος η Ελλάδα σε αυτόν τον οργανισμό. Και ήρθε ο κ. Μητσοτάκης να μου το πει με έναν στόμφο, να με πιάσει και αδιάβαστο. Αλλά, ατυχώς, για άλλη μια φορά δεν μπόρεσε να γίνει αυτό.

Είναι σημαντικό να έχει ένας άνθρωπος θάρρος, αλλά όταν το θράσος επιχειρείται να γίνει θάρρος; Ο κ. Γεωργιάδης την ημέρα που έφευγε από το Υπουργείο κάλεσε τους υπηρεσιακούς παράγοντες να υπογράψουν μια απόφαση -για να καταλάβει ο ελληνικός λαός αφού θέλετε έτσι να τα λέμε- και δεν την υπέγραψε κανένας υπηρεσιακός παράγοντας. Είναι η μόνη υπουργική απόφαση στην Ελλάδα που έχει μόνο μία υπογραφή.

Τι έλεγε αυτή η απόφαση, κύριε Λοβέρδο, σύμμαχε του κ. Γεωργιάδη; Θα σου πω. Καταργούσε την απόφαση του Γιάννη Διαμαντίδη, ο οποίος διαπιστώνοντας τις «μαϊμουδιές» των μικρών νηογνωμόνων, διότι έδιναν πιστοποιητικά με το τηλέφωνο, έβαζε όρους και προϋποθέσεις και προδιαγραφές και τους έλεγε «αν θέλετε να λειτουργήσετε, μέσα σε έξι μήνες θα προσαρμοστείτε σε αυτές τις προδιαγραφές αλλιώς θα κλείσετε». Κατήργησε, λοιπόν, αυτή τη σοφή πρωτοβουλία του Γιάννη Διαμαντίδη και σήμερα ακόμα, τώρα που θα καταθέσουμε όλη αυτή την αλλαγή του πλαισίου, μπορούσε κάποιος να παίρνει και με μία αίτηση άδεια νηογνώμονα. Και έρχεται εδώ στο Κοινοβούλιο και απευθύνεται στον ελληνικό λαό ο άγιος, που δεν ξέρει τίποτα για το έγκλημα.

Δεν ξέρετε τίποτα για το έγκλημα του λαθρεμπορίου. Η κ. Μπακογιάννη κατέθεσε τρεις ερωτήσεις. Και; Όλα αυτά τα χρόνια τι γινόταν για το λαθρεμπόριο;

Όταν θα έρχεστε εδώ, κύριε Βαρβιτσιώτη, θα είστε προσεκτικός διότι εγώ και ο Δρίτσας πήραμε μία απόφαση και είπαμε πως ό,τι παραγγελίες θα κάνει το Λιμενικό θα κατασκευαστούν στην Ελλάδα. Τι κάνατε εσείς; Πήγατε και δώσατε το 50% για την παραγγελία έξι σκαφών σε φαλιρισμένο ναυπηγείο της Κροατίας! Δεν είχε η Ελλάδα εδώ δυνατότητα να κατασκευάζει, όταν κατασκευάζουν φρεγάτες!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Πόσες παραγγελίες έχετε δώσει δυόμισι χρόνια τώρα; Καμμία παραγγελία. Δεν έχετε κάνει ούτε ένα διαγωνισμό δυόμισι χρόνια τώρα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ακούστε, ό,τι παραγγελία είναι να γίνει, θα γίνει στην Ελλάδα, κύριε, και όχι στα φαλιρισμένα, αφού θέλετε εδώ να μιλάμε έτσι. Για να μην σας πω πώς αξιοποιούσατε τις επιδοτήσεις στο Αιγαίο και δεν είχε το Αιγαίο αξιόπιστη συγκοινωνία.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Τα Κύθηρα έχουν πλοίο;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Οι ίδιοι οι περιφερειάρχες σας λένε πως άλλαξε το τοπίο στο Αιγαίο. Οι ίδιοι οι περιφερειάρχες γιατί αξιοποιούμε με τον καλύτερο τρόπο τα χρήματα του ελληνικού λαού. Γιατί τότε τα χρήματα εξυπηρετούσαν τους εφοπλιστές και τώρα εξυπηρετούν την κοινωνία στο Αιγαίο και τα νησιά μας.

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, μην ανοίγετε διάλογο για να ολοκληρώσουμε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Θα ολοκληρώσω, κύριε Πρόεδρε.

**ΙΩΑΝΝΗΣ ΤΡΑΓΑΚΗΣ:** Όχι προσωπικές επιθέσεις.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Εσείς τι κάνατε, κύριε Πρόεδρε;

**ΙΩΑΝΝΗΣ ΤΡΑΓΑΚΗΣ:** Εγώ δεν έκανα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν μιλάω για εσάς προσωπικά.

Κυρίες και κύριοι συνάδελφοι, θα πείτε στον ελληνικό λαό ότι από παράταση σε παράταση επί δεκαπέντε χρόνια δεν έμπαινε σύστημα εισροών-εκροών ούτε στα διυλιστήρια ούτε στα βυτία ούτε στα σαπάκια αυτά; Διατάξαμε έλεγχο όλων αυτών των σκαφών, αλλά αυτό δεν φτάνει. Θα κατατεθεί την ερχόμενη εβδομάδα, με εντολή του Πρωθυπουργού διάταξη που θα περιορίζει την ηλικία τους. Μήπως δεν το ξέρατε αυτό ότι ήταν ανάγκη να γίνει και δεν το κάνατε ποτέ γιατί δεν θέλατε να θίξετε τα συμφέροντα της διαπλοκής; Και αφού είστε τόσο αθώοι, όπως λέτε, σας καλώ λοιπόν, για να βγει ένα συμπέρασμα από αυτή την ιστορία, επειδή ετοίμασα μία μηνυτήρια αναφορά στην Εισαγγελία του Αρείου Πάγου, που ζητώ να επανεξεταστούν όλες οι αθωωτικές αποφάσεις περί λαθρεμπορίου των τελευταίων δέκα χρόνων και για να μην υπάρξει ζήτημα παραγραφής, της ζητώ να συντεθούν ως εγκλήματα και ως ξέπλυμα μαύρου χρήματος. Θα σας τη στείλω τη Δευτέρα σε όλα τα κόμματα, να δω λοιπόν ποιοι θα τη συνυπογράψετε για να την καταθέσουμε όλοι μαζί. Γιατί εγώ πιστεύω ότι θα ωφελήσει τον πολιτικό κόσμο, γιατί είναι ένα μέγα ερώτημα στην κοινωνία που μας ψηφίζει και μας τιμά και ελπίζω να την συνυπογράψετε όλοι για να την καταθέσουμε όλοι μαζί. Θα είναι μια μεγάλη τομή στη δημόσια ζωή και στο ήθος του πολιτικού κόσμου, που εγώ πιστεύω.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, έχετε και τριτολογία.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κλείνω, κύριε Πρόεδρε.

Δεύτερον, όλη αυτή η ιστορία δεν είναι μόνο για την Ελλάδα, κύριοι. Δεν γίνονται μόνο στην Ελλάδα ατυχήματα. Ατυχήματα γίνονται και έχουν γίνει και στη Σουηδία και σε πολλές ευρωπαϊκές χώρες. Ατύχημα, βουλιάζει ένα πλοίο. Από εκεί και πέρα όλος ο έλεγχος θα γίνει εξονυχιστικά και για ευθύνες όλων μας. Όλων μας, σας το λέω εγώ. Από εκεί και πέρα, πιστεύω ότι θα χρειαστεί όλο αυτό το σχέδιο μια επανεπικαιροποίηση. Κι εδώ πρέπει να εργαστούμε –εγώ δεσμεύτηκα- ώστε να φέρουμε ένα τέτοιο σχέδιο στην Επιτροπή Περιβάλλοντος, να το συζητήσουμε, να το συμπληρώσουμε όλοι με τις ιδέες, τις απόψεις –αυτό που είπε και εμμέσως ο κ. Θεοδωράκης- και να έχουμε ένα πιο αποτελεσματικό, πιο λειτουργικό, πιο αντιγραφειοκρατικό σχέδιο.

Σε ό,τι αφορά την απορρύπανση, όπως είπατε δεν χρησιμοποιήσαμε ούτε ένα κιλό χημικών. Η προσπάθεια είναι μηχανική, θα συνεχίσουμε, θα μετρήσουμε και εκεί θα αναμετρηθούμε κι εμείς ως Κυβέρνηση από την αποτελεσματικότητα που θα φέρουμε στην προσπάθεια αυτή. Αυτές είναι, κυρίες και κύριοι, οι προτάσεις που ήθελα να θέσω στο τέλος αυτής της συζήτησης και θέλω να καλέσω τη Βουλή σε ένα τέτοιο πνεύμα τουλάχιστον στα δύο αυτά ζητήματα, και στην επανεπικαιροποίηση που θα έρθει ως πρόταση και σε μία σειρά ζητήματα όπως είναι ο περιορισμός του χρόνου ζωής αυτών των πλοίων, οι νέοι όροι για τις προδιαγραφές των νηογνωμόνων, οι οποίοι αν δεν προσαρμοστούν θα κλείσουν, και η μηνυτήρια αναφορά, τουλάχιστον σε αυτά τα ζητήματα να υπάρχει σύγκλιση.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Τον λόγο επί προσωπικού έχει ζητήσει ο κ. Ανδρέας Λοβέρδος.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν έθεσα προσωπικό θέμα. Κάθε φορά που ακούει το όνομά του βάζει προσωπικό θέμα. Θα απαντήσω κι εγώ.

**ΠΡΟΕΔΡΕΥΩΝ (Μάριος Γεωργιάδης):** Θα το αναλύσει ο κ. Λοβέρδος για ένα λεπτό.

Απλώς θα διευκρινίσω κι εγώ ότι η αναφορά στον κ. Γεωργιάδη αφορά τον κ. Άδωνι Γεωργιάδη και όχι εμένα.

Κύριε Λοβέρδο, έχετε τον λόγο για ένα λεπτό, γιατί έχουμε ξεφύγει πάρα πολύ απ’ τον χρόνο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μια λέξη πριν αναφερθώ στο θέμα του προσωπικού προς τον κύριο Υπουργό, που αναφέρθηκε σε εμένα και σε συμμαχία με συνάδελφο, τον κ. Γεωργιάδη. Θέλω να του πω ότι αν υπάρχει ένα ζήτημα συμμαχιών και ερωτηματικών γύρω από αυτήν, είναι η συμμαχία του με τον κ. Καμμένο, η οποία είναι τριετής και έχει την εξέλιξη που έχει. Αυτά περί συμμαχιών.

Σε ό,τι αφορά τώρα την ουσία. Κύριε Κουρουμπλή, εδώ τα λόγια σας τεκμηριώνουν τη δική μου αξιοπιστία και τη δική μου τεκμηρίωση. Η ιστοσελίδα του «REAL FM» έχει δική σας συνέντευξη και με ηχητικό -δεν είναι θέμα της Βουλής να βάλω να σας ακούσουμε όλοι εδώ- όπου προσδιορίζετε την ποσότητα του μαζούτ στις τρεις χιλιάδες διακόσιους τόνους και λέτε ότι είναι στεγανοποιημένο το 95% και ότι μόνο το 5% έχει διαρρεύσει και καθησυχάζετε τους πάντες ότι, αφού στεγανοποιήθηκε το 95% και το 5% έχει μόνο διαρροή, δεν υπάρχει και πρόβλημα. Είναι τα λόγια σας, που αποδεικνύουν τι;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν καταλάβατε…

**ΑΝΔΡΕΑΣ ΛΟΒΕΡΔΟΣ:** Ότι δεν είχατε συνείδηση του μεγέθους του προβλήματος. Επικαλέστηκα μόνο αυτό και υπάρχει και το γραπτό κείμενο …

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν είναι έτσι. Είπα ότι περιορίσαμε τη στεγανοποίηση στο 95%.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, θα έχετε το χρόνο να απαντήσετε. Ας ολοκληρώσει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ;

**ΠΡΟΕΔΡΕΥΩΝ (Μάριος Γεωργιάδης):** Κύριε Λοβέρδο, συνεχίστε.

**ΑΝΔΡΕΑΣ ΛΟΒΕΡΔΟΣ:** Επαναλαμβάνω, λοιπόν, ότι επικαλέστηκα δήλωσή του, η οποία υπάρχει στην ιστοσελίδα του «REAL FM», διότι ήταν συνέντευξη που έδωσε εκεί και υπάρχει και το ηχητικό του, όπου έχει προσδιορίσει και την ποσότητα στις τρεις χιλιάδες διακόσιους τόνους. Έχει καθησυχάσει τον κόσμο και λέει ότι δεν θα υπάρχει πρόβλημα. Έχει διαπιστώσει ότι το 95% του φορτίου είναι στεγανοποιημένο και διαρροή υπάρχει μόνο στο 5%. Αν δεν είναι δικά του λόγια αυτά, τότε να βγει και να πει ότι δεν ξέρει τι λέει.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Η διαρροή είναι 95%...

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, επομένως, εγώ δεν πήρα τον λόγο για συνεχίσω την ομιλία μου. Τα επιχειρήματά μου τα εξέθεσα, αλλά ως προς την τεκμηρίωση, όταν μάλιστα αφορά τον ίδιο, πρέπει να είναι πιο προσεκτικός.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Λοβέρδο.

Κύριε Υπουργέ, θέλετε να απαντήσετε;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Εγώ θέλω να πω καλοπροαίρετα στον κ. Λοβέρδο το εξής: Είναι άδικος. Ειλικρινά σας το λέω ότι είστε άδικος. Δεν είπα αυτό. Είπα την Κυριακή στις 8.00΄ ότι περιορίστηκε όχι η ποσότητα, η διαρροή στο 80%. Αυτή την πληροφορία μου έδιναν. Και τη Δευτέρα το πρωί είπα ότι περιορίστηκε στο 95% και την Τρίτη το πρωί έκλεισε. Αυτό είπα. Τώρα πώς το έχετε διαβάσει, δεν ξέρω. Δεν είπα τίποτα άλλο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, με συγχωρείτε…

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ πολύ, ας ολοκληρώσουμε, γιατί αυτή τη στιγμή η διαδικασία έχει ξεφύγει.

**ΑΝΔΡΕΑΣ ΛΟΒΕΡΔΟΣ:** Όταν αμφισβητείται η τεκμηρίωση που έχει ένας Βουλευτής, είναι πάρα πολύ σοβαρό. Περίπου λέει ότι όποιος τον μέμφεται λέει ανακρίβειες και παραπλανά το Σώμα. Επειδή άνοιξε το συγκεκριμένο e-mail μας, σας διαβάζω από τον «REAL FM», που συγκεκριμένα ο κ. Κουρουμπλής ανέφερε: «Έχουν δοθεί οι απαραίτητες εντολές και οδηγίες από την πρώτη στιγμή. Η πρώτη προσπάθεια, που εκδηλώθηκε αμέσως, ήταν να στεγανοποιηθεί το πλοίο που βυθίστηκε. Έχουμε πετύχει τη στεγανοποίηση στο 95%. Νομίζω ότι σήμερα, ίσως το απόγευμα, να αρχίσει η απάντληση του πετρελαίου. Έχει τρεις χιλιάδες διακόσιους τόνους». Και πρόσθεσε το εξής: «Δεν υπάρχει κίνδυνος πλέον για διαρροή. Αυτό που έφυγε, έφυγε. Πρέπει να έφυγε την ώρα που βυθιζόταν».

**ΠΡΟΕΔΡΕΥΩΝ (Μάριος Γεωργιάδης):** Πάμε να συνεχίσουμε.

Ολοκληρώθηκε…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Όταν σου λέω ότι αδικείς τον εαυτό σου, δεν το καταλαβαίνεις. Τι είπα, λοιπόν; Τι λέει αυτό;

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Περιορίστηκε η στεγανοποίηση στο 95%, άρα τρέχει ένα 5%. Αυτό λέει. Τι μου λέτε τώρα, κύριε Λοβέρδο; Θα τρελαθούμε!

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, ολοκληρώσατε.

Κύριε Γεωργιάδη, έχετε τον λόγο για τη δευτερολογία σας. Όσο μπορείτε να μείνετε και εσείς στον χρόνο σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Οι χρόνοι τώρα έχουν πάει περίπατο.

**ΠΡΟΕΔΡΕΥΩΝ (Μάριος Γεωργιάδης):** Το ξέρω, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κατ’ αρχάς, κύριε Κουρουμπλή, λίγο επί του προσωπικού, για να ξέρει …

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Θα καταθέσω την υπουργική απόφαση.

(Στο σημείο αυτό ο Υπουργός κ. Παναγιώτης Κουρουμπλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μη με διακόψετε. Θα μιλήσω και μετά θα πάρετε τον λόγο.

Κύριε Πρόεδρε, κρατήστε τον χρόνο μου.

Όταν έγινε Υπουργός Υγείας ο κ. Κουρουμπλής βρισκόμασταν μαζί στο «MEGA» στην εκπομπή του κ. Ευαγγελάτου και της κ. Τρέμη. Εκεί βγήκε και με κατηγόρησε για το χρυσό συμβόλαιο με τον Παγκόσμιο Οργανισμό Υγείας και προανήγγειλε ότι θα με πάει στο Ειδικό Δικαστήριο. Το θυμάστε ή όχι;

Προ μιας εβδομάδος η «ΑΥΓΗ» είχε πρωτοσέλιδο τον κ. Τσίπρα να υπογράφει τη συνέχεια αυτού του συμβολαίου και να παρουσιάζει η «ΑΥΓΗ» τον Τσίπρα ότι πήρε τα συγχαρητήρια του Παγκοσμίου Οργανισμού Υγείας.

Και τώρα, σε ρωτώ, σήκω και ζήτα μου συγγνώμη γι’ αυτά που έλεγες τότε. Αν έχεις παντελόνια …

(Θόρυβος στην Αίθουσα)

**ΠΡΟΕΔΡΕΥΩΝ (Μάριος Γεωργιάδης):** Κύριε Γεωργιάδη, με σεβασμό, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Καλά, εντάξει. Θα σηκωθείτε να ζητήσετε συγγνώμη τώρα που ο Τσίπρας υπέγραψε το χρυσό συμβόλαιο; Όχι. Ξέρετε γιατί; Για τον δεύτερο λόγο που θα σας πω τώρα πριν έρθετε στην υπουργική απόφαση, κύριε Φίλη, για να καταλάβετε ποιους στηρίζετε και το ύφος αυτών που στηρίζετε.

Είπε με στόμφο ο κ. Κουρουμπλής το εξής: Εγώ δεν είμαι γιος πρωθυπουργού, εγώ έγινα πολιτικός από τους κοινωνικούς μου αγώνες. Όχι, κύριε Κουρουμπλή, από τα χιλιάδες ρουσφέτια γίνατε πολιτικός. Γιατί είναι γνωστό τοις πάσι ότι είστε ο πρώτος ρουσφετάκιας που είχε το ΠΑΣΟΚ. Είχατε τους περισσότερους διορισμούς και τα περισσότερα «μαϊμού» επιδόματα. Άρα αφήστε να ξέρουμε κάτι κι εμείς, που είμαστε παλαιότεροι εδώ. Γι’ αυτό σας βοήθησαν και σας προστάτευσαν και κρύψανε τη δική σας περίοδο, που σαν Γενικός Γραμματέας στο Υπουργείο Υγείας είχατε την πρόνοια και μοιράζατε τα επιδόματα για να βγαίνετε Βουλευτής. Και θα πείτε για τους γιους των πρωθυπουργών!

Πάμε στην απόφαση, στη νέα μεγάλη αποκάλυψη. Ας υποθέσουμε, λοιπόν, ότι ο κ. Γεωργιάδης έβγαλε μία κακή υπουργική απόφαση. Ο Γεωργιάδης, αγαπητοί συνάδελφοι, ήταν Υπουργός Ναυτιλίας για ενενήντα εννέα ημέρες. Λέει ότι την τελευταία ημέρα –εγώ δεν το θυμάμαι, παραιτήθηκα ξαφνικά ούτως ή άλλως, αφού τα γεγονότα έγιναν μέσα σε είκοσι τέσσερις ώρες- υπέγραψε μια φοβερή απόφαση. Μετά από τον Γεωργιάδη πέρασαν Μουσουρούλης, Βαρβιτσιώτης, Δρίτσας.

Εάν εγώ, κύριε Φίλη, έχω βγάλει μία τέτοια κακή απόφαση, ο κ. Δρίτσας που έμεινε ενάμιση χρόνο, γιατί δεν την αφαίρεσε; Γιατί σε θεωρώ ηθικό στοιχείο και δεν μπορεί εσύ να μη μιλάς γι’ αυτά που βλέπουμε εδώ τώρα. Εσύ, ο Φίλης, καταστρέφεις την Αριστερά. Γιατί από σένα περιμένει η Αριστερά να υπερασπιστείς τους αγώνες σας και το ήθος σας και την ακεραιότητά σας και συ σιωπάς, γιατί κι εσύ τελικά για την καρέκλα ήσουν. Και ξέρεις κάτι, είναι πολύ ωραίο που παίρνετε την Αριστερά στον λαιμό σας για πάντα. Γιατί όταν με το καλό θα φύγετε, να δω πώς θα ξανασηκωθεί ένας από σας να μιλήσει για οικολογία, να μιλήσει για παραίτηση Υπουργού, να μιλήσει για οτιδήποτε άλλο.

Άρα, αν κύριε Κουρουμπλή, εγώ έβγαλα μια κακή υπουργική απόφαση, εσύ που είσαι έναν χρόνο Υπουργός και δεν την έχεις αφαιρέσει, τι είσαι;

Πάμε τώρα στο τελευταίο, στην άλλη αποκάλυψη του κ. Κουρουμπλή. Οι προηγούμενοι δεν τα έβαζαν με τα συμφέροντα, ήταν πιόνια των συμφερόντων αυτών που διακινούν το πετρέλαιο και θα έρθει τώρα ο ΣΥΡΙΖΑ να κάνει τη μεγάλη αλλαγή, έστω με καθυστέρηση δυόμισι ετών. Δύο χρόνια Υπουργός –δες τους προηγούμενους- ήταν ο συγκυβερνήτης σας ο Πάνος Καμμένος. Δεν μου λέτε, κύριε Δημήτριε Καμμένε, στους προηγούμενους που έκανε την εξυπηρέτηση, σ’ αυτούς που πουλάνε λαθραίο πετρέλαιο Υπουργούς, συμπεριλαμβάνετε και τον Αρχηγό σας τον κ. Καμμένο, που ήταν δύο χρόνια εκεί; Α, όχι, είναι όλοι οι προηγούμενοι, πλην του κ. Καμμένου προφανώς. Για τέτοιους παραλογισμούς μιλάμε, για να βγάλει από πάνω του τον εξευτελισμό που έχει υποστεί.

Πάμε τώρα στα συγκεκριμένα. Κύριε Δρίτσα, όταν ανεβήκατε σε αυτό το Βήμα είπατε -και σωστά- ότι το σήμα εξεπέμφθη από παραπλέον σκάφος. Μόλις το είπατε αυτό, ο κ. Σαντορινιός είπε ψιθυριστά «βεβαίως». Και ο κ. Κουρουμπλής. Ένας Υπουργός, που μια βδομάδα μετά, κύριε Σαντορινιέ, δεν έχει ιδέα τι του γίνεται για ένα τόσο σοβαρό θέμα όσο ένα ναυάγιο, που έχει προκαλέσει τέτοια οικολογική καταστροφή, μπορεί να μένει στη θέση του;

Έχω ανεβάσει στον λογαριασμό μου στο Twitter λίγο πριν ανέβω, το βίντεο από την εκπομπή του κ. Γιώργου Αυτιά το περασμένο Σάββατο. Στο πέμπτο λεπτό και τριάντα δευτερόλεπτα ο κ. Κουρουμπλής επιμένει σε διπλή ερώτηση του κ. Αυτιά ότι το σήμα εξεπέμφθη από το ίδιο το πλοίο. Εγώ διαφωνώ. Με διαψεύδει. Και μετά από λίγο παίρνω τον λόγο και λέω: Ο κ. Σαντορινιός, που ήταν την ίδια ώρα σε άλλο κανάλι, στην κ. Φαίη Μαυραγάνη, εξηγούσε ότι το σήμα έφυγε από παραπλέον σκάφος. Και ερωτώ τώρα: Υπουργός, μια βδομάδα μετά από το ατύχημα, είναι στην τηλεόραση και ενημερώνει λάθος τον ελληνικό λαό για κάτι που έχει καταστρέψει τη μισή Αττική. Είναι δυνατόν αυτός ο Υπουργός να μένει στη θέση του;

Πάμε τώρα στη διάψευση του εγγράφου –μου, λέει- που κάνατε. Αν είναι δυνατόν, κύριε Δρίτσα! Σας έχω σε εκτίμηση ως Υπουργό... Eγώ κατέθεσα ένα έγγραφο ολόκληρο.

Αυτό που αναφέρετε για τη Δραπετσώνα είναι εδώ: 13 Σεπτέμβρη. Εγώ δεν σας είπα πότε πήγε στη Δραπετσώνα και πότε έκανε την τελική του εκφόρτωση. Εγώ σας είπα ότι έχει φτάσει στο Πέραμα από τις 11 Σεπτέμβρη στις 14.30΄ το μεσημέρι. Βεβαίως, είχε φτάσει έμφορτο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** …(δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μην πετάγεστε!

Όμως, ο κ. Κουρουμπλής είπε τη μισή αλήθεια. Μάλλον την είπε, αλλά τη συσκότισε. Βάσει του συμβολαίου του EMSA, που επίσης έχω καταθέσει στα Πρακτικά, είναι υποχρεωμένος ο πλοιοκτήτης -υποχρεωμένος!- να το δίνει στο κράτος-μέλος εντός είκοσι τεσσάρων ωρών.

Εάν δηλαδή, είχε κάνει την ορθή εκτίμηση του κινδύνου ο Υπουργός Ναυτιλίας, όπου αποδεικνύεται ότι δεν την είχε κάνει, γιατί αν την είχε κάνει δεν θα είχε φύγει στο Λονδίνο, θα είχε κάνει το αίτημα από τη 10η Σεπτεμβρίου και την 11η, όταν θα ερχόταν, θα ήταν υποχρεωμένος ο πλοιοκτήτης να έχει ξεφορτώσει όσο μπορεί πιο γρήγορα.

Αυτό που σας είπα πριν και δεν το καταλάβατε, να σας το πω και λίγο πιο λιανά. Βεβαίως, αν ο πλοιοκτήτης είναι φίλος σου και σου πει στο τηλέφωνο: «Άσε το αίτημα, ρε Παναγιώτη, για μια-δυο μέρες μετά, μην πάθω ζημιά», τότε δικαιολογείται να κάνεις το αίτημα δύο μέρες μετά. Μόνο τότε δικαιολογείται, όμως. Επίσης, δικαιολογείται εάν δεν έχεις εκτιμήσει τον κίνδυνο, που εγώ δέχομαι και αυτή την πιθανότητα.

Και στις δύο, όμως, περιπτώσεις ο κ. Κουρουμπλής ήρθε στη Βουλή προχθές και ενημέρωσε κι εσάς ψευδώς ότι το πλοίο έφτασε την Τρίτη το βράδυ, ενώ το πλοίο -όπως σας είπα και πριν- ήταν στο Πέραμα από τη Δευτέρα στις 14.30΄ το μεσημέρι έμφορτο -πράγματι έμφορτο- αλλά κανένας δεν τους πίεζε να ξεφορτώσουν γρήγορα, γιατί δεν είχε σταλεί το αίτημα προς τον EMSA.

Αυτό, δε, που είπε, ότι πρέπει πρώτα να έχουν εξαντληθεί τα εθνικά μέσα, βεβαίως. Όμως, ποιος το κρίνει αυτό; Ο EMSA; Όχι, ο Υπουργός το κρίνει. Ο Υπουργός την ώρα που κάνει το αίτημα, έχει κρίνει ότι τα εθνικά μέσα δεν επαρκούν. Δεν μπορεί ο EMSA να πει: «Κάτσε να εξετάσω αν έχεις κι άλλα πλοία». Ο EMSA είναι υποχρεωμένος εντός είκοσι τεσσάρων ωρών να στείλει πλοίο.

Αυτή, λοιπόν, είναι η πραγματικότητα ενός ανεπαρκούς Υπουργού, που προφανώς τον καλύπτει πλέον ένας ανεπαρκής Πρωθυπουργός. Γιατί, μην ξεχνάμε το μείζον: Ποιος άλλος Πρωθυπουργός θα κράταγε τον κ. Κουρουμπλή στη θέση του τόσες μέρες, όπου σας κάνει ρεζίλι τόσες μέρες που μιλάει και έχει και το θράσος να επικαλείται το δελτίο Τύπου του EMSA, έχει και το θράσος να λέει στις λέξεις του «μη λέτε ψέματα», έχει και το θράσος να μας λέει τη λέξη «ναυάγιο»;

Τη λέξη «ναυάγιο», την λέξη «ψέμα», τις λέξεις «πολιτικές ευθύνες» μην τις ξαναπείτε, κύριε Κουρουμπλή, στη ζωή σας ποτέ!

Και μόνο ένα καλό έχετε κάνει στην Ελλάδα. Μόνο ένα καλό! Ξεμπροστιάσατε όλους αυτούς. Σήμερα κάνουμε αυτή τη συζήτηση στη Βουλή, κύριοι συνάδελφοι, και από τους Βουλευτές που προέρχονται από τους λεγόμενους «Οικολόγους Πράσινους» του ΣΥΡΙΖΑ δεν έχει έρθει να παρακολουθήσει κανένας. Γιατί ας μην ξεχνάμε ότι ο ΣΥΡΙΖΑ είναι ο ΣΥΡΙΖΑ όχι μόνο της Αριστεράς, αλλά και της Οικολογίας. Οι Οικολόγοι Πράσινοι Βουλευτές του ΣΥΡΙΖΑ πού είναι στη συζήτηση για την καταστροφή της Αττικής; Απόντες! Το μόνο που είπε ο Υπουργός τους, ο κ. Τσιρώνης, είναι ότι φταίει ο καπιταλισμός, γιατί αν δεν είχαμε καπιταλισμό δεν θα εξορύσσαμε πετρέλαιο και αν δεν εξορύσσαμε πετρέλαιο, δεν θα πωλούσαμε τα ελληνικά πετρέλαια, δεν θα φόρτωνε το πλοίο και δεν θα μπορούσε να βουλιάξει και άρες μάρες κουκουνάρες! Αυτή είναι η μόνη δήλωση που έχει κάνει ο Υπουργός Οικολόγος του ΣΥΡΙΖΑ. Τέτοιοι υποκριτές είστε!

Και όλοι εσείς, η Κοινοβουλευτική Ομάδα του ΣΥΡΙΖΑ, δείτε με τα μάτια σας τον κ. Κουρουμπλή στο βίντεο να λέει το ανάποδο από αυτό που είπατε εσείς, κύριε Δρίτσα, μία εβδομάδα μετά. Ο Κουρουμπλής στο βίντεο διαψεύδει τον Δρίτσα κι ούτε αυτό δεν έχετε το θάρρος να κριτικάρετε. Ξέρετε γιατί; Διότι αντιλαμβάνεστε ότι αν πέσει ένας, μπορεί να αρχίσει να «ξηλώνεται το πουλόβερ» κι εσείς την καρέκλα σας δεν την παίζεται για τίποτα. Αυτή τελικώς είναι η αλήθεια. Και να καταστραφεί η Αττική και να πεθάνουν τα ψάρια και να καούν τα δάση και να γίνουν όλα ιδιωτικά, αρκεί να είστε Βουλευτές! Τόσο ιδεολόγοι της Αριστεράς ήσασταν τόσα χρόνια!

Το μόνο καλό που έκανε ο Τσίπρας: έδειξε στην ελληνική κοινωνία ποιοι είσαστε! Είναι το μόνο καλό που έκανε αυτός ο άνθρωπος στην Ελλάδα!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Μάριος Γεωργιάδης):** Ορίστε, τον λόγο έχει ο κύριος Υπουργός επί προσωπικού.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Εγώ θα πω δύο, τρεις σκέψεις.

Θα τρίζουν τα κόκκαλα του αείμνηστου Καραμανλή πώς κατήντησε αυτό το κόμμα με θιασώτες του Γκέμπελς. Εκεί κατάντησε το κόμμα του Κωνσταντίνου Καραμανλή.

Κύριε Πρόεδρε, ο κύριος κατήργησε την απόφαση του Γιάννη Διαμαντίδη για να εξυπηρετήσει συγκεκριμένα συμφέροντα. Αυτή ήταν η αλήθεια. Όποιος θέλει, ας πάρει την απόφαση του κ. Γεωργιάδη. Είναι «μνημείο» το τι έγινε την τελευταία μέρα στο Υπουργείο -το ξέρουν οι παράγοντες του Υπουργείου- για να βγει αυτή η απόφαση. Κατήργησε την απόφαση που οδηγούσε στη διαφάνεια, για να εξυπηρετήσει συγκεκριμένα συμφέροντα.

Κύριε Γεωργιάδη, όταν απευθύνεσαι σε μένα, θα είσαι προσεκτικός, γιατί η κοινωνία ξέρει και σένα, ξέρει και μένα. Εγώ, όταν εσύ ήσουν οπαδός των ακροδεξιών οργανώσεων, διωκόμουν με τον ν.4000 «περί τεντιμποϊσμού». Έχουμε, λοιπόν, διαφορετική διαδρομή, διαφορετική πορεία.

Ούτε εγώ υπέγραψα, κύριε Γεωργιάδη, να πάρει η γερμανική εταιρεία τα 10 εκατομμύρια και να στέλνει κείμενα στην Ελλάδα στην αγγλική. Να μάθει, όμως, ο ελληνικός λαός ότι υπέγραψες ως Έλληνας Υπουργός τα κείμενα να έρχονται στην αγγλική. Αυτός είσαι, για να ξέρει ο ελληνικός λαός. Και τολμάς εσύ να απευθυνθείς σε μένα!

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, σας παρακαλώ, κύριε Υπουργέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Μάριος Γεωργιάδης):** Κύριε Γεωργιάδη, έχει ζητήσει τον λόγο επί προσωπικού και ο κ. Φίλης και ο κ. Δρίτσας.Θα πάμε με τη σειρά.

Κύριε Φίλη, σε τι συνίσταται το προσωπικό σας;

**ΝΙΚΟΛΑΟΣ ΦΙΛΗΣ:** Αναφέρθηκε στο όνομά μου.

**ΠΡΟΕΔΡΕΥΩΝ (Μάριος Γεωργιάδης):** Αναφέρθηκε στο όνομά σας, αλλά εξηγήστε μας, σας παρακαλώ, σε ένα λεπτό τον λόγο.

**ΝΙΚΟΛΑΟΣ ΦΙΛΗΣ:** Κύριε Πρόεδρε, αναγκάζομαι να πάρω τον λόγο, διότι μια συζήτηση που έχει μεγάλο ενδιαφέρον για τους κατοίκους της Αττικής, αλλά και γενικότερα για τους Έλληνες πολίτες, διότι αφορά το μεγάλο, το μονάκριβο, θα έλεγε κανείς, δικαίωμα στο περιβάλλον, μέσα από προσωπικές αναφορές και επιθέσεις καταντά να μην έχει την αξία που περιμέναμε όλοι, τη διερεύνηση του προβλήματος, την αναζήτηση λύσεων, εξαιτίας της ανταλλαγής προσωπικών αντιπαραθέσεων. Και φοβούμαι ότι αυτό μας αποπροσανατολίζει.

Ο ΣΥΡΙΖΑ δεν αναζητά πιστοποιητικό περιβαλλοντικής συνέπειας από τον κ. Γεωργιάδη. Θα ήταν κωμικό αυτό. Είναι οι αγώνες μας, η παρουσία μας και η ευθυκρισία μας όταν προκύπτουν τα ζητήματα. Και αυτό το οποίο κάνουμε σήμερα -το κάναμε και χθες, θα το κάνουμε και αύριο- είναι να αναζητήσουμε σε όλα τα επίπεδα τις ευθύνες για να μη δημιουργηθούν ξανά τέτοια προβλήματα.

Αυτά θέλω να πω και όλα τα άλλα τα επιστρέφω.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε συνάδελφε.

Ο κ. Δρίτσας έχει τον λόγο.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κύριε Πρόεδρε.

Είναι προφανές το προσωπικό που προκλήθηκε από τον κύριο Γεωργιάδη. Να μου επιτρέψετε, όμως, να πω με την ευκαιρία, γιατί έχει σημασία, ότι δεν είναι επιτρεπτό να δημιουργούνται εντυπώσεις. Οι συνάδελφοι Βουλευτές, που ανήκουν στους Οικολόγους Πράσινους και είναι Βουλευτές του ΣΥΡΙΖΑ, ήταν προχθές εκεί όπου μπορούσαν να πάρουν τον λόγο, στη συνεδρίαση της Επιτροπής Περιβάλλοντος και πήραν τον λόγο, τοποθετήθηκαν και μίλησαν. Σήμερα η διαδικασία της επίκαιρης επερώτησης δεν προβλέπει δυνατότητα συμμετοχής Βουλευτών και ανάληψη του λόγου. Επομένως, για δικούς τους λόγους -έχουν άλλες επιλογές- δεν είναι σήμερα εδώ. Μη δημιουργούμε εντυπώσεις.

Δεν θέλω να κάνω προσωπικές αντιπαραθέσεις.

Κατέθεσα ένα στοιχείο, το ημερολόγιο του πλοίου του EMSA, του Ευρωπαϊκού Οργανισμού για την Ασφάλεια στη Θάλασσα, για να καταδείξω ότι στο ημερολόγιο του πλοίου υπάρχει η ημερομηνία 13 Σεπτεμβρίου, δηλαδή ότι τότε απελευθερώνεται και ολοκληρώνει τη διαδικασία, τη δέσμευση, που είχε από την εταιρεία, από το πλοίο «ΠΑΤΜΟΣ», που είχε επιφορτιστεί για να συμμετάσχει στην αντιρρυπαντική προσπάθεια σε εκείνη την περίπτωση. Τα άλλα είναι ερμηνείες. Το γεγονός είναι αυτό.

Το να μεγιστοποιηθεί τόσο πολύ το εάν ο υπεύθυνος Υπουργός δεν έχει εκείνη την ώρα -δεν ξέρω το γεγονός και δεν ξέρω εάν συνέβη ή δεν συνέβη, δεν το άκουσα- καθαρή εικόνα για το εάν το σήμα δόθηκε από παραπλέον ή από το ίδιο σκάφος, ώστε να αποτελεί εύρημα, εγώ δεν θα το σκεφτόμουν ποτέ! Μπορεί να είμαι πολύ χαζός ή πολύ ακατάλληλος.

**ΠΡΟΕΔΡΕΥΩΝ (Μάριος Γεωργιάδης):** Είναι ξεκάθαρο, κύριε Δρίτσα. Νομίζω ότι αυτό έχει ξεφύγει από την αναφορά του κ. Γεωργιάδη στο όνομά σας.

**ΘΕΟΔΩΡΟΣ ΔΡΙΤΣΑΣ:** Θα ήθελα, λοιπόν, να πω για την προσωπική αναφορά το εξής:

Κύριε Γεωργιάδη, πράγματι, όταν ανέλαβα την ευθύνη στο Υπουργείο Ναυτιλίας, ενημερώθηκα γι’ αυτή σας την απόφαση που καταργούσε τη ρύθμιση Διαμαντίδη. Η ενημέρωση αυτή συνοδευόταν από πολυποίκιλα σχόλια, όχι μόνο μέσα από το Υπουργείο αλλά και έξω από αυτό.

Ήταν μία απόφαση, η οποία σκανδάλισε τη ναυτιλιακή αγορά του Πειραιά. Κι εγώ, πράγματι, ασχολήθηκα με τη δυνατότητα αλλαγής της. Όμως, είχε δημιουργήσει δεδομένα πλέον η απόφασή σας και άρα το ζήτημα δεν ήταν πλέον να αλλαχθεί μία απόφαση, γιατί θα έπρεπε να αλλαχθούν πολλά πράγματα μαζί. Γι’ αυτό βάλαμε μπροστά μία άλλη διαδικασία, την εξίσωση όλων των νηογνωμόνων με βάση τις ευρωπαϊκές προδιαγραφές. Και αυτή είναι μια ιστορία που έχει ξεκινήσει, είναι σε εξέλιξη και μάλιστα σύντομα θα νομοθετηθεί, γιατί αυτό χρειαζόταν μια αρκετά περίπλοκη διαδικασία, για να ρυθμιστούν τα επιμέρους ζητήματα.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστώ πολύ.

Κύριε Γεωργιάδη, έχετε ζητήσει τον λόγο επί προσωπικού.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Θα ξεκινήσω από το τελευταίο, για να πάω στον κ. Κουρουμπλή.

Κύριε Υπουργέ, είναι πάρα πολύ απλά τα πράγματα. Η δική μου απόφαση έσπασε ένα μονοπώλιο. Εάν διαφωνούσατε με την απόφαση ενός προηγούμενου Υπουργού, μπορούσατε να την αλλάξετε πολύ πιο γρήγορα από το να περάσουν δυόμισι χρόνια.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Θα το ψηφίσεις;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εάν εγώ μπόρεσα να βγάλω μία κακή απόφαση σε ενενήντα εννέα ημέρες, το να μην μπορείτε εσείς να την αλλάξετε σε δυόμισι χρόνια πάει πολύ!

**ΘΕΟΔΩΡΟΣ ΔΡΙΤΣΑΣ:** Να κλείσω επιχειρήσεις; Έτσι είναι αυτό; Τι λέτε τώρα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μη με διακόπτετε.

Ξαναλέω: Η απόφασή μου ήταν ορθή, έσπασε ένα μονοπώλιο και όποτε θέλετε να κάνουμε συγκεκριμένη συζήτηση γι’ αυτή την απόφαση, πολύ ευχαρίστως!

Απευθύνομαι στην πραγματικότητα στον κ. Κουρουμπλή, ο οποίος άρχισε να λέει τώρα ότι τον πείραξαν τα αγγλικά.

Στα αγγλικά, κύριε Κουρουμπλή, υπέγραψε και ο κ. Τσίπρας και στα αγγλικά θα έρχονται οι αποφάσεις του Παγκόσμιου Οργανισμού Υγείας και από τον κ. Τσίπρα.

Και υπενθυμίζω το εξής: Είπατε στον ελληνικό λαό ότι θα με πάτε στο ειδικό δικαστήριο. Με πήγατε; Όχι! Ζητήσατε συγγνώμη για τη συκοφαντία; Όχι! Ζητήσατε συγγνώμη για τη λάσπη; Όχι! Απλώς για να καταλάβει ο κόσμος τι άνθρωπος είστε ακριβώς! Ο γενναίος πολιτικός αντίπαλος σηκώνεται και λέει: «Έβλαψα την τιμή και την υπόληψή σου, δεν είχα ορθή ενημέρωση, σου ζητώ συγγνώμη και πάμε παρακάτω». Κι εκεί να σας πω και «μπράβο». Όμως, εσείς επιμένετε στη λάσπη και αυτό δεν σας τιμά!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Πού την είδες;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πάω τώρα στο τελευταίο, κύριε Πρόεδρε.

Δεν ξέρω για τους νόμους «περί τεντιμποϊσμού». Εγώ γεννήθηκα στις 6 Νοεμβρίου 1972. Δεν ξέρω με ποιο καθεστώς με μπερδεύτε. Πάντως, δεν έχω καμμία σχέση με όλα αυτά που έχετε στο μυαλό σας. Όμως, ομολογώ ότι μου κάνει πολύ μεγάλη εντύπωση -πολύ μεγάλη εντύπωση!- ο πόνος που έχει ο κ. Κουρουμπλής και γενικά ο ΣΥΡΙΖΑ για την παράταξη που ίδρυσε ο Κωνσταντίνος Καραμανλής.

Κύριε Κουρουμπλή, εγώ ήξερα ότι ήσασταν με τον Ανδρέα Παπανδρέου. Τον Καραμανλή τον βρίζατε από το πρωί μέχρι το βράδυ. Τώρα ξαφνικά σας έπιασε ο πόνος για τον Κωνσταντίνο Καραμανλή;

Τόση αγάπη για τη Νέα Δημοκρατία έχετε, κύριε Φίλη, και σας πειράζει που είμαι εγώ στη Νέα Δημοκρατία;

Δεν βρίσκετε, κύριε Κουρουμπλή, κανένα επιχείρημα της προκοπής να μας πείτε; Γιατί ο κ. Δρίτσας πολύ ευγενικά σας κάλυψε, με τον ήπιο τόνο που έχει.

Δεν είπα, όμως, αυτό που λέει ο κ. Δρίτσας. Εγώ δεν είπα ότι το μείζον είναι πως είπε ότι το σήμα ήρθε από το ίδιο το πλοίο, ενώ είχε έρθει από άλλο πλοίο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Το κάνατε σημαία, όμως!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Φυσικά δεν είναι αυτό το μείζον!

Ακούστε, κύριε Δρίτσα, ποιο είναι το μείζον. Είναι μείζον σε μία καταστροφή εθνικής σημασίας μία εβδομάδα μετά να αποδεικνύεται ότι ο αρμόδιος Υπουργός δεν έχει ιδέα τι του γίνεται. Αυτό είναι μείζον! Διότι εάν δεν γνωρίζει το έλασσον, που είναι από πού έφυγε το σήμα, προφανώς δεν γνωρίζει το όλον. Και γι’ αυτό τα έχει κάνει θάλασσα και γι’ αυτό θα κλαίει η Αττική για πολλά χρόνια!

Αυτό σας είπα. Και όσοι το αμφισβητούν…

**ΘΕΟΔΩΡΟΣ ΔΡΙΤΣΑΣ:** Αυτό είναι αυθαίρετο συμπέρασμα. Δεν είναι ένα γεγονός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Όχι, κύριε Δρίτσα!

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ πολύ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Δείτε το βίντεο, όπου ο κ. Κουρουμπλής λέει -και επιμένει- ότι το σήμα έφυγε από το πλοίο. Είναι αναρτημένο στο διαδίκτυο. Ήταν στη σαββατιάτικη εκπομπή του κ. Γιώργου Αυτιά. Και επαναλαμβάνω, ήταν γνωστό στο Υπουργείο, γιατί την ίδια ώρα ο Υφυπουργός του έλεγε το ακριβώς ανάποδο.

**ΠΡΟΕΔΡΕΥΩΝ (Μάριος Γεωργιάδης):** Κύριε Γεωργιάδη, παρακαλώ, ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Άρα, λοιπόν, ούτε μεταξύ σας δεν μπορείτε να συνεννοηθείτε. Μην τον καλύπτετε άλλο. Είναι ντροπή, πραγματικά! Μην τον καλύπτετε άλλο!

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Γεωργιάδη.

Εκ μέρους της Κυβερνήσεως έχει ζητήσει τον λόγο για τριτολογία ο Υφυπουργός Ναυτιλίας και Νησιωτικής Πολιτικής κ. Νεκτάριος Σαντορινιός, για να κλείσουμε και τη σημερινή συνεδρίαση.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κυρίες και κύριοι, για να ηρεμήσουν και λίγο τα πνεύματα, θα ήθελα να επιστρέψω σε αυτό που πρέπει να μάθει σήμερα η κοινωνία. Και σε αυτή θέλω να απευθυνθώ. Και θέλω να απευθυνθώ στην κοινωνία, γιατί αυτή βλέπει το πρόβλημα, αντιμετωπίζει το πρόβλημα, και όχι σε κάποιους οι οποίοι στείρα αντιπολιτευτικά θέλουν να σηκώσουν τους τόνους.

Αυτό που είναι αλήθεια είναι ότι από την πρώτη στιγμή το Λιμενικό Σώμα, οι δυνάμεις της κοινωνίας, ήταν παρούσες σε κάθε θάλασσα, σε κάθε ακτή όπου επιχειρείται η διαδικασία απορρύπανσης. Εκεί βρίσκεται και το σύνολο των αντιρρυπαντικών εταιρειών που υπάρχουν στην Ελλάδα και λειτουργούν. Και καθημερινά ενισχύονται με νέα μέσα. Και βλέπετε ότι έχουμε κινητοποιήσει τους πάντες σε αυτή την κατεύθυνση.

Από την πρώτη στιγμή όλα τα διαθέσιμα πλωτά μέσα ήταν εκεί. Και σας αναφέρω συγκεκριμένα: Στις 10 Σεπτεμβρίου -την ημέρα του ναυαγίου- τρία σκάφη του Λιμενικού και έντεκα της αναδόχου. Στις 11 Σεπτεμβρίου, τρία του Λιμενικού και δεκατέσσερα της αναδόχου. Στις 12 Σεπτεμβρίου, πέντε του Λιμενικού και δεκαεπτά της αναδόχου. Στις 13 Σεπτεμβρίου, έξι του Λιμενικού και δεκαέξι της αναδόχου. Δεν έχει νόημα από εκεί και πέρα να συνεχίσω. Καθημερινά είναι διαθέσιμα όλα τα σκάφη του Λιμενικού, καθώς και όλων των εταιρειών που μπορούν να βοηθήσουν σε αυτή την ιστορία.

Παράλληλα, όπως γνωρίζετε, λειτουργεί καθημερινά ένα συντονιστικό όργανο, το οποίο έχει την ευθύνη της εκτίμησης των δράσεων που γίνονται την τρέχουσα ημέρα και τον προγραμματισμό της επόμενης ημέρας. Και επειδή το ζω αυτό το συντονιστικό όργανο από μέσα και ζω και τις δυσκολίες που έχουμε κάθε μέρα, μπορώ να πω ότι για πρώτη φορά σε παρόμοιο περιστατικό έχει λειτουργήσει ένας τέτοιος τρόπος οργάνωσης των δυνάμεων. Για πρώτη φορά ανώτατοι αξιωματικοί του Λιμενικού Σώματος έχουν χρεωθεί περιοχές ευθύνης και επιβλέπουν οι ίδιοι τις επιχειρήσεις. Και, πιστέψτε με, το κάνουν πραγματικά με πολύ μεγάλο ζήλο.

Για πρώτη φορά στην οργάνωση των δράσεων συμμετέχουν ενεργά εκπρόσωποι και του Α΄ και του Β΄ βαθμού της αυτοδιοίκησης. Και το λέω αυτό επειδή ακούστηκε ότι απουσιάζει η περιφέρεια. Κάθε μέρα, τουλάχιστον δύο αντιπεριφερειάρχες είναι στο συντονιστικό όργανο.

Για πρώτη φορά όλοι μαζί, όσοι βιώνουν το πρόβλημα, όσοι είναι από το πρωί μέχρι το βράδυ στο πεδίο και δεν γυρίζουν απλά και κάνουν βόλτες, βρισκόμαστε κάθε μέρα στο ίδιο τραπέζι και συζητάμε για τις επιχειρησιακές ανάγκες κάθε περιοχής.

Όλα αυτά δεν έχουν ξαναγίνει, κυρίες και κύριοι συνάδελφοι. Δεν το λέω εγώ. Φάνηκε από τα λεγόμενα των δημάρχων στην επιτροπή. Νομίζω ότι το είπαν καθαρά.

Φαίνεται, επίσης, και από αυτούς οι οποίοι επιχειρούν, οι οποίοι μου του λένε καθημερινά. Αυτή η διαχείριση είναι ένα πρωτόγνωρο γεγονός που ενώνει τους φορείς, δεν επιτρέπει τη διάσπαση των δυνάμεων και φέρνει αποτέλεσμα.

Και επειδή πρέπει να πούμε τι συμβαίνει σήμερα, σας ενημερώνω ότι αυτή τη στιγμή υπάρχει μια σημαντική πρόοδος. Το αποτέλεσμα είναι συνεχώς βελτιούμενο. Το σύνολο σχεδόν των πετρελαιοειδών, που βρίσκονται στη θάλασσα, έχει απομακρυνθεί. Το πρόβλημα επιμένει λίγο σε μία παραλία της Γλυφάδας και στον Όμιλο των Αιγυπτιωτών. Πιστεύουμε ότι πιθανόν και σήμερα να ολοκληρωθεί συνολικά, ενώ έχει γίνει ο καθαρισμός Α΄ σταδίου στις περισσότερες ακτές και στα βράχια. Επειδή ρωτήθηκα από τον κ. Σκρέκα -αν δεν κάνω λάθος- για τα βράχια, αυτό που πρέπει να πούμε είναι ότι κατατεθεί σχέδιο απορρύπανσης από την ανάδοχο εταιρεία, εμείς θα το εγκρίνουμε σε συνεργασία με τους δήμους και θα προχωρήσει το συνολικό, το τελικό σχέδιο απορρύπανσης.

Όμως, οι πρώτες ενέργειες έχουν δώσει σοβαρά αποτελέσματα.

Και για του λόγου του αληθές και για την ιστορία, θα καταθέσω ένα USB stick με φωτογραφίες από χθες.

(Στο σημείο αυτό ο Υφυπουργός κ. Νεκτάριος Σαντορινιός καταθέτει για τα Πρακτικά το προαναφερθέν USB stick, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, επομένως όλα είναι καλά; Είναι το ερώτημα που κάνει η κοινωνία. Το κάνετε και εσείς. Σε αυτή την ερώτηση, όταν έχει γίνει ένα ναυάγιο, όταν έχει χυθεί πετρέλαιο στη θάλασσα, προφανώς και δεν είναι όλα καλά. Το ερώτημα είναι: Έγιναν σωστά και στην ώρα τους τα πράγματα;

Ας δούμε συγκριτικά μερικά πράγματα, για να έχουμε και την εικόνα τι έγινε στο παρελθόν σε αντίστοιχες κρίσεις και τι συνέβη τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα μου δώσετε λίγο χρόνο, μιας και είμαι ο τελευταίος ομιλητής.

Πάμε λοιπόν, στο ναυάγιο του «ΑΓΙΑ ΖΩΝΗ ΙΙ». Σε δύο ώρες από τη βύθιση του πλοίου, ξεκίνησε η διαδικασία πόντισης του φράγματος και σε πέντε ώρες ολοκληρώθηκε. Η στεγανοποίηση ολοκληρώθηκε μετά από δύο ημέρες από το βύθιση.

Φορτηγό πλοίο «EUROBULKER X»: Ένας νεκρός το 2000 στον Νότιο Ευβοϊκό στις 10.30΄ το πρωί. Επλήγησαν οι περιοχές: Ερέτρια, Λευκαντί, Βαρνάβας Αττικής, Αυλίδα, Δήλεσι, Χαλκούτσι, Σκάλα Ωρωπού και Μαρκόπουλο. Δεν θα αναφέρω τις υπόλοιπες. Συνολικό μήκος είκοσι τέσσερα χιλιόμετρα προσβολής. Έπεσαν πεντακόσια κυβικά μέτρα πετρελαιοειδών στη θάλασσα. Χρόνος απόκρισης των αρχών: Επτά ώρες. Τα αναφέρω για να κάνουμε τις συγκρίσεις.

Καταθέτω για τα Πρακτικά τη σχετική απόφαση του Υπουργείου Εμπορικής Ναυτιλίας για το ναυάγιο και δημοσιεύματα της εποχής.

(Στο σημείο αυτό ο Υφυπουργός κ. Νεκτάριος Σαντορινιός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πλωτός διαχωριστήρας «ΣΛΟΠΣ 1»: Ένας νεκρός. Εκδηλώθηκε πυρκαγιά και βυθίστηκε στις 15-6-2000. Προκλήθηκε ρύπανση στην Κυνοσούρα, στο Πέραμα, στο Κερατσίνι, στη Βουλιαγμένη, στην Αίγινα, στη Φρεαττύδα. Μέχρι την Επίδαυρο έφτασε αυτή η ρύπανση. Συνολικά διέρρευσαν εξακόσια κυβικά μέτρα επικίνδυνα απόβλητα. Η απόφαση καταλογισμού αναφέρει ότι καθυστέρησε σημαντικά η πόντιση πλωτών φραγμάτων γύρω από το πλοίο.

Καταθέτω και αυτή την απόφαση για τα Πρακτικά.

(Στο σημείο αυτό ο Υφυπουργός κ. Νεκτάριος Σαντορινιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κρουαζιερόπλοιο «SEA DIAMOND»: Δύο αγνοούμενοι. Βυθίστηκε στις 6-4-2007. Είχε προσαράξει την προηγούμενη ημέρα. Το πρώτο αντιρρυπαντικό σκάφος έφτασε δώδεκα ώρες μετά. Στην περίπτωση του «ΑΓΙΑ ΖΩΝΗ ΙΙ» έφτασε μία ώρα και είκοσι λεπτά μετά. Ο καθαρισμός της ακτογραμμής της Καλντέρας ολοκληρώθηκε τέσσερις μήνες μετά. Το πρώτο σχέδιο απάντλησης ξέρετε πότε υποβλήθηκε; Τώρα έχει ήδη υποβληθεί. Έναν χρόνο μετά.

Επειδή μιλάμε για καθυστερήσεις και για να έχουμε και την εικόνα τού τι έχει συμβεί, καταθέτω και αυτή την απόφαση.

(Στο σημείο αυτό ο Υφυπουργός κ. Νεκτάριος Σαντορινιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και το δεξαμενόπλοιο «ΑΛΦΑ 1», που αναφέρθηκε και ο Πρόεδρος της Αξιωματικής Αντιπολίτευσης προχθές, βυθίστηκε το 2012 στις 9.45΄. Επλήγησαν οι περιοχές: Ελευσίνα, Μεγάλο Πεύκο, Μέγαρα, Ασπρόπυργος, Σαλαμίνα, σε ακτή αρμοδιότητας του Ναυτικού και στο Μπατσί της Σαλαμίνας. Συνελέχθησαν τετρακόσια τέσσερα κυβικά μέτρα και το πλοίο στεγανοποιήθηκε επτά ημέρες μετά. Το «ΑΓΙΑ ΖΩΝΗ ΙΙ» στεγανοποιήθηκε δύο μέρες μετά.

Καταθέτω και αυτή την απόφαση.

(Στο σημείο αυτό ο Υφυπουργός κ. Νεκτάριος Σαντορινιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αφού είδαμε, λοιπόν, τα στοιχεία των προηγούμενων ναυαγίων, που προκάλεσαν ρύπανση, τα οποία είναι διαθέσιμα σε όλους, δικαιούμαι και εγώ να ρωτήσω πότε ξανά ενεργοποιήθηκε τόσο γρήγορα ένας μηχανισμός για την αντιμετώπιση ναυαγίων.

Και σας ρώτησα και την προηγούμενη φορά: Πότε ξανά ενεργοποιήθηκε το περίφημο σκάφος του EMSA; Ποτέ!

Κυρίες και κύριοι συνάδελφοι, η Ελλάδα είναι μία ναυτική χώρα. Οι περισσότερες «λεωφόροι» της Ελλάδας βρίσκονται στη θάλασσα. Έχουμε πολλά νησιά που έχουν ανάγκες και αυτές -τα προϊόντα, τα καύσιμα- καλύπτονται με πλοία. Τα νησιά μας χρειάζονται τη ναυτιλία για να συνεχίσουν να υπάρχουν.

Είναι, λοιπόν, μεγάλο πολιτικό σφάλμα από ένα ατύχημα να καταδικάσουμε την ελληνική ναυτιλία και το Λιμενικό Σώμα. Η ελληνική ναυτιλία, το Λιμενικό Σώμα και η κοινωνία περιμένει να σταθείτε υπεύθυνα και να μην επενδύετε στην καταστροφή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υφυπουργέ.

Ολοκληρώθηκε η συζήτηση της υπ’ αριθμόν 36/25/14-9-2017 επίκαιρης επερώτησης σχετικά με την οικολογική καταστροφή στον Σαρωνικό.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 15.05΄ λύεται η συνεδρίαση για την προσεχή Δευτέρα 25 Σεπτεμβρίου 2017 και ώρα 11.00΄, με αντικείμενο εργασιών του Σώματος: «Συζήτηση και λήψη απόφασης, σύμφωνα με τα άρθρα 68 παράγραφος 2 του Συντάγματος και 144 επ. του Κανονισμού της Βουλής, επί της προτάσεως που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές του κόμματός του, για σύσταση εξεταστικής επιτροπής, σχετικά με τη διερεύνηση της εμπλοκής του Υπουργού Εθνικής Άμυνας κ. Πάνου Καμμένου και άλλων στελεχών και λειτουργών σε εκκρεμή δικαστική υπόθεση», σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**